CELEX: 32010D0606
Language: sl
Date: 2010-02-26 00:00:00
Title: 2010/606/EU: Sklep Komisije z dne 26. februarja 2010 o državni pomoči C 9/09 (ex NN 49/08; NN 50/08 in NN 45/08) Kraljevine Belgije, Francoske republike in Velikega vojvodstva Luksemburg za bančno skupino Dexia SA (notificirano pod dokumentarno številko C(2010) 1180)  Besedilo velja za EGP

19.10.2010   
            
            
               SL
            
            
               Uradni list Evropske unije
            
            
               L 274/54
            
         SKLEP KOMISIJE
   z dne 26. februarja 2010
   o državni pomoči C 9/09 (ex NN 49/08; NN 50/08 in NN 45/08) Kraljevine Belgije, Francoske republike in Velikega vojvodstva Luksemburg za bančno skupino Dexia SA
   (notificirano pod dokumentarno številko C(2010) 1180)
   (Besedilo v francoskem jeziku je edino verodostojno)
   (Besedilo velja za EGP)
   (2010/606/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije in zlasti prvega pododstavka člena 108(2) Pogodbe,
   ob upoštevanju Sporazuma o Evropskem gospodarskem prostoru in zlasti člena 62(1)(a) Sporazuma,
   po pozivu zainteresiranim stranem, naj predložijo pripombe v skladu z navedenimi določbami (1),
   ob upoštevanju naslednjega:
   I.   POSTOPEK
   
   1.1   NUJNI UKREPI ZA BANČNO SKUPINO DEXIA
   
   
               (1)
            
            
               Organi Belgije, Francije in Luksemburga (v nadaljnjem besedilu: zadevne države članice) so 30. septembra 2008 javno napovedali izvedbo dokapitalizacije, opisane v razdelku 3.1 tega sklepa (v nadaljnjem besedilu: dokapitalizacija). Zadevne države članice so 9. oktobra 2008 napovedale uveljavitev jamstva, opisanega v razdelku 3.2 (v nadaljnjem besedilu: jamstvo).
            
         
               (2)
            
            
               Organi zadevnih držav članic so Komisijo z dopisi z dne 1. in 2. oktobra 2008, ki jih je Komisija evidentirala istega dne, obvestili o ukrepih, ki so jih sprejeli v okviru dokapitalizacije. Komisija je nato prejela dopise z obrazložitvijo nujnosti ukrepov, ki so jih zadevne države članice sprejele v okviru dokapitalizacije:
               
                           —
                        
                        
                           1. oktobra 2008 dopis belgijske narodne banke (Banque nationale de Belgique, v nadaljnjem besedilu: BNB),
                        
                     
                           —
                        
                        
                           2. oktobra 2008 dopis francoske centralne banke (Banque de France),
                        
                     
                           —
                        
                        
                           10. oktobra 2008 dopis luksemburške komisije za finančni nadzor (Commission luxembourgeoise de surveillance des services financiers – CSSF, v nadaljnjem besedilu: CSSF).
                        
                     
         
               (3)
            
            
               O uveljavitvi jamstva so zadevne države članice Komisijo obvestile z dopisi z dne 9., 13. in 17. oktobra 2008.
            
         
               (4)
            
            
               Zadevne države članice so se z dopisi z dne 2., 13. in 14. oktobra 2008 obvezale, da bodo Komisiji v šestih mesecih od 3. oktobra 2008 predložile načrt prestrukturiranja skupine Dexia ob upoštevanju ukrepov, sprejetih 3. in 9. oktobra 2008.
            
         
               (5)
            
            
               BNB je Komisijo z dopisoma z dne 8. in 13. oktobra zaradi preglednosti obvestila o ukrepu likvidnostne pomoči (v nadaljnjem besedilu: ukrep likvidnostne pomoči), ki ga je zaradi začasnih likvidnostnih težav skupine Dexia sprejela v sodelovanju z Banque de France. Komisijo je redno obveščala o zneskih v okviru tega ukrepa.
            
         
               (6)
            
            
               Belgija in Francija sta 14. novembra 2008 javno napovedali uveljavitev jamstva za finančne instrumente odvisne družbe skupine Dexia, Financial Security Assurance (FSA – v nadaljnjem besedilu: ukrep za družbo FSA).
            
         1.2   PRVA ODLOČITEV KOMISIJE: NENASPROTOVANJE NUJNIM UKREPOM
   
   
               (7)
            
            
               Komisija je v odločitvi z dne 19. novembra 2008 (2) navedla, da ne bo vložila ugovora v zvezi z ukrepom likvidnostne pomoči in jamstvom zadevnih držav članic za obveznosti skupine Dexia. Menila je namreč, da sta ta ukrepa združljiva z notranjim trgom na podlagi člena 107(3)(b) PDEU (3) kot pomoč za reševanje podjetja v težavah, in ju odobrila za šest mesecev od 3. oktobra 2008, pri čemer je pojasnila, da bo po tem obdobju morala pomoč ponovno proučiti kot strukturni ukrep.
            
         
               (8)
            
            
               V odločitvi z dne 19. novembra 2008 je bilo tudi izrecno predvideno, da bodo drugi ukrepi pomoči ločeno proučeni v okviru poznejše odločitve.
            
         1.3   PRITOŽBA TRETJE OSEBE ZOPER DRŽAVNO POMOČ, KI NAJ BI JO PREJELA DEXIA
   
   
               (9)
            
            
               Z dopisom z dne 6. novembra 2008 je bila pri Komisiji vložena pritožba zoper domnevno nezakonito državno pomoč za skupino Dexia. Pritožbo je vložil konkurent družbe Dexia Banque Belgique (v nadaljnjem besedilu: DBB), nanaša pa se na dokapitalizacijo v višini 3 milijard EUR, ki so jih zagotovili organi in belgijski delničarji skupine Dexia, ter na jamstvo, ki ga je Belgija dodelila za medbančna posojila skupini Dexia.
            
         
               (10)
            
            
               Komisija je belgijskim organom 13. novembra 2008 poslala nezaupno različico obrazca za predložitev pritožbe in njegovih prilog. Belgijski organi so v dopisu z dne 19. novembra 2008 Komisiji poslali pripombe v zvezi s pritožbo.
            
         1.4   PODALJŠANJE UKREPOV IN NAČRT PRESTRUKTURIRANJA SKUPINE DEXIA
   
   
               (11)
            
            
               Zadevne države članice so 16., 17. oziroma 18. februarja 2009 v skladu s svojimi zavezami Komisiji priglasile načrt prestrukturiranja (v nadaljnjem besedilu: prvotni načrt prestrukturiranja) skupine Dexia. Dodatne informacije o prvotnem načrtu prestrukturiranja so bile predložene 27. februarja ter 3., 5., 6., 7., 8. in 9. marca 2009.
            
         
               (12)
            
            
               Organi zadevnih držav članic so v okviru prvotnega načrta prestrukturiranja Komisijo še zaprosili za podaljšanje jamstvenega mehanizma do roka, določenega s pogodbo o jamstvu, to je do 31. oktobra 2009, in ohranitev preferenčne stopnje nadomestila v višini 25 bazičnih točk navedenega jamstva za obveznice z dospelostjo do enega meseca. Komisijo so še prosili, naj potrdi, ali bi bilo morebitno dodatno podaljšanje jamstva po oktobru 2009 (do oktobra 2010) združljivo s skupnim trgom.
            
         
               (13)
            
            
               Po drugi strani je belgijska vlada preventivno tudi zaprosila, naj se do 31. oktobra 2009 podaljša možnost, da Dexia zaprosi za likvidnostno pomoč BNB.
            
         
               (14)
            
            
               Nazadnje sta belgijska in francoska vlada Komisiji priglasili sprejetje ukrepa za družbo FSA, ki sta ga javno napovedali 14. novembra 2008.
            
         1.5   DRUGA ODLOČITEV KOMISIJE: SPROŽITEV FORMALNEGA POSTOPKA
   
   
               (15)
            
            
               Komisija je z dopisom z dne 13. marca 2009 belgijske, francoske in luksemburške organe obvestila o svoji odločitvi, da glede vseh pomoči, dodeljenih skupini Dexia, sproži postopek iz člena 108(2) PDEU (4). V dopisu je kljub temu pojasnila, da – ker želi omogočiti hitro prodajo družbe FSA – ne nasprotuje nekaterim vidikom ukrepa za družbo FSA, ki so se v skladu s členom 107(3)(b) PDEU šteli za združljive z notranjim trgom. Nazadnje je v dopisu podrobno določeno, da se lahko jamstvo zadevnih držav članic za skupino Dexia, veljavno do 30. oktobra 2009, šteje za združljivo z enotnim trgom v skladu s členom 107(3)(b) PDEU do dokončne odločitve Komisije, na podlagi katere bo mogoče končati formalni postopek.
            
         
               (16)
            
            
               Odločitev Komisije o sprožitvi postopka je bila objavljena v Uradnem listu Evropske unije. Komisija je zainteresirane strani pozvala, naj predložijo pripombe o zadevnih pomočeh (5).
            
         
               (17)
            
            
               Komisija v zvezi s tem ni prejela pripomb zainteresiranih strani.
            
         
               (18)
            
            
               Pri vprašanjih, povezanih z ukrepom za družbo FSA (vrednotenje sredstev, zavarovanih z ukrepom, in nadomestilo za ukrep), se je Komisija oprla na strokovno analizo zunanjih strokovnjakov, ki pogodbeno sodelujejo s Komisijo (Oliver Wyman).
            
         1.6   TRETJA ODLOČITEV KOMISIJE: PODALJŠANJE JAMSTVA
   
   
               (19)
            
            
               Ker se je pogodba o jamstvu, sklenjena med skupino Dexia in zadevnimi državami članicami, iztekla 31. oktobra 2009, so zadevne države članice Komisijo 27. oktobra 2009 uradno obvestile, da bo pogodba o jamstvu z nekaterimi prilagoditvami podaljšana do 28. februarja 2010. Informacije o spremembah pogodbe o jamstvu so bile Komisiji poslane 10. septembra, 8. oktobra in 27. oktobra 2009.
            
         
               (20)
            
            
               Komisija je z odločitvijo z dne 30. oktobra 2009 (6) odobrila podaljšanje jamstva do 28. februarja 2010 oziroma do odločitve Komisije glede združljivosti ukrepov pomoči in načrta prestrukturiranja skupine Dexia, če bi se to zgodilo pred 28. februarjem 2010. Komisija v odločitvi pojasnjuje, da na podlagi ukrepov, predlaganih v prvotnem načrtu prestrukturiranja, še ni mogoče odločiti o združljivosti pomoči.
            
         1.7   DODATNI UKREPI IZ NAČRTA PRESTRUKTURIRANJA SKUPINE DEXIA
   
   
               (21)
            
            
               Zadevne države članice so z dopisom z dne 9. februarja 2010 Komisiji poslale informacije o dodatnih ukrepih, načrtovanih za dopolnitev prvotnega načrta prestrukturiranja, priglašenega februarja 2009. Načrt prestrukturiranja skupine Dexia (v nadaljnjem besedilu: načrt prestrukturiranja) sestavljajo vsi ukrepi, priglašeni med februarjem 2009 in februarjem 2010.
            
         
               (22)
            
            
               Belgijski organi so z dopisom z dne 10. februarja 2010 Komisiji sporočili, da se zaradi čimprejšnjega sprejetja tega sklepa strinjajo, da se ta sklep sprejme v francoskem jeziku.
            
         II.   OPIS UPRAVIČENCA
   
   
               (23)
            
            
               Dexia je finančna skupina, ki deluje v sektorjih bančništva in zavarovalništva. Matična družba, Dexia SA, je delniška družba, ki kotira na borzah Euronext Pariz in Euronext Bruxelles. Njena tržna kapitalizacija je 31. decembra 2008 znašala 5,64 milijarde EUR. Dexia je nastala leta 1996 z združitvijo podjetij Crédit Local de France in Crédit communal de Belgique. Njena glavna dejavnost je dajanje posojil lokalnim skupnostim, ima pa tudi 5,5 milijona zasebnih strank, in sicer v glavnem v Belgiji, prek tamkajšnje odvisne družbe DenizBank pa tudi v Turčiji.
            
         
               (24)
            
            
               Po dokapitalizaciji, izvedeni 3. oktobra 2008, imajo glavni delničarji skupine Dexia SA naslednje deleže:
               
                           Ime vpisnika
                        
                        
                           Lastniški delež pred transakcijo (v %)
                        
                        
                           Znesek vpisa (v milijonih EUR)
                        
                        
                           Lastniški delež na dan 31. decembra 2008 (v %)
                        
                     
                           Belgijska zvezna vlada
                        
                        
                           —
                        
                        
                           1 000
                        
                        
                           5,73
                        
                     
                           Flamska regija
                        
                        
                           —
                        
                        
                           500
                        
                        
                           2,87
                        
                     
                           Valonska regija
                        
                        
                           —
                        
                        
                           350
                        
                        
                           2,01
                        
                     
                           Regija Bruselj – glavno mesto
                        
                        
                           —
                        
                        
                           150
                        
                        
                           0,86
                        
                     
                           Holding Communal SA
                        
                        
                           17
                        
                        
                           500
                        
                        
                           14,34
                        
                     
                           Arcofin SCRL
                        
                        
                           18,08
                        
                        
                           350
                        
                        
                           13,92
                        
                     
                           Ethias
                        
                        
                           6,37
                        
                        
                           150
                        
                        
                           5,04
                        
                     
                           Francoska vlada
                        
                        
                           —
                        
                        
                           1 000
                        
                        
                           5,73
                        
                     
                           CDC
                        
                        
                           11,89
                        
                        
                           1 710
                        
                        
                           17,61
                        
                     
                           CNP Assurances
                        
                        
                           2
                        
                        
                           288
                        
                        
                           2,97
                        
                     
                           Zaposleni
                        
                        
                           3,92
                        
                        
                            
                        
                        
                           2,57
                        
                     
                           Delnice v prostem obtoku (t.i. free float)
                        
                        
                           40,74
                        
                        
                           —
                        
                        
                           26,86
                        
                     
         
               (25)
            
            
               Skupino Dexia sestavljajo matična holdinška družba (Dexia SA) in tri operativne družbe s sedežem v Franciji (Dexia Crédit Local, v nadaljnjem besedilu: DCL), Belgiji (v nadaljnjem besedilu: DBB) in Luksemburgu (Dexia Banque Internationale à Luxembourg, v nadaljnjem besedilu: Dexia BIL). Medtem ko je bilančna vsota skupine 31. decembra 2008 znašala 651 milijard EUR, je bila bilančna vsota treh operativnih družb naslednja:
               
                           —
                        
                        
                           414 milijard EUR za DCL,
                        
                     
                           —
                        
                        
                           263 milijard EUR za DBB,
                        
                     
                           —
                        
                        
                           67 milijard EUR za Dexia BIL.
                        
                     
         
               (26)
            
            
               Poslovanje skupine Dexia je vse od njene ustanovitve razdeljeno na štiri glavna področja dejavnosti:
               
                           —
                        
                        
                           finančne storitve v javnem sektorju in bančni posli za podjetja (Public and Wholesale Banking, v nadaljnjem besedilu: PWB): to področje dejavnosti obsega posojila lokalnim skupnostim, financiranje projektov, dejavnosti za izboljšanje kreditne kvalitete, ki jih izvaja odvisna družba FSA družbe DCL, ki je bila julija 2009 prodana družbi Assured Guaranty, ter lastništvo in dejavno upravljanje portfelja obveznic ter kolateraliziranih vrednostnih papirjev (asset-backed securities, v nadaljnjem besedilu: ABS); velik del teh dejavnosti vodijo DCL in njene mednarodne odvisne družbe, razen dejavnosti PWB v Belgiji, za katero je pristojna DBB,
                        
                     
                           —
                        
                        
                           finančne storitve za občane (Retail and Commercial Banking, v nadaljnjem besedilu: RCB): to področje dejavnosti obsega zbiranje depozitov in dajanje posojil občanom in podjetjem v Belgiji, Turčiji, na Slovaškem in v Luksemburgu, ter zasebno bančništvo v Luksemburgu in Belgiji; te dejavnosti vodita DBB in Dexia BIL, dejavnosti v Turčiji pa DenizBank, neposredna odvisna družba matične družbe Dexia SA,
                        
                     
                           —
                        
                        
                           zakladniški posli in finančni trgi (Treasury, Funding and Markets, v nadaljnjem besedilu: TFM), ki vključujejo vse zakladniške posle, upravljanje sredstev in obveznosti do virov sredstev (asset-liability management, v nadaljnjem besedilu: ALM) ter trgovanje skupine Dexia za svoj račun,
                        
                     
                           —
                        
                        
                           druge dejavnosti, ki vključujejo upravljanje sredstev (združene v okviru družbe Dexia Asset Management, v nadaljnjem besedilu: Dexia AM), storitve za vlagatelje (ponuja jih skupna odvisna družba skupine Dexia in Banque royale du Canada, RBC Dexia Investor Services, v nadaljnjem besedilu: RBC Dexia IS) ter zavarovalniške dejavnosti skupine, ki se izvajajo v Belgiji, Franciji (Dexia Epargne Pension, v nadaljnjem besedilu: DEP), Turčiji in na Irskem.
                        
                     
         
               (27)
            
            
               Dejavnost skupine Dexia se je vse od njene ustanovitve pa do krize pomladi 2008 razlikovala od dejavnosti drugih evropskih komercialnih bank po naslednjih značilnostih:
               
                           —
                        
                        
                           jedru strank, ki ga sestavljajo lokalne skupnosti, za katere so značilne nizke posojilne marže in razmeroma dolga odplačilna doba,
                        
                     
                           —
                        
                        
                           večinskem deležu kratkoročnih oblik financiranja, pridobljenega na medbančnem in denarnem trgu, v primerjavi z dolgoročnimi sredstvi (posojila lokalnim skupnostim, financiranje projektov, portfelj obveznic),
                        
                     
                           —
                        
                        
                           precejšnji odvisnosti njenega financiranja od manj stabilnih virov, kot sta medbančni trg ali zbiranje sredstev pri institucionalnih vlagateljih,
                        
                     
                           —
                        
                        
                           iskanje kritja zunaj tradicionalnih dejavnosti skupine (financiranje lokalnih skupnosti, podjetij in občanov) v obliki:
                           
                                       (i)
                                    
                                    
                                       dejavnosti izboljšanja kreditne kvalitete prek odvisne zavarovalnice za zavarovanje kreditnih tveganj, FSA;
                                    
                                 
                                       (ii)
                                    
                                    
                                       dejavnosti trgovanja za svoj račun;
                                    
                                 
                                       (iii)
                                    
                                    
                                       lastniških naložb v portfelj, ki je v glavnem sestavljen iz obveznic in je bil na dan 31. decembra 2008 ocenjen na 233 milijard EUR (kar je tedaj znašalo 36 % bilančne vsote skupine Dexia);
                                    
                                 
                                       (iv)
                                    
                                    
                                       prodaje izvedenih in strukturiranih finančnih instrumentov.
                                    
                                 
                     
         
               (28)
            
            
               Zaradi teh značilnosti je poseben tudi profil refinanciranja skupine, saj se velik del skupine (v glavnem DCL) srečuje s strukturno potrebo po financiranju, ki jo pokriva zlasti s financiranjem iz drugih delov skupine (večinoma iz družb DBB in Dexia BIL), denarnih trgov ter trgov obveznic in hipotekarnih obveznic.
            
         
               (29)
            
            
               Ko sta medbančni trg in trg hipotekarnih obveznic septembra 2008 po stečaju banke Lehman Brothers usahnila, je Dexia tako znova občutila potrebo po dinamičnem kratkoročnem financiranju za pokritje [200-300] (7) milijard EUR ([31-46] % bilančne vsote skupine na dan 31. decembra 2008). Položaj banke se je septembra in oktobra 2008 še poslabšal zaradi njene velike izpostavljenosti nasprotnim strankam, kot so banke in države v težavah (ameriške, irske in islandske banke), zmanjšanja vrednosti sredstev, ki so bila v neposredni lasti skupine Dexia oziroma katerim je kreditno kvaliteto izboljšala njena odvisna družba FSA, in padca cen delnic, ki jih je imela v lasti skupina. Skupna vrednost izgub in zmanjšanja vrednosti sredstev skupine je na dan 30. septembra 2009 znašala 6,5 milijarde EUR (od tega 5,9 milijarde EUR na dan 31. decembra 2008).
            
         
               (30)
            
            
               Komisija se v zvezi z natančnejšimi vzroki za težek položaj skupine Dexia sklicuje na odločitve z dne 19. novembra 2008, 13. marca 2009 in 30. oktobra 2009.
            
         
               (31)
            
            
               Novo vodstvo skupine, imenovano 7. oktobra 2008, je v odziv na te težave uvedlo načrt preoblikovanja, s katerim naj bi dejavnost skupine znova usmerili na njeno osnovno dejavnost (in sicer dejavnosti PWB in RCB) ter zmanjšali njen profil tveganja in potrebo po kratkoročnem financiranju. Ta načrt preoblikovanja je vseboval naslednje glavne ukrepe:
               
                           —
                        
                        
                           prodaja dejavnosti izboljševanja kreditne kvalitete družbe FSA družbi Assured Guaranty, pri čemer je portfelj naložb v finančne instrumente družbe FSA (Financial Products) ostal v rokah skupine Dexia (8),
                        
                     
                           —
                        
                        
                           zmanjšanje obsega mednarodnih dejavnosti PWB (to pomeni dejavnosti PWB družbe DCL zunaj Francije, Italije in Španije),
                        
                     
                           —
                        
                        
                           likvidacija velikega dela portfelja obveznic (158 milijard EUR na dan 31. decembra 2008),
                        
                     
                           —
                        
                        
                           prenehanje vseh dejavnosti trgovanja za svoj račun v okviru TFM in združitev dejavnosti upravljanja ALM in zakladništva v novo področje dejavnosti „Group Center“,
                        
                     
                           —
                        
                        
                           načrt zniževanja stroškov.
                        
                     
         
               (32)
            
            
               Položaj skupine Dexia se je po uvedbi načrta preoblikovanja v začetku leta 2009 izboljšal, tako da je lahko v prvih treh četrtletjih leta 2009 dosegla pozitiven neto poslovni izid v višini 808 milijonov EUR.
            
         III.   OPIS UKREPOV POMOČI
   
   3.1   DOKAPITALIZACIJA
   
   
               (33)
            
            
               Komisija se sklicuje na odločitev z dne 19. novembra 2008. Dokapitalizacija v višini 6 milijard EUR, ki so jo izvedli belgijski in francoski delničarji in je obsegala vpis rednih delnic matične družbe Dexia SA, je postala dokončna 3. oktobra 2008. K tej zaprti dokapitalizaciji sta prispevali:
               
                           (a)
                        
                        
                           Belgija:
                           
                                       —
                                    
                                    
                                       Belgija je v matično družbo Dexia SA vložila 1 milijardo EUR,
                                    
                                 
                                       —
                                    
                                    
                                       flamska regija je v matično družbo Dexia SA vložila 500 milijonov EUR,
                                    
                                 
                                       —
                                    
                                    
                                       valonska regija je v matično družbo Dexia SA vložila 350 milijonov EUR,
                                    
                                 
                                       —
                                    
                                    
                                       regija Bruselj – glavno mesto je v matično družbo Dexia SA vložila 150 milijonov EUR,
                                    
                                 
                                       —
                                    
                                    
                                       družba Holding Communal SA je v matično družbo Dexia SA vložila 500 milijonov EUR,
                                    
                                 
                                       —
                                    
                                    
                                       družba Arcofin SCRL je v matično družbo Dexia SA vložila 350 milijonov EUR,
                                    
                                 
                                       —
                                    
                                    
                                       družba Ethias je v matično družbo Dexia SA vložila 150 milijonov EUR,
                                    
                                 
                     
                           (b)
                        
                        
                           Francija:
                           
                                       —
                                    
                                    
                                       Francija je v matično družbo Dexia SA vložila 1 milijardo EUR. Ta delež bo upravljala francoska agencija za državne naložbe (Agence des participations de l’État),
                                    
                                 
                                       —
                                    
                                    
                                       skupina Caisse des dépôts et consignations (CDC) je v matično družbo Dexia SA vložila 1,71 milijarde EUR,
                                    
                                 
                                       —
                                    
                                    
                                       družba CNP Assurances je v matično družbo Dexia SA vložila 288 milijonov EUR.
                                    
                                 
                     
         
               (34)
            
            
               Luksemburg se je septembra 2008 obvezal, da bo v družbo Dexia BIL vložil 376 milijonov EUR v obliki zamenljivih obveznic s triletno dospelostjo, 10-odstotnimi letnimi obrestmi in preoblikovanjem v redne delnice pod pogoji, o katerih se je treba še dogovoriti. Dexia je v načrtu prestrukturiranja, priglašenem februarja 2010, navedla, da se s sprejetjem tega sklepa nepreklicno odreka dobičku iz zamenljivih obveznic družbe Dexia BIL.
            
         3.2   JAMSTVO ZA DOLŽNIŠKE OBVEZNICE
   
   
               (35)
            
            
               Jamstvo za dolžniške obveznice skupine Dexia, ki so ga 9. oktobra 2008 dodelile zadevne države članice, je bilo obravnavano že v odločitvi z dne 19. novembra 2008. Zadevne tri države članice so se s pogodbo o jamstvu zavezale, da bodo od 9. oktobra 2008 do 31. oktobra 2009 jamčile za novo medbančno in institucionalno financiranje ter novo financiranje z izdajo obveznic z največ triletno dospelostjo družbam Dexia SA, Dexia BIL, DCL in DBB. Jamstvo je prvotno veljalo za dolžniške obveznice v višini največ 150 milijard EUR, pri čemer je Belgija jamčila za 60,5 %, Francija za 36,5 % in Luksemburg za 3 %.
            
         
               (36)
            
            
               Komisija je v zgoraj navedeni odločitvi z dne 19. novembra 2008 za šest mesecev odobrila jamstvo kot nujni ukrep za reševanje. Ker je bil v skladu z zavezami zadevnih treh držav članic predložen načrt prestrukturiranja upravičenca, je bilo to obdobje v skladu z navedeno odločitvijo samodejno podaljšano, dokler Komisija ne bi sprejela odločitve o navedenem načrtu prestrukturiranja.
            
         
               (37)
            
            
               Ker pa se je pogodba o jamstvu, sklenjena med skupino Dexia in zadevnimi državami članicami, iztekla 31. oktobra 2009, so zadevne države članice Komisijo 27. oktobra 2009 uradno obvestile, da bo pogodba o jamstvu z določenimi prilagoditvami podaljšana do 28. februarja 2010.
            
         
               (38)
            
            
               Jamstveni pogoji so se v primerjavi s prvotnim jamstvom, ki so ga zadevne države članice in Dexia sklenile 9. oktobra 2008, spremenili tako:
               
                           (a)
                        
                        
                           najvišji znesek obveznic skupine Dexia, za katere so jamčile zadevne države članice, se je znižal s 150 milijard EUR na 100 milijard EUR; Dexia se je v dodatku k pogodbi zavezala, da se bo po najboljših močeh trudila, da po 1. novembru 2009 skupna obveznost zadevnih držav članic iz naslova jamstva ne bo presegla 80 milijard EUR;
                        
                     
                           (b)
                        
                        
                           rok zapadlosti obveznic, zavarovanih z jamstvom, se je z 31. oktobra 2011 podaljšal na 31. oktober 2014 (9);
                        
                     
                           (c)
                        
                        
                           jamstvo od 16. oktobra 2009 dalje ne krije več pogodb z manj kot enomesečnim rokom in vlog na vpogled, ki se v jamstveni shemi štejejo za pogodbe z manj kot enomesečnim rokom.
                        
                     
         
               (39)
            
            
               Vsi drugi pogoji iz prvotnega jamstva, sklenjenega 9. oktobra 2008, ostajajo nespremenjeni, zlasti pogoji glede nadomestila, ki so še naprej naslednji:
               
                           (a)
                        
                        
                           nadomestilo za jamstvo vključuje provizijo, ki jo mora Dexia vsak mesec plačati glede na neporavnane obveznosti pro rata temporis, v višini 50 bazičnih točk na leto za vse krite obveznice z največ dvanajstmesečno ali z nedoločeno zapadlostjo;
                        
                     
                           (b)
                        
                        
                           pri vseh kritih obveznicah z več kot enoletno zapadlostjo nadomestilo za jamstvo znaša 50 bazičnih točk letno, povečano za najnižjo od obeh naslednjih vrednosti, ki se uporabi za vsako krito obveznico: bodisi povprečni razmik poslov kreditnih zamenjav skupine Dexia, ki se izračuna za obdobje od 1. januarja 2007 do 31. avgusta 2008 (ti razmiki morajo biti reprezentativni), bodisi povprečni razmik poslov kreditnih zamenjav vseh kreditnih ustanov, katerih dolgoročna bonitetna ocena je enaka bonitetni oceni skupine Dexia, izračunani za isto obdobje.
                        
                     
         
               (40)
            
            
               V vsakem primeru se provizija izračuna na podlagi povprečnega zneska neporavnanih obveznosti iz naslova kritih obveznic z zadevno zapadlostjo, ki so v zadnjem mesečnem obdobju zavarovane z jamstvom.
            
         
               (41)
            
            
               Najvišji znesek dolžniških obveznic skupine Dexia, zavarovanih z jamstvom, je 27. maja 2009 znašal 95,9 milijarde EUR (10). Na diagramu 1 je prikazano gibanje zneska obveznic skupine Dexia, zavarovanega z jamstvom, od 9. oktobra 2008 do 11. februarja 2010.
               
                  Diagram 1:
               
               
                  Gibanje zneska obveznic skupine Dexia, zavarovanega z jamstvom
               
               
                  
            
         
               (42)
            
            
               Komisija v odločitvi z dne 30. oktobra 2009 ni nasprotovala podaljšanju jamstva zadevnih držav članic za skupino Dexia do 28. februarja 2010, ker jamstvo pomeni nujni ukrep za reševanje, ki je na podlagi člena 107(3)(b) PDEU združljiv z notranjim trgom.
            
         3.3   UKREP LIKVIDNOSTNE POMOČI
   
   
               (43)
            
            
               Ukrep likvidnostne pomoči, ki ga je BNB zagotovila v sodelovanju z Banque de France, je bil obravnavan že v odločitvi Komisije z dne 19. novembra 2008. […]
            
         
               (44)
            
            
               V skladu z zakonom z dne 15. oktobra 2008 (11) o ukrepih za spodbujanje finančne stabilnosti in zlasti uvedbi državnega jamstva za dodeljena posojila in druge transakcije v zvezi s finančno stabilnostjo so posojila, ki jih je BNB dodelila skupini Dexia, samodejno in z učinkom za nazaj zavarovana z jamstvom države Belgije. To jamstvo se ne nanaša na del ukrepa likvidnostne pomoči, izvedenega za račun Banque de France.
            
         
               (45)
            
            
               Glede na informacije, ki jih je BNB poslala Komisiji, je Svet Evropske centralne banke (v nadaljnjem besedilu: ECB) ukrep likvidnostne pomoči odobril v najvišjem znesku […] milijard EUR. Dexia je ta sredstva v glavnem porabila med oktobrom in novembrom 2008.
            
         
               (46)
            
            
               Komisija je v zgoraj navedeni odločitvi z dne 19. novembra 2008 za šest mesecev odobrila ukrep likvidnostne pomoči kot nujni ukrep za reševanje. Vendar je belgijska vlada v načrtu za prestrukturiranje skupine Dexia, ki ga je Komisiji priglasila 17. februarja 2009, preventivno zaprosila tudi za podaljšanje možnosti, da Dexia BNB zaprosi za ukrepe likvidnostne pomoči, do 31. oktobra 2009, če bi Komisija ugotovila, da ta ukrep vsebuje elemente državne pomoči.
            
         3.4   UKREP ZA DRUŽBO FSA
   
   
               (47)
            
            
               Ukrep za družbo FSA je bil obravnavan v odločitvi Komisije z dne 13. marca 2009. S tem ukrepom belgijska in francoska vlada dodelita jamstvo skupini Dexia, da ta lahko izpolni opcijsko pogodbo, na podlagi katere bo lahko FSA Asset Management (v nadaljnjem besedilu: FSAM), nekdanja odvisna družba FSA, ki ni bila prodana družbi Assured Guaranty, ob določenih sprožitvenih dogodkih nekatera sredstva iz portfelja FSAM prodala družbi Dexia SA in/ali DCL (v nadaljnjem besedilu: opcijska pogodba) (glej uvodne izjave od 50 do 59).
            
         3.4.1   OZADJE
   
               (48)
            
            
               Treba je opozoriti, da dejavnosti v okviru portfelja finančnih proizvodov ni bilo med dejavnostmi družbe FSA, ki so bile prenesene na družbo Assured Guaranty. Dejavnost v okviru portfelja finančnih proizvodov v glavnem obsega (i) zbiranje depozitov tretjih oseb, do katerih se FSA obveže, da jim bo depozite obrestovala po določeni stopnji v skladu s pogodbami o zajamčenih vlogah (Guaranteed Investment Contracts, v nadaljnjem besedilu: GIC) in (ii) ponovne naložbe teh depozitov v vrednostne papirje z donosom, večjim od stroškov zajamčenih vlog GIC, kar načeloma prinaša pozitivno neto obrestno maržo. Formalno gledano GIC sklenejo odvisne družbe FSA (v nadaljnjem besedilu: GIC Companies), ki prihodke iz teh depozitov nato posodijo drugi družbi iz skupine, FSAM, ki sestavi in upravlja portfelj sredstev, namenjen kritju dolžniških instrumentov in obveznim nadomestilom nasprotnim strankam GIC. Ker FSAM in GIC Companies spadajo v okvir dejavnosti portfelja finančnih proizvodov, so bile izključene iz obsega dejavnosti, prenesenih na družbo Assured Guaranty, tako da so ostale del dejavnosti skupine Dexia.
            
         
               (49)
            
            
               Portfelj sredstev družbe FSAM v glavnem obsega vrednostne papirje, povezane z ameriškim nepremičninskim sektorjem, katerih tržna vrednost in/ali bonitete so se med hipotekarno (drugorazredna posojila) in finančno krizo močno znižale. Ker FSA jamči za sredstva in obveznosti iz dejavnosti portfelja finančnih proizvodov, njena izključitev iz prenosa nujno pomeni, da Dexia jamči za dejavnosti portfelja finančnih proizvodov, tako da ni treba vpoklicati jamstev FSA. Zaradi težkega finančnega položaja skupine Dexia in velikih zneskov, ki bi jih bilo teoretično mogoče vpoklicati v okviru GIC, je bilo z vidika kupca FSA, družbe Assured Guaranty, nujno, da posredno jamstvo za skupino Dexia zagotovita Belgija in Francija.
            
         3.4.2   TEMELJNE ZAHTEVE
   
               (50)
            
            
               Na podlagi opcijske pogodbe lahko FSAM družbama Dexia SA in/ali DCL proda določena sredstva, ki so bila na dan 30. septembra 2008 v portfelju FSAM (v skupni vrednosti 16,98 milijarde USD nominalne odplačne vrednosti), in sicer ob nastanku nekaterih sprožilnih dogodkov, povzetih spodaj:
               
                           —
                        
                        
                           ob neizpolnitvi obveznosti, povezane s sredstvi, to pomeni, če glavnica ali pripadajoče obresti na sredstva iz portfelja niso plačane ob zapadlosti: v tem primeru se prodajna opcija nanaša na zadevna sredstva, ki se skupini Dexia prodajo po nominalni odplačni vrednosti, skupaj z obračunanimi obrestmi,
                        
                     
                           —
                        
                        
                           ob plačilni nesposobnosti skupine Dexia, ko prodajna opcija vključuje vsa sredstva iz portfelja FSAM, zavarovana s prodajno opcijo, ali sredstva, katerih nominalna odplačna vrednost je enaka skupni vrednosti obveznosti iz naslova GIC, če je drugi znesek nižji od prvega. Zadevna sredstva se prodajo po nominalni odplačni vrednosti, skupaj z obračunanimi obrestmi,
                        
                     
                           —
                        
                        
                           ob neizpolnitvi obveznosti v zvezi z likvidnostjo, to pomeni, če Dexia ne izpolni obveznosti iz naslova pogodb o vzdrževanju likvidnosti, ki so bile sklenjene ali jih je treba skleniti v korist FSAM: v teh primerih se prodajna opcija nanaša na sredstva, katerih nominalna odplačna vrednost je enaka znesku neizpolnitve obveznosti v zvezi z likvidnostjo, in ki se skupini Dexia prodajo po nominalni odplačni vrednosti skupaj z obračunanimi obrestmi,
                        
                     
                           —
                        
                        
                           ob neizpolnitvi obveznosti v zvezi s poroštvom, to pomeni, če Dexia družbi FSAM ne zagotovi poroštva v višini razlike med vrednostjo obveznosti iz naslova GIC in tržno vrednostjo premoženja FSAM, po odbitku marže (haircut) na ta sredstva: v tem primeru se prodajna opcija nanaša na sredstva, katerih nominalna odplačna vrednost je enaka znesku nezagotovljenega poroštva in ki se skupini Dexia prodajo po nominalni odplačni vrednosti skupaj z obračunanimi obrestmi.
                        
                     
         
               (51)
            
            
               V okviru pogodbe o državnem jamstvu se Belgija (za 62,4 %) in Francija (za 37,6 %) zavežeta, da bosta nesolidarno jamčili za obveznosti skupine Dexia iz naslova zgoraj navedene opcijske pogodbe, vendar po odbitku izvzetih sredstev (v nadaljnjem besedilu: izvzeta sredstva) v vrednosti približno 4,5 milijarde USD, tako da zajamčeni nominalni znesek sredstev iz portfelja, zavarovanega z opcijsko pogodbo (v nadaljnjem besedilu: zavarovana sredstva), znaša 12,48 milijarde USD. Državno jamstvo je nepreklicno in brezpogojno samostojno jamstvo na prvi poziv. Najvišji skupni znesek jamstva je omejen na 16,98 milijarde USD (ki vključuje največ 12,48 milijarde USD povračila odplačne nominalne vrednosti in 4,5 milijarde USD obresti), ki se zniža hkrati z zniževanjem vrednosti portfelja.
            
         
               (52)
            
            
               FSAM bo ob nastanku sprožilnih dogodkov prek svojega zastopnika od skupine Dexia najprej zahtevala izpolnitev obveznosti na podlagi opcijske pogodbe, ob neizpolnitvi teh obveznosti ali stečaju skupine Dexia pa bo po izteku predpisanih rokov to zahtevala od zadevnih držav.
            
         
               (53)
            
            
               Dexia državam plača nadomestilo za njihovo jamstvo, in sicer (i) do skupnega zneska plačil, nižjega ali enakega prvi tranši v višini 4,5 milijarde USD, v gotovini, (ii) nad tem zneskom pa v delnicah in po potrebi v udeležbenih obveznicah. Čeprav zgoraj navedena nezavarovana sredstva niso zavarovana z jamstvom držav, pa se vpoklicana nezavarovana sredstva odračunajo od zneska prve tranše v višini 4,5 milijarde USD, v zvezi s katero lahko države od skupine Dexia neposredno zahtevajo povračilo v denarju.
            
         
               (54)
            
            
               Dexia Belgiji in Franciji vsako leto plača nadomestilo za jamstvo v višini 113 bazičnih točk iz naslova zavarovanja proti tveganju neizpolnitve obveznosti na podlagi zavarovane opcijske pogodbe, čemur se prišteje 32 bazičnih točk iz naslova zavarovanja proti tveganju neizpolnitve zavez o vzdrževanju likvidnosti, ki jih je Dexia dala družbi FSAM.
            
         
               (55)
            
            
               Prodaja družbe FSA (razen portfelja finančnih proizvodov) je bila izvedena 1. julija 2009, istočasno pa je začel veljati tudi ukrep za družbo FSA. Zadnja študija o vrednotenju portfelja FSAM je bila Komisiji poslana 18. marca 2009, na podlagi podatkov do 31. januarja 2009 pa jo je izvedlo podjetje Société Générale (v nadaljnjem besedilu: svetovalno podjetje), neodvisno izvedensko podjetje, ki ga je pooblastila Belgija.
            
         
               (56)
            
            
               Glavni podatki o portfelju FSAM so povzeti v spodnji tabeli 1.
               
                  Tabela 1
               
               
                  Glavni podatki o portfelju FSAM (skupaj)
               
               
                           Razredi sredstev
                        
                        
                           Nominalna vrednost
                        
                        
                           Tržna vrednost
                        
                        
                           Pričak. izgube (osn. scenarij)
                        
                        
                           Pričak. izgube (stresni scenarij)
                        
                     
                           V milijonih USD
                        
                        
                           V % skupne vrednosti
                        
                        
                           V milijonih USD
                        
                        
                           V % skupne vrednosti
                        
                        
                           V milijonih USD
                        
                        
                           V % skupne vrednosti
                        
                        
                           V milijonih USD
                        
                        
                           V % skupne vrednosti
                        
                     
                           RMBS Standards
                           (razen zavarovanih)
                        
                        
                           10 582
                        
                        
                           63,8
                        
                        
                           [4 000-5 000]
                        
                        
                           […]
                        
                        
                           [1 500-2 500]
                        
                        
                           […]
                        
                        
                           […]
                        
                        
                           […]
                        
                     
                           Subprime (drugorazredna posojila)
                        
                        
                           7 317
                        
                        
                           44,1
                        
                        
                           [3 000-4 000]
                        
                        
                           […]
                        
                        
                           [1 000-1 500]
                        
                        
                           […]
                        
                        
                           […]
                        
                        
                           […]
                        
                     
                           Posojila Alt-A
                        
                        
                           2 424
                        
                        
                           14,6
                        
                        
                           [500-1 000]
                        
                        
                           […]
                        
                        
                           [0-1 000]
                        
                        
                           […]
                        
                        
                           […]
                        
                        
                           […]
                        
                     
                           t.i. posojila Option ARM
                        
                        
                           694
                        
                        
                           4,2
                        
                        
                           [0-500]
                        
                        
                           […]
                        
                        
                           [0-500]
                        
                        
                           […]
                        
                        
                           […]
                        
                        
                           […]
                        
                     
                           Prime (prvorazredna posojila)
                        
                        
                           147
                        
                        
                           0,9
                        
                        
                           [0-100]
                        
                        
                           […]
                        
                        
                           [0-10]
                        
                        
                           […]
                        
                        
                           […]
                        
                        
                           […]
                        
                     
                           CES/HELOCs/Wrapped RMBS (12)
                           
                        
                        
                           817
                        
                        
                           4,9
                        
                        
                           [0-500]
                        
                        
                           […]
                        
                        
                           [0-500]
                        
                        
                           […]
                        
                        
                           […]
                        
                        
                           […]
                        
                     
                           NIM
                        
                        
                           277
                        
                        
                           1,7
                        
                        
                           [0-200]
                        
                        
                           […]
                        
                        
                           [0-30]
                        
                        
                           […]
                        
                        
                           […]
                        
                        
                           […]
                        
                     
                           ABS CDO
                        
                        
                           36
                        
                        
                           0,2
                        
                        
                           [0-20]
                        
                        
                           […]
                        
                        
                           [0-40]
                        
                        
                           […]
                        
                        
                           […]
                        
                        
                           […]
                        
                     
                           CLO
                        
                        
                           413
                        
                        
                           2,5
                        
                        
                           [0-400]
                        
                        
                           […]
                        
                        
                           [0-100]
                        
                        
                           […]
                        
                        
                           […]
                        
                        
                           […]
                        
                     
                           US Agency RMBS
                        
                        
                           1 338
                        
                        
                           8,1
                        
                        
                           [1 000-1 500]
                        
                        
                           […]
                        
                        
                           [0-100]
                        
                        
                           […]
                        
                        
                           […]
                        
                        
                           […]
                        
                     
                           Drugo
                        
                        
                           3 119
                        
                        
                           18,8
                        
                        
                           [1 000-2 000]
                        
                        
                           […]
                        
                        
                           [0-400]
                        
                        
                           […]
                        
                        
                           […]
                        
                        
                           […]
                        
                     
                           Skupaj
                        
                        
                           16 582
                        
                        
                           100,0
                        
                        
                           [7 000-9 000]
                        
                        
                           […]
                        
                        
                           [2 000-3 000]
                        
                        
                           […]
                        
                        
                           [3 500-4 500]
                        
                        
                           […]
                        
                     
         
               (57)
            
            
               Portfelj v glavnem sestavljajo vrednostni papirji „US RMBS standards“, in sicer v skoraj 64 %, natančneje vrednostni papirji „Subprime“ (44 % portfelja) in „Alt-A“ (15 % portfelja). Nekoliko manj je portfelj izpostavljen vrednostnim papirjem „US Agency RMBS“ (8 % portfelja) in vrednostnim papirjem, katerih kreditno kvaliteto izboljšujejo zavarovalnice za zavarovanje kreditnih tveganj. Nominalna vrednost portfelja je 31. januarja 2009 znašala 16,6 milijarde USD, njegova povprečna tržna vrednost na isti datum pa je znašala [42,2–54,3] % nominalne vrednosti, to je [7–9] milijard USD. Pričakovane izgube po osnovnem scenariju so znašale [2–3] milijarde USD, medtem ko so bile po stresnem scenariju ocenjene na [3,5–4,5] milijarde USD. Realna ekonomska vrednost (v nadaljnjem besedilu: REV) je 31. januarja 2009 znašala [13,6–14,6] milijarde USD po osnovnem scenariju in [12–13] milijard USD po stresnem scenariju.
            
         
               (58)
            
            
               Glavni podatki iz portfelja FSAM po odbitku izvzetih sredstev so povzeti v spodnji tabeli 2:
               
                  Tabela 2
               
               
                  Glavni podatki iz portfelja FSAM (po odbitku nezavarovanih sredstev)
               
               
                           Razredi sredstev
                        
                        
                           Nominalna vrednost
                        
                        
                           Tržna vrednost
                        
                        
                           Pričak. izgube (osn. scenarij)
                        
                        
                           Pričak. izgube (stresni scenarij)
                        
                     
                           V milijonih USD
                        
                        
                           V % skupne vrednosti
                        
                        
                           V milijonih USD
                        
                        
                           V % skupne vrednosti
                        
                        
                           V milijonih USD
                        
                        
                           V % skupne vrednosti
                        
                        
                           V milijonih USD
                        
                        
                           V % skupne vrednostil
                        
                     
                           RMBS Standards
                           (razen zavarovanih)
                        
                        
                           9 755
                        
                        
                           79,9
                        
                        
                           [3 500-4 000]
                        
                        
                           […]
                        
                        
                           [1 500-2 500]
                        
                        
                           […]
                        
                        
                           […]
                        
                        
                           […]
                        
                     
                           Subprime (drugorazredna posojila)
                        
                        
                           6 544
                        
                        
                           53,6
                        
                        
                           [2 500-3 000]
                        
                        
                           […]
                        
                        
                           [1 000-1 500]
                        
                        
                           […]
                        
                        
                           […]
                        
                        
                           […]
                        
                     
                           Posojila Alt-A
                        
                        
                           2 371
                        
                        
                           19,4
                        
                        
                           [500-1 000]
                        
                        
                           […]
                        
                        
                           [0-1 000]
                        
                        
                           […]
                        
                        
                           […]
                        
                        
                           […]
                        
                     
                           t.i. posojila Option ARM
                        
                        
                           693
                        
                        
                           5,7
                        
                        
                           [0-500]
                        
                        
                           […]
                        
                        
                           [0-500]
                        
                        
                           […]
                        
                        
                           […]
                        
                        
                           […]
                        
                     
                           Prime (prvorazredna posojila)
                        
                        
                           147
                        
                        
                           1,2
                        
                        
                           [0-100]
                        
                        
                           […]
                        
                        
                           [0-10]
                        
                        
                           […]
                        
                        
                           […]
                        
                        
                           […]
                        
                     
                           CES/HELOCs/Wrapped RMBS (13)
                           
                        
                        
                           817
                        
                        
                           6,7
                        
                        
                           [0-500]
                        
                        
                           […]
                        
                        
                           [0-500]
                        
                        
                           […]
                        
                        
                           […]
                        
                        
                           […]
                        
                     
                           NIM
                        
                        
                           276
                        
                        
                           2,3
                        
                        
                           [0-200]
                        
                        
                           […]
                        
                        
                           [0-30]
                        
                        
                           […]
                        
                        
                           […]
                        
                        
                           […]
                        
                     
                           ABS CDO
                        
                        
                           36
                        
                        
                           0,3
                        
                        
                           [0-20]
                        
                        
                           […]
                        
                        
                           [0-40]
                        
                        
                           […]
                        
                        
                           […]
                        
                        
                           […]
                        
                     
                           CLO
                        
                        
                           413
                        
                        
                           3,4
                        
                        
                           [0-400]
                        
                        
                           […]
                        
                        
                           [0-100]
                        
                        
                           […]
                        
                        
                           […]
                        
                        
                           […]
                        
                     
                           Drugo
                        
                        
                           909
                        
                        
                           7,4
                        
                        
                           [200-600]
                        
                        
                           […]
                        
                        
                           [0-400]
                        
                        
                           […]
                        
                        
                           […]
                        
                        
                           […]
                        
                     
                           Skupaj
                        
                        
                           12 205
                        
                        
                           100,0
                        
                        
                           [4 500-5 500]
                        
                        
                           […]
                        
                        
                           [2 000-3 000]
                        
                        
                           […]
                        
                        
                           [3 500-4 500]
                        
                        
                           […]
                        
                     
         
               (59)
            
            
               Nominalna vrednost portfelja brez izvzetih sredstev je 31. januarja 2009 znašala 12,2 milijarde USD, njegova povprečna tržna vrednost na isti datum pa je znašala [36,9–45,1] % nominalne vrednosti, to je [4,5–5,5] milijarde USD. Pričakovane izgube po osnovnem scenariju so znašale [2–3] milijarde USD, medtem ko so bile po stresnem scenariju ocenjene na [3,5–4,5] milijarde USD. REV je na dan 31. januarja 2009 znašala [9,2–10,2] milijarde USD po osnovnem scenariju in [7,7–8,7] milijarde USD po stresnem scenariju.
            
         IV.   NAČRT PRESTRUKTURIRANJA
   
   
               (60)
            
            
               Namen načrta prestrukturiranja je dejavnosti skupine Dexia znova usmeriti na njena glavna področja dejavnosti in glavne trge (in sicer na dejavnosti PWB in RCB v Franciji, Belgiji in Luksemburgu), zmanjšati njen profil tveganja in raven finančnega vzvoda ter znova uravnotežiti njen likvidnostni profil. To vključuje zlasti opustitev, zmanjšanje in odprodajo nekaterih dejavnosti; uvedbo dveh ločenih notranjih linij poročanja, eno za tradicionalne bančne dejavnosti (v nadaljnjem besedilu: glavni sektor), ki v glavnem obsega dejavnosti PWB in RCB, ki so konec leta 2009 pomenile skoraj 72 % bilančne vsote skupine Dexia, in drugo za dejavnosti v likvidaciji, tako imenovani sektor za upravljanje preostanka portfelja (Legacy Portfolio Management Division, v nadaljnjem besedilu: LPMD), ki v glavnem obsega portfelj obveznic, nekoliko manj pa mednarodne dejavnosti PWB, in je konec leta 2009 pomenila 28 % bilančne vsote skupine Dexia. Izboljšanje likvidnostnega profila se doseže z zmanjšanjem oblik tržnega in kratkoročnega financiranja ter s podaljšanjem povprečne ročnosti financiranja in odločanjem za stabilnejše financiranje (depoziti občanov in podjetij, hipotekarne obveznice).
            
         
               (61)
            
            
               Načrt prestrukturiranja sestavlja vrsta ukrepov, ki jih je Dexia že uvedla, ter vedenjski in strukturni ukrepi, ki jih bo morala izvesti med prestrukturiranjem, in sicer pod nadzorom zadevnih držav članic, ki so se zavezale, da jih bodo upoštevale.
            
         
               (62)
            
            
               Ob upoštevanju novega obsega dejavnosti bo mogoče z vsemi temi ukrepi za 35 % znižati obseg bilančne vsote skupine Dexia na dan 31. decembra 2014 v primerjavi z 31. decembrom 2008.
            
         4.1   PONOVNA VZPOSTAVITEV DOLGOROČNEGA USPEŠNEGA POSLOVANJA V OBIČAJNIH IN IZJEMNIH RAZMERAH
   
   
               (63)
            
            
               Zadevne države članice so Komisiji poslale podrobne podatke o poslovnem modelu banke. Ti med drugim vsebujejo naslednje podrobne podatke:
               
                           —
                        
                        
                           poslovni načrt skupine za obdobje 2009–2011 in napovedi nekaterih podatkov iz bilance stanja in izkaza poslovnega izida do leta 2014 in leta 2017,
                        
                     
                           —
                        
                        
                           obseg in marže za neporavnane obveznosti in novi obseg dejavnosti po glavnih področjih (PWB, RCB in drugi) in geografskih območjih za obdobje 2009–2011,
                        
                     
                           —
                        
                        
                           povprečni obseg in stroški financiranja skupine po virih financiranja (repo posli, krite in nekrite obveznice, hipotekarne obveznice, depoziti in drugo).
                        
                     
         
               (64)
            
            
               Dexia na podlagi teh podatkov napoveduje pozitiven poslovni izid skozi celotno obdobje prestrukturiranja 2009–2014 in od 11- do 15-odstotni delež temeljnega kapitala (v nadaljnjem besedilu: temeljni kapital prvega reda). V tabeli 3 spodaj so za vsako leto v obdobju 2009–2014 povzete napovedi poslovnega izida in delež temeljnega kapitala prvega reda skupine Dexia.
               
                  Tabela 3
               
               
                  Napovedi poslovnega izida in delež temeljnega kapitala prvega reda skupine Dexia v obdobju prestrukturiranja
               
               
                           (V milijonih EUR in %)
                        
                     
                            
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                        
                           2014
                        
                     
                           Glavni sektor
                        
                     
                           Neto poslovni izid pred obdavčitvijo
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
                           LPD (sektor za upravljanje preostanka portfelja)
                        
                     
                           Neto poslovni izid pred obdavčitvijo
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
                           Skupaj skupina Dexia
                        
                     
                           Neto poslovni izid pred obdavčitvijo
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
                           Delež temeljnega kapitala prvega reda (Core Tier 1)
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
         
               (65)
            
            
               Zadevne države članice so predložile tudi tri vrste simulacij kriznih razmer, da bi preverile odpornost skupine na zunanje pretrese.
            
         
               (66)
            
            
               Pri prvi vrsti stresnega testa, ki ga je izvedla Dexia, se je preverilo, kako je skupina do leta 2011 odporna na naslednje spremenljivke: (i) stopnjo rasti BDP v različnih državah, (ii) višino trimesečnih in petletnih medbančnih obrestnih mer ter (iii) menjalni tečaj nekaterih tujih valut. Pri stopnji rasti sta predpostavki za osnovni in stresni scenarij izhajali iz predpostavk, ki so se uporabile pri drugih podobnih preskusih, nedavno izvedenih v Evropi. Rezultati stresnega testa za skupino Dexia kažejo, da bi skupina v letih 2010 in 2011 tudi po stresnem scenariju poslovala z dobičkom. Dobiček pred obdavčitvijo bi znašal […] milijonov EUR v letu 2010 in […] milijonov EUR v letu 2011.
            
         
               (67)
            
            
               Pri drugi vrsti stresnega testa, ki ga je izvedla skupina Dexia, se je preverila odpornost skupine na zvišanje stroškov finančnih sredstev, pridobljenih na trgu, za (i) 100 bazičnih točk in (ii) 200 bazičnih točk na leto. Glede na rezultate stresnega testa, ki ga je izvedla Dexia, je mogoče vpliv na poslovni izid skupine oceniti na […] milijonov EUR, če bi se njeni stroški financiranja zvišali za 100 bazičnih točk, in […] milijonov EUR, če bi se njeni stroški financiranja zvišali za 200 bazičnih točk.
            
         
               (68)
            
            
               Pri tretji vrsti testa za skupino Dexia se je preverila likvidnost skupine, natančneje likvidnostni položaj skupine v izjemnih razmerah, pri čemer se je primerjala morebitna zahtevana likvidnost in morebitna razpoložljiva likvidnost v takih okoliščinah. Stresni test zajema obdobje enega meseca. Pri upoštevanem scenariju se vpliv močnega odziva skupine Dexia povezuje s posledicami splošne likvidnostne krize. Ta preskus vpliva izjemnih razmer na likvidnost sta izvedla tako Dexia kot tudi njen nadzorni organ (belgijska komisija za bančništvo, finance in zavarovalništvo (Commission bancaire, financière et des assurances, v nadaljnjem besedilu: CBFA)). […] (14) […].
            
         4.2   VEDENJSKE ZAVEZE
   
   
               (69)
            
            
               Načrt prestrukturiranja, priglašen 9. februarja 2010, obsega zmanjšanje kratkoročnih oblik financiranja, podaljšanje povprečne ročnosti dolgoročnih oblik financiranja in povečanje virov stabilnega financiranja skupine. Zadevne države članice se zavezujejo, da bo Dexia pri tem upoštevala tri količinske deleže oblik financiranja.
               
                           —
                        
                        
                           Dexia ohrani 30-odstotni delež kratkoročnih oblik financiranja (15) glede na skupno bilančno vsoto na dan 31. decembra 2009, največ 23-odstotni delež na dan 31. decembra 2010, največ 20-odstotni delež na dan 31. decembra 2011, največ 14-odstotni delež na dan 31. decembra 2012, največ 13-odstotni delež na dan 31. decembra 2013 in največ 11-odstotni delež na dan 31. decembra 2014.
                        
                     
                           —
                        
                        
                           Dexia podaljša ročnost svojih oblik financiranja, tako da povprečno raven ročnosti svojih obveznosti do virov sredstev (16) obdrži vsaj na ravneh iz spodnje tabele 4:
                           
                              Tabela 4
                           
                           
                              Gibanje povprečne ročnosti obveznosti do virov sredstev za skupino Dexia (v letih)
                           
                           
                                       31.12.2009
                                    
                                    
                                       31.12.2010
                                    
                                    
                                       31.12.2011
                                    
                                    
                                       31.12.2012
                                    
                                    
                                       31.12.2013
                                    
                                    
                                       31.12.2014
                                    
                                 
                                       […]
                                    
                                    
                                       […]
                                    
                                    
                                       […]
                                    
                                    
                                       […]
                                    
                                    
                                       […]
                                    
                                    
                                       […]
                                    
                                 
                     
                           —
                        
                        
                           Dexia poveča svoje vire stabilnega financiranja: izračuna se razmerje, katerega števec je enak vsoti financiranja s hipotekarnimi obveznicami ter financiranja z depoziti podjetij v okviru dejavnosti RCB in PWB, njegov imenovalec pa je enak vsoti vseh sredstev skupine Dexia. Ta stopnja, ki je 31. decembra 2009 znašala 36 %, mora 31. decembra 2010 znašati najmanj 40 %, 31. decembra 2011 najmanj 45 %, 31. decembra 2012 najmanj 53 %, 31. decembra 2013 najmanj 55 % in 31. decembra 2014 najmanj 58 %.
                        
                     
                           —
                        
                        
                           Neodvisni strokovnjak vsakih šest mesecev preveri upoštevanje teh treh stopenj finančnega vzvoda.
                        
                     
         
               (70)
            
            
               Dexia se vzdrži dajanja posojil svojim strankam PWB po manj kot 10-odstotni stopnji tveganju prilagojene donosnosti kapitala (risk-adjusted return on capital, v nadaljnjem besedilu: RAROC). Pri izračunu stopnje RAROC se neto marža po obdavčitvi navezuje na ekonomski kapital (17).
               
                           —
                        
                        
                           Bruto marža je razlika med maržo, ki se zaračuna stranki (izraženo z bazičnimi točkami nad referenčno obrestno mero IBOR), in stroški financiranja skupine Dexia (izraženimi z bazičnimi točkami nad referenčno obrestno mero IBOR), ki jih predstavlja notranja prenosna cena.
                        
                     
                           —
                        
                        
                           Notranja prenosna cena odraža ocenjeni strošek novega financiranja skupine Dexia ob upoštevanju značilnosti posojil (ročnost, primernost za refinanciranje s hipotekarnimi obveznicami itd.) strankam PWB.
                        
                     
                           —
                        
                        
                           Neto marža je enaka bruto marži, zmanjšani za (i) vse vrste stroškov (splošni stroški, stroški plač, stroški poslovanja, amortizacije itd.), ocenjene na podlagi spremljanja stroškov dejavnosti posojil za stranke PWB, (ii) stroške srednjeročnega tveganja, ki se za vsako transakcijo izračunajo ob upoštevanju metodologije Basel II (stroški srednjeročnega tveganja v daljšem obdobju), in (iii) davčno breme.
                        
                     
                           —
                        
                        
                           Neodvisni strokovnjak vsakih šest mesecev preveri, ali stopnja RAROC odraža stroške sektorja PWB, ali je upoštevana zgornja zaveza o upoštevanju najmanj 10-odstotne stopnje RAROC za dejavnost PWB ter ali sta metodologija in izračun stopnje RAROC in sestavin izračuna točna.
                        
                     
         
               (71)
            
            
               Dexia najpozneje do 30. junija 2011 v celoti ukine financiranje, ki ga zdaj namenja svoji turški odvisni družbi DenizBank, in ji do 31. decembra 2014 ne zagotovi novega financiranja znotraj skupine.
            
         
               (72)
            
            
               Dexia do 30. junija 2010 vzpostavi linijo poročanja LPMD. Sredstva, namenjena za to linijo, se likvidirajo ali odprodajo. Ta sredstva so:
               
                           —
                        
                        
                           portfelj kreditnega razmika (Credit Spread Portfolio) in portfelj javnega sektorja (Public Sector Portfolio) (po ocenah naj bi 31. decembra 2009 znašala približno 134 milijard EUR),
                        
                     
                           —
                        
                        
                           portfelj finančnih proizvodov (Financial Products) iz naslova sredstev FSAM, ki jih obdrži Dexia (po ocenah naj bi 31. decembra 2009 znašal približno 10,7 milijarde EUR), ter
                        
                     
                           —
                        
                        
                           portfelj posojil za sekundarne dejavnosti PWB (po ocenah naj bi 31. decembra 2009 znašal 17 milijard EUR).
                        
                     Finančna sredstva, ki jih je zbrala Dexia in so upravičena do finančnega jamstva, so v celoti namenjena za to linijo.
            
         
               (73)
            
            
               Dexia svoj novi letni obseg dejavnosti PWB omeji na 12 milijard EUR v letu 2009, 15 milijard EUR v letu 2010 in 18 milijard EUR v obdobju 2011–2014.
            
         
               (74)
            
            
               Dexia do 31. decembra 2012 svoje obratovalne stroške zniža za 15 %.
            
         
               (75)
            
            
               Dexia zmanjša svoje dejavnosti trgovanja (44-odstotno znižanje letne povprečne tvegane vrednosti, ki je leta 2008 znašala 126 milijard EUR) in s sprejetjem tega sklepa Komisije preneha z dejavnostmi trgovanja za svoj račun.
            
         
               (76)
            
            
               Dexia se dokončno in s takojšnjim učinkom po sprejetju sklepa Komisije odreče dobičku iz zamenljivih obveznic družbe Dexia BIL v višini 376 milijonov EUR, k vpisu katerih se je Luksemburg zavezal septembra 2008.
            
         
               (77)
            
            
               Finančno jamstvo zadevnih držav članic za skupino Dexia je omejeno z naslednjimi pogoji:
               
                           —
                        
                        
                           prenehanje jamstva za vse pogodbe o vlogah, sklenjene od 31. marca 2010,
                        
                     
                           —
                        
                        
                           prenehanje finančnega jamstva za vse kratkoročne izdaje (do enega leta), realizirane od 31. maja 2010,
                        
                     
                           —
                        
                        
                           prenehanje finančnega jamstva za vse izdaje (vključno z dolgoročnimi) ali pogodbe, realizirane ali sklenjene od 30. junija 2010,
                        
                     
                           —
                        
                        
                           skupni znesek zavarovanih neporavnanih obveznosti ne sme nikoli preseči 100 milijard EUR,
                        
                     
                           —
                        
                        
                           Dexia v obdobju uveljavitve jamstva zadevnim državam članicam izplača dodatno nadomestilo za znesek prekoračitve, če so prekoračeni naslednji pragovi zavarovanih neporavnanih obveznosti:
                        
                     
                  Tabela 5
               
               
                  Dodatno nadomestilo, ki se plača ob prekoračitvi zneskov kritih dolžniških obveznic
               
               
                           Prag/tranša (zavarovanih neporavnanih obveznosti v milijardah EUR)
                        
                        
                           60–70
                        
                        
                           70–80
                        
                        
                           80–100
                        
                     
                           Dodatno nadomestilo za prekoračitev (v bazičnih točkah)
                        
                        
                           + 50
                        
                        
                           + 65
                        
                        
                           + 80
                        
                     
         
               (78)
            
            
               Dexia do 31. oktobra 2014 svojega statusa banke z jamstvom zadevnih držav članic ne bo uporabila za namene komercialnega oglaševanja, niti ne bo jamstva uporabila za posle, ki so zgolj in samo arbitraža.
            
         
               (79)
            
            
               Dexia SA in odvisne družbe, nad katerimi ima izključni ali deljeni nadzor, do 31. decembra 2011 ne pridobijo več kot 5 % lastniškega kapitala drugih kreditnih institucij, investicijskih podjetij ali zavarovalnic, razen z dovoljenjem Komisije. Zgornja zaveza pa skupini Dexia ne preprečuje, da s predhodnim soglasjem Komisije pridobi delež kot nadomestilo za naložbo v delnice ali dejavnosti, izvedeno v okviru odprodaje ali združevanja (z združitvijo ali vložkom) sredstev ali dejavnosti, če pri tem Dexia z navedenim deležem ne pridobi izključnega ali deljenega nadzora nad subjektom, ki vložek prejme, ali če nadzor izhaja iz združitve. Dexia Komisijo predhodno obvesti o vseh načrtovanih prevzemih, vključno s tistimi, ki jih načrtujejo podjetja, nad katerimi ima Dexia deljeni nadzor.
            
         
               (80)
            
            
               Dexia bo do 31. decembra 2014 omejila znesek:
               
                           —
                        
                        
                           vseh oblik dividend, ki jih Dexia SA razdeli iz naslova svojih rednih delnic, in
                        
                     
                           —
                        
                        
                           vseh predčasnih diskrecijskih povračil ali izplačil kuponov za hibridne instrumente temeljnega kapitala prvega reda ali instrumente kapitala drugega reda (i), ki jih izdajo subjekti, nad katerimi ima Dexia izključni nadzor, (ii) ki niso v lasti matične družbe Dexia SA in njenih odvisnih družb ter (iii) katerih plačilo ali izvajanje je diskrecijsko na podlagi pogodbenih določb, ki veljajo za te instrumente, tako da po razdelitvi ali predvidenem izplačilu (in ob upoštevanju morebitnih obveznih izplačil zaradi izplačila dividende iz naslova navadnih delnic) temeljnega kapitala prvega reda skupine Dexia (izračunan glede na zadnje konsolidirane zaključne račune, pripravljene v skladu s standardi MSRP),
                        
                     
                           —
                        
                        
                           ostane najmanj enak spodnji stopnji in
                           
                                       31.12.2009
                                    
                                    
                                       31.12.2010
                                    
                                    
                                       31.12.2011
                                    
                                    
                                       31.12.2012
                                    
                                    
                                       31.12.2013
                                    
                                    
                                       31.12.2014
                                    
                                 
                                       10,7 %
                                    
                                    
                                       10,6 %
                                    
                                    
                                       […]
                                    
                                    
                                       […]
                                    
                                    
                                       […]
                                    
                                    
                                       […]
                                    
                                 
                     
                           —
                        
                        
                           ostane najmanj enak vsoti (i) 12,5 % tveganju prilagojenih sredstev („risk weighted assets“) sektorja za upravljanje preostanka portfelja („Legacy Portfolio Management Division“) in (ii) 9,5 % tveganju prilagojenih sredstev („risk weighted assets“) drugih dejavnosti skupine (glavni sektor),
                        
                     
         
               (81)
            
            
               Zaveza iz uvodne izjave 80:
               
                           —
                        
                        
                           ne vpliva na zahtevo po razdeljivem dobičku (v smislu člena 617 belgijskega zakonika o gospodarskih družbah) na ravni skupine Dexia,
                        
                     
                           —
                        
                        
                           ne vpliva na transakcije, ki jih mora Dexia po zakonu izvesti v zvezi s hibridnima instrumentoma temeljnega kapitala prvega reda ali kapitala drugega reda, ali transakcije, ki jih mora Dexia v zvezi s tema instrumentoma izvesti na podlagi pogodb, sklenjenih pred 1. februarjem 2010, ter
                        
                     
                           —
                        
                        
                           se lahko popravi, če se bistveno spremeni opredelitev lastnih virov sredstev za zagotovitev skrbnega in varnega poslovanja in računovodskih standardov, ki veljajo za skupino Dexia.
                        
                     
         
               (82)
            
            
               Poleg tega se Dexia, ne da bi to vplivalo na transakcije v zvezi s hibridnima instrumentoma temeljnega kapitala prvega reda ali kapitala drugega reda, ki jih mora izvesti po zakonu, ali transakcije, ki jih mora izvesti na podlagi pogodb, sklenjenih pred 1. februarjem 2010, do 31. decembra 2011 vzdrži:
               
                           —
                        
                        
                           izplačila kuponov za hibridne instrumente temeljnega kapitala prvega reda ali instrumente kapitala drugega reda, ki niso v lasti matične družbe Dexia SA in njenih odvisnih družb ter ki so diskrecijski glede na pogodbene določbe, ki veljajo za te instrumente,
                        
                     
                           —
                        
                        
                           odobritve ali glasovanja v prid izplačilu kakršne koli oblike dividende s strani katerega od subjektov, nad katerimi ima Dexia SA neposredno ali posredno izključni nadzor (vključno s subjekti, ki so 100-odstotno v njeni lasti), če bi tako izplačilo povzročilo obveznost izplačila kuponov za hibridne instrumente temeljnega kapitala prvega reda ali instrumente kapitala drugega reda, ki niso v lasti matične družbe Dexia SA in njenih odvisnih družb, ter
                        
                     
                           —
                        
                        
                           izvajanja diskrecijske opcije predčasnega izplačila iz hibridnih instrumentov temeljnega kapitala prvega reda ali instrumentov kapitala drugega reda iz prve alinee zgoraj.
                        
                     
         
               (83)
            
            
               Dexia SA se do 31. decembra 2011 vzdrži razdelitve dividend na svoje redne delnice. Ta prepoved ne velja za razdelitve dividend, ki se v celoti izvedejo z dodelitvijo novih delnic, če znesek teh razdelitev (i) v skladu z uvodno izjavo 80 in (ii) za razdelitve v letu 2010 ne preseže 40 % neto poslovnega izida skupine Dexia SA v poslovnem letu 2009, za razdelitve v letu 2011 pa ne preseže 40 % neto poslovnega izida skupine Dexia SA v poslovnem letu 2010 (18).
            
         
               (84)
            
            
               V zvezi s tem je treba opozoriti, da se mora Dexia v skladu z zavezami, ki so jih zadevne države članice sprejele v okviru odločitve Komisije z dne 30. oktobra 2009 o podaljšanju jamstva, od datuma navedene odločitve do datuma tega sklepa vzdržati:
               
                           (i)
                        
                        
                           vsakršne razglasitve vmesne dividende ali predloga generalni skupščini delničarjev družbe Dexia SA za izplačilo vseh oblik dividende v korist delničarjev družbe Dexia SA;
                        
                     
                           (ii)
                        
                        
                           odobritve ali glasovanja v prid izplačilu vseh oblik dividend s strani subjektov, nad katerimi Dexia SA neposredno ali posredno izvaja izključni nadzor, vendar niso (neposredno ali posredno) v njeni 100-odstotni lasti;
                        
                     
                           (iii)
                        
                        
                           odobritve ali glasovanja v prid izplačilu vseh oblik dividend s strani katerega od subjektov, nad katerimi ima Dexia SA neposredno ali posredno izključni nadzor (vključno s subjekti, ki so 100-odstotno v njeni lasti), če bi tako izplačilo povzročilo obveznost izplačila kuponov za hibridne instrumente temeljnega kapitala prvega reda (Tier 1) ali dolgoročne instrumente presežnega kapitala drugega reda (Upper Tier 2), ki niso v lasti skupine Dexia SA in njenih odvisnih družb;
                        
                     
                           (iv)
                        
                        
                           izplačil kuponov za hibridne instrumente Tier 1 ali dolgoročne instrumente Upper Tier 2, ki niso v lasti skupine Dexia SA in njenih odvisnih družb in ki so diskrecijski glede na pogodbene določbe, ki veljajo za te instrumente. Če pa bi lahko to neplačilo povzročilo preklic izplačila dividend družbe Dexia SA v okviru poslovnega izida za leto 2009, te prepovedi ni treba upoštevati, če je Dexia o tem predhodno obvestila Komisijo in če je Komisija ad hoc odobrila navedeno izplačilo kuponov, ali
                        
                     
                           (v)
                        
                        
                           izvajanja diskrecijske opcije predčasnega povračila za hibridne instrumente iz točk (iii) in (iv) te uvodne izjave.
                        
                     
         
               (85)
            
            
               Za še večjo konkurenčnost in preglednost pri dodeljevanju bančnih posojil lokalnim skupnostim se Francija zavezuje, da bo poskrbela, da bodo lokalne skupnosti pri zbiranju denarja ali kapitala razvile postopke za zbiranje ponudb. Priporočila v zvezi s tem bo država izrecno poslala ozemeljskim skupnostim pred koncem leta 2010, in sicer tako glede bančnega financiranja kot tudi glede uporabe sestavljenih finančnih instrumentov. V teh priporočilih bo poudarjen notranji gospodarski interes tega sektorja za izvajanje ukrepov zbiranja ponudb, navedena pa bodo tudi različna praktična pravila za izvedbo teh ukrepov. Na podlagi priporočenih dobrih praks bo predvideno odprto zbiranje ponudb za posojila v najvišjih zneskih. S temi priporočili bodo seznanjene zlasti službe, pristojne za pomoč in svetovanje ozemeljskim skupnostim. Če bi se izkazalo, da na podlagi teh priporočil do leta 2013 ni mogoče zagotoviti splošne uporabe preglednih in nediskriminatornih zbiranj ponudb za bančno financiranje lokalnih skupnosti, se Francija zavezuje, da bo v ta namen navedla normativne predloge.
            
         
               (86)
            
            
               Za še večjo konkurenčnost in preglednost pri dodeljevanju bančnih posojil lokalnim skupnostim se belgijska vlada v soglasju z regijami zavezuje, da bo nadzorovala obvestila o oddaji naročil, ki jih bodo naročniki objavljali v okviru financiranja lokalnih javnih organov.
            
         4.3   ODPRODAJE IN LIKVIDACIJA
   
   
               (87)
            
            
               Dexia odproda sredstva, našteta v tej uvodni izjavi:
               
                           (a)
                        
                        
                           do 31. oktobra 2012 odprodaja ali uvrstitev 70-odstotnega deleža skupine v njeni italijanski odvisni družbi, Crediop, v borzno kotacijo (19);
                        
                     
                           (b)
                        
                        
                           do 30. junija 2010 odprodaja DEP, francoske odvisne družbe matične družbe Dexia Insurance Belgium (v nadaljnjem besedilu: DIB), ki se ukvarja z življenjskimi zavarovanji in socialnim inženiringom. Dogovor o odprodaji je bil podpisan 9. decembra 2009, prodaja pa naj bi bila izvedena v prvi polovici leta 2010;
                        
                     
                           (c)
                        
                        
                           do 31. decembra 2010 odprodaja ali uvrstitev 51-odstotnega deleža skupine Dexia v odvisni družbi AdInfo, ki se ukvarja z zagotavljanjem informacijskih storitev lokalnim skupnostim v Belgiji, v borzno kotacijo;
                        
                     
                           (d)
                        
                        
                           pred 31. decembrom 2010 odprodaja deleža skupine Dexia v SPE, belgijskem podjetju za proizvodnjo energije;
                        
                     
                           (e)
                        
                        
                           odprodaja 20-odstotnega deleža skupine Dexia v družbi Crédit du Nord (ta odprodaja je bila izvedena 11. decembra 2009);
                        
                     
                           (f)
                        
                        
                           do leta 2010 zaprtje približno 80 poslovalnic v Belgiji v okviru novega razdelitvenega načrta skupine;
                        
                     
                           (g)
                        
                        
                           prenehanje naslednjih dejavnosti družbe RCB International:
                           
                                       (i)
                                    
                                    
                                       med letom 2009 in v začetku leta 2010 so bile izvedene odprodaja družbe Experta Jersey, likvidacija družbe Dexia „Private Bank“ (PB) Jersey, prenehanje dejavnosti PB iz Montevidea, zaustavitev razvojnega projekta PB v Singapurju, zaustavitev projekta potrošniškega financiranja v Rusiji in prenehanje dejavnosti Dexia Asset Management (v nadaljnjem besedilu: DAM) v državah Srednje in Vzhodne Evrope ter odprodaja fiduciarnih poslov družbe Experta v Švici;
                                    
                                 
                                       (ii)
                                    
                                    
                                       do 31. decembra 2011 odprodaja fiduciarnih poslov, ki jih je Experta opravljala na Bahamih, in odprodaja danske odvisne družbe družbe Dexia BIL;
                                    
                                 
                     
                           (h)
                        
                        
                           do 31. oktobra 2012 odprodaja ali uvrstitev deleža skupine Dexia v njeni slovaški odvisni družbi Dexia Banka Slovensko (v nadaljnjem besedilu: DBS) v borzno kotacijo (20);
                        
                     
                           (i)
                        
                        
                           prenehanje in likvidacija naslednjih dejavnosti družbe PWB International:
                           
                                       (i)
                                    
                                    
                                       Indija: odprodaja subjekta, ustanovljenega leta 2009;
                                    
                                 
                                       (ii)
                                    
                                    
                                       Švica (Dexia Public Finance Switzerland) in Švedska (Dexia Norden): zaprtje in likvidacija do 31. decembra 2010;
                                    
                                 
                                       (iii)
                                    
                                    
                                       Mehika, Avstralija in Japonska: likvidacija bilance stanja;
                                    
                                 
                     
                           (j)
                        
                        
                           odprodaja družbe FSA (dokončana 1. julija 2009), nato odprodaja deležev skupine Dexia v družbi Assured Guaranty do 31. decembra 2011;
                        
                     
                           (k)
                        
                        
                           odprodaja 49-odstotnega deleža skupine v družbi Kommunalkredit Austria (KA), ki je bila izvedena v četrtem četrtletju leta 2008;
                        
                     
                           (l)
                        
                        
                           do 31. oktobra 2012 odprodaja ali uvrstitev družbe Deniz Emeklilik, odvisne zavarovalnice družbe DenizBank, v borzno kotacijo;
                        
                     
                           (m)
                        
                        
                           do 31. decembra 2013 odprodaja 60-odstotnega deleža skupine v družbi Dexia Sabadell;
                        
                     
                           (n)
                        
                        
                           pospešena odprodaja portfelja obveznic družbe Dexia v višini [10–20] milijard EUR na leto v letih 2010 in 2011, [5–15] milijard EUR do [10–20] milijard EUR v letu 2012 ter [0–10] do [5–15] milijard EUR na leto v letih 2013 in 2014;
                        
                     
                           (o)
                        
                        
                           likvidacija dejavnosti, povezanih s stand-by aranžmaji o nakupu obveznic („Standby Bond Purchase Agreements“, v nadaljnjem besedilu: SBPA) in opcijskimi obveznicami, izdanimi na podlagi razpisa („Tender Option Bonds“, v nadaljnjem besedilu: TOB) (ZDA/Kanada).
                        
                     
         
               (88)
            
            
               Z načrtom prestrukturiranja je doseženo 35-odstotno znižanje skupne bilančne vsote skupine Dexia na dan 31. decembra 2014 v primerjavi z njenim zneskom na dan 31. decembra 2008. Zadevne države članice se zavežejo, da bo Dexia znižala svojo bilančno vsoto, kot je povzeto v tabeli 6 spodaj.
               
                  Tabela 6
               
               
                  Znižanje bilančne vsote skupine, glavnega sektorja in sektorja za upravljanje preostanka portfelja (LPMD)
               
               
                           (v milijardah EUR)
                        
                     
                            
                        
                        
                           31.12.2008
                        
                        
                           31.12.2009
                        
                        
                           31.12.2010
                        
                        
                           31.12.2011
                        
                        
                           31.12.2012
                        
                        
                           31.12.2013
                        
                        
                           31.12.2014
                        
                     
                           Bilančna vsota skupine
                        
                        
                           651
                        
                        
                           580
                        
                        
                           [510-550]
                        
                        
                           [485-545]
                        
                        
                           [425-490]
                        
                        
                           [405-465]
                        
                        
                           427
                        
                     
                           Skupaj LPMD
                        
                        
                            
                        
                        
                           162
                        
                        
                           [120-140]
                        
                        
                           [100-120]
                        
                        
                           [80-110]
                        
                        
                           [70-100]
                        
                        
                           79
                        
                     
                           Skupaj glavni sektor
                        
                        
                            
                        
                        
                           419
                        
                        
                           [390-410]
                        
                        
                           [385-415]
                        
                        
                           [345-380]
                        
                        
                           [335-365]
                        
                        
                           353
                        
                     
         4.4   URESNIČITEV ZAVEZ
   
   
               (89)
            
            
               Neodvisni strokovnjak vsako polletje predloži Komisiji poročilo o uresničevanju zavez iz načrta prestrukturiranja. To poročilo vsebuje zlasti podrobno izvedensko mnenje (i) o upoštevanju znižanja bilančne vsote iz uvodne izjave 88; (ii) o upoštevanju treh likvidnostnih in finančnih razmerij iz uvodne izjave 69 in (iii) o upoštevanju zaveze o stopnji RAROC (21) iz uvodne izjave 70. Poleg tega:
               
                           —
                        
                        
                           se to poročilo pošlje najpozneje en mesec po predstavitvi polletnih računovodskih izkazov in potrditvi letnih računovodskih izkazov, vsekakor pa vsako leto pred 1. oktobrom in 30. aprilom,
                        
                     
                           —
                        
                        
                           če neodvisni strokovnjak v poročilu, ki ga predloži vsako leto pred 1. oktobrom, ugotovi nevarnost, da letni cilji iz načrta prestrukturiranja ne bodo doseženi do konca tekočega leta, organi zadevnih držav članic v mesecu po predložitvi poročila Komisiji predstavijo ukrepe, ki so jih predvideli s skupino Dexia in na podlagi katerih bo mogoče te cilje z ustreznimi sredstvi doseči pred koncem leta,
                        
                     
                           —
                        
                        
                           če neodvisni strokovnjak v poročilu, ki ga predloži vsako leto pred 30. aprilom, ugotovi, da letni cilji iz načrta prestrukturiranja niso bili doseženi, organi zadevnih držav članic v mesecu po predložitvi poročila Komisiji predstavijo ukrepe, ki so jih predvideli s skupino Dexia in na podlagi katerih bo mogoče te cilje z ustreznimi sredstvi doseči do 30. junija tekočega leta,
                        
                     
                           —
                        
                        
                           če predvideni ukrepi niso predstavljeni v predpisanem roku ali če cilji niso doseženi pred 30. junijem (v zvezi s predstavljenimi ukrepi po potrebi po poročilu, ki ga je treba predložiti pred 30. aprilom), lahko Komisija na podlagi določb Uredbe Sveta (ES) št. 659/1999 (22) znova sproži formalni postopek preiskave […].
                        
                     
         
               (90)
            
            
               Belgijski, francoski in luksemburški organi najpozneje en mesec po sprejetju tega sklepa predložijo Komisiji v predhodno odobritev seznam največ treh oseb, ki so jih v soglasju s skupino Dexia izbrali za imenovanje na položaj neodvisnega strokovnjaka. Neodvisni strokovnjak mora biti ustrezno usposobljen, med izvajanjem njegovega mandata pa ne sme prihajati do navzkrižja interesov. Komisija lahko predlagane neodvisne strokovnjake odobri ali zavrne. Če Komisija zavrne vse predlagane neodvisne strokovnjake, Dexia ter belgijski, francoski in luksemburški organi v enem mesecu po tem, ko so obveščeni o zavrnitvi, predlagajo največ tri nove kandidate, ki jih mora Komisija prav tako odobriti ali zavrniti. Če Komisija nazadnje zavrne vse predlagane kandidate, neodvisnega strokovnjaka določi sama. Stroške storitev neodvisnega strokovnjaka nosi Dexia.
            
         
               (91)
            
            
               Če ena od zavez o odprodaji sredstev iz točk (a), (c), (d), (h), (l) ali (m) uvodne izjave (87) ni izpolnjena v predpisanih rokih in če Komisija ne odobri nadomestne zaveze, francoski, belgijski in luksemburški organi najpozneje en mesec po določenem datumu odprodaje Komisiji v predhodno odobritev predložijo seznam največ treh oseb, ki so jih v soglasju s skupino Dexia izbrali za imenovanje na položaj fiduciarja za navedene odprodaje. Fiduciar za odprodaje je neodvisen, ustrezno usposobljen, med izvajanjem njegovega mandata pa ne sme prihajati do navzkrižja interesov. Komisija lahko predlagane fiduciarje odobri ali zavrne. Če Komisija zavrne vse predlagane fiduciarje, Dexia ter francoski, belgijski in luksemburški organi v enem mesecu po tem, ko so obveščeni o zavrnitvi, predlagajo največ tri nove kandidate, ki jih mora Komisija prav tako odobriti ali zavrniti. Če Komisija nazadnje zavrne vse nove predlagane kandidate, potem sama določi fiduciarja, ki ga Dexia imenuje ali omogoči njegovo imenovanje v skladu z mandatom fiduciarja, ki ga odobri Komisija.
            
         
               (92)
            
            
               Francoski, belgijski in luksemburški organi se zavezujejo, da bo Dexia fiduciarju za odprodajo dodelila potrebna in ustrezna zastopniška pooblastila (i) za izvedbo odprodaje sredstev iz uvodne izjave 91 (vključno z vsemi potrebnimi pooblastili za zagotovitev pravilne izvedbe dokumentov, ki so potrebni za izvedbo odprodaje), ter (ii) za izvedbo vseh ukrepov ali deklaracij, ki so potrebni ali ustrezni za izvedbo odprodaje, vključno z imenovanjem svetovalcev, ki spremljajo postopek odprodaje. Fiduciar za odprodajo v kupoprodajno pogodbo ali pogodbe vključi take običajne in razumne pogoje, kot so primerni za dokončanje prodaje v enem letu po njegovem imenovanju za fiduciarja. Fiduciar za odprodajo prodajni postopek organizira tako, da se zagotovi odprodaja […]. Stroške storitev fiduciarja za odprodajo nosi Dexia.
            
         V.   RAZLOGI, KI UPRAVIČUJEJO SPROŽITEV FORMALNEGA POSTOPKA
   
   
               (93)
            
            
               Komisija opozarja, da se formalni postopek preiskave, ki je bil sprožen na podlagi njene odločitve z dne 13. marca 2009, hkrati nanaša na prvotni načrt prestrukturiranja skupine Dexia, ki so ga zadevne države članice Komisiji priglasile februarja 2009, in na ukrep za družbo FSA.
            
         
               (94)
            
            
               Prvič, glede na težave, s katerimi se je Dexia soočala med finančno krizo, in zelo visok znesek prejete pomoči je Komisija izrazila dvome glede:
               
                           —
                        
                        
                           zmožnosti, da bi se s prvotnim načrtom prestrukturiranja brez državne pomoči in kar najhitreje ponovno vzpostavilo dolgoročno uspešno poslovanje skupine,
                        
                     
                           —
                        
                        
                           narave predlaganih ukrepov prestrukturiranja, ki so še naprej presegali zahteve iz Sporočila Komisije o ponovni vzpostavitvi uspešnega poslovanja in oceni ukrepov prestrukturiranja v finančnem sektorju v sedanji krizi na podlagi pravil o državni pomoči (23) (v nadaljnjem besedilu: Sporočilo o prestrukturiranju bank),
                        
                     
                           —
                        
                        
                           zmožnosti, da bi se s predlaganimi ukrepi omejilo izkrivljanje konkurence ter da se moralno tveganje zmanjša z omejitvijo pomoči na najnižjo potrebno in ustrezno porazdelitvijo bremen med prejemnike pomoči in zadevne države članice.
                        
                     
         
               (95)
            
            
               Glede ukrepa za družbo FSA je Komisija v odločitvi z dne 13. marca 2009 menila, da so samo jamstvo ter zavarovanje sredstev in porazdelitev stroškov med skupino Dexia in zadevne države članice združljivi z notranjim trgom. Vendar je bilo treba preveriti še oceno sredstev in nadomestilo za jamstvo ter oceno vrednostnih papirjev, ki naj bi jih Dexia izdala nad prvo tranšo v višini 4,5 milijarde USD vpoklicanih sredstev iz naslova opcijske pogodbe. Komisija se je odločila, da tudi te vidike ukrepa za družbo FSA vključi v formalni postopek preiskave, sprožen na podlagi načrta prestrukturiranja skupine Dexia. Komisija je v isti odločitvi še pojasnila, da obstoj jamstva, portfelj zavarovanih sredstev in višina prvih izgub skupine Dexia ne spadajo v okvir postopka, sproženega z navedeno odločitvijo.
            
         VI.   PRIPOMBE ZAINTERESIRANIH STRANI
   
   
               (96)
            
            
               Komisija navaja, da v okviru formalnega postopka preiskave, sproženega zoper ukrepe pomoči za skupino Dexia, ni prejela pripomb zainteresiranih strani.
            
         
               (97)
            
            
               Po drugi strani pa je konkurent banke DBB še pred sprožitvijo postopka pri službah Komisije uradno vložil pritožbo zoper dokapitalizacijo v višini 3 milijarde EUR, ki so jih prispevali organi in belgijski delničarji skupine Dexia, ter zoper jamstvo, ki ga je država Belgija dodelila za medbančna posojila, dodeljena skupini Dexia. Pritožba je obrazložena z dejstvom, da:
               
                           —
                        
                        
                           pomoči ni mogoče šteti za sorazmerno, zlasti zaradi vpisne cene rednih delnic, ki jih je Dexia izdala v okviru ukrepa dokapitalizacije: cena v višini 9,9 EUR, ki je temeljila na povprečju tečajev tridesetih dni pred transakcijo, je višja od cene, ki bi jo vplačal vlagatelj v tržnem gospodarstvu glede na precejšnje poslabšanje finančnih vrednosti ob izdaji,
                        
                     
                           —
                        
                        
                           pomoč ni omejena na najnižjo potrebno, ker je znesek dokapitalizacije povzročil, da se je delež lastnih virov sredstev temeljnega kapitala prvega reda skupine Dexia povečal z 11 % na 14 %, tako da je postala ena od vodilnih evropskih bank na tem področju,
                        
                     
                           —
                        
                        
                           pomoč bi povzročila precejšnje izkrivljanje konkurence, ker bi lahko Dexia depozite strank obrestovala po tarifi, ki bi bila višja od povprečne tarife tradicionalnih bank na belgijskem trgu.
                        
                     
         VII.   PRIPOMBE DRŽAV ČLANIC
   
   7.1   PRIPOMBE BELGIJSKE VLADE GLEDE PRITOŽBE, KI JO JE PREJELA KOMISIJA
   
   
               (98)
            
            
               Belgijski organi so na podlagi nezaupne različice pritožbenega obrazca, vloženega pri službah Komisije, predložili pripombe glede elementov obrazložitve pritožbe.
            
         
               (99)
            
            
               Kar zadeva vpisno ceno delnic, ki jih je Dexia izdala v okviru dokapitalizacije, belgijski organi poudarjajo, da je bila cena 9,9 EUR na delnico, kar ustreza povprečnemu tečaju tridesetih dni pred transakcijo, določena v skladu z določbami člena 598 belgijskega zakonika o gospodarskih družbah. V njem je namreč podrobno določeno, da ob povečanju kapitala z gotovino, ki je na voljo samo eni ali več določenim osebam, cena izdaje novih delnic ne sme preseči povprečja tečajev tridesetih dni pred transakcijo. Cena delnic, izdanih v okviru dokapitalizacije skupine Dexia, je bila torej določena v skladu z zakonskimi obveznostmi, ki so veljale za udeležene stranke.
            
         
               (100)
            
            
               Po drugi strani belgijski organi poudarjajo, da pritožnik izpodbija nujnost dokapitalizacije z obrazložitvijo, da je Dexia prebrodila likvidnostne težave, ne pa težave s plačilno sposobnostjo in da naj bi se z dokapitalizacijo samo povečali viri lastnih sredstev temeljnega kapitala prvega reda skupine Dexia, tako da bi presegli raven primerljivih evropskih bank. Vendar se po navedbah belgijskih organov pri teh trditvah ne upoštevajo potrebe, povezane s plačilno sposobnostjo skupine Dexia, konec septembra 2008, ki so bile posledica povečanja tveganj in izgub v tretjem in četrtem četrtletju leta 2008 zaradi izpostavljenosti skupine različnim ustanovam v stečaju ali težavah (Lehman Brothers, Depfa, Bradford & Bingley, irske in islandske banke), pričakovanih izgub zaradi izpostavljenosti družbe FSA ter precejšnje slabitve sredstev zaradi znižanja bonitetnih ocen več ustanov za izboljšanje kreditne kvalitete, ki so jamčile za vrednostne papirje skupine Dexia.
            
         
               (101)
            
            
               Nazadnje, kar zadeva izkrivljanje konkurence zaradi ukrepov pomoči za skupino Dexia, belgijski organi poudarjajo, da so bile ad hoc pomoči države Belgije za skupino Dexia upravičene zaradi preprečitve sistemske krize in da se v zvezi s tem ne razlikujejo od pomoči drugih držav članic, ki jih je Komisija odobrila na podlagi člena 107(3)(b) PDEU. Glede tarif, ki jih je Dexia uporabljala za depozite strank, so belgijski organi predložili tudi zabeležko skupine Dexia s primerjavo med tarifami skupine Dexia in tarifami, ki jih za isto vrsto storitev na belgijskem trgu uporabljajo njeni konkurenti (ING, Deutsche Bank, Fortis, Axa, Citibank, Rabobank in KBC). Tarife, ki jih uporablja Dexia, se tako zdijo usklajene s tarifami teh konkurentov. V isti zabeležki Dexia še poudarja, da tarife, na katere se nanaša pritožba, veljajo samo za depozite, prejete prek spleta, ti pa pomenijo samo majhen delež ([10–15] %) vseh depozitov strank.
            
         
               (102)
            
            
               Belgijski organi tako v nasprotju s trditvami iz pritožbe menijo, da so ukrepi pomoči za skupino Dexia združljivi z notranjim trgom na podlagi člena 107(3)(b) PDEU.
            
         7.2   PRIPOMBE DRŽAV ČLANIC GLEDE SPROŽITVE POSTOPKA
   
   
               (103)
            
            
               Zadevne države članice so Komisiji predložile skupne pripombe glede formalnega postopka preiskave, sproženega 13. marca 2009. Pripombe zadevnih držav članic se hkrati nanašajo na opredelitev priglašenih ukrepov za pomoč in na združljivost navedenih ukrepov z notranjim trgom.
            
         7.2.1   OPREDELITEV PRIGLAŠENIH UKREPOV ZA POMOČ
   7.2.1.1   
         Dokapitalizacija
      
   
   
               (104)
            
            
               Zadevne države članice v pripombah menijo, da delnice skupine Dexia, ki so jih njeni glavni delničarji (Caisse des Dépôts et Consignations, v nadaljnjem besedilu: CDC, CNP Assurances, Holding Communal, Ethias in Arcofin) vpisali v okviru dokapitalizacije, ne vključujejo nobenega elementa državne pomoči. Zadevne države članice namreč opozarjajo, da so ta podjetja skupaj investirala v skupino Dexia prek delničarskega sporazuma, sklenjenega v okviru pogodbe z dne 28. avgusta 2007, za katero se uporablja zasebno pravo. Da bi zaščitili interese te skupine delničarjev, je bilo torej nujno, da vsak od njih sodeluje pri dokapitalizaciji. Poleg tega je bilo zaradi nujnosti dokapitalizacije logično, da se je Dexia v ta namen prednostno obrnila na svoje večinske delničarje. Zadevne države članice so poudarile, da družbam CDC, CNP Assurances, Holding Communal, Ethias in Arcofin ni mogoče očitati odločitve za sodelovanje pri dokapitalizaciji in da ta v primeru družb Arcofin in Ethias ni bila financirana z državnimi sredstvi.
            
         7.2.1.2   
         Ukrep likvidnostne pomoči
      
   
   
               (105)
            
            
               Belgijski organi še menijo, da ukrep likvidnostne pomoči, ki jo je skupini Dexia dodelila banka BNB, v sodelovanju z Banque de France, ne pomeni državne pomoči v smislu člena 107(1) PDEU, ker ukrepi likvidnostne pomoči spadajo med običajne naloge nacionalnih centralnih bank, med katerimi je zlasti ta, da prispevajo k stabilnosti finančnega sistema kot posojilodajalci v sili v primeru začasnih likvidnostnih težav banke, ki je sicer plačilno sposobna. Namreč:
               
                           —
                        
                        
                           ob uvedbi ukrepa likvidnostne pomoči so finančni organi potrdili, da nimajo razloga, da bi skupino Dexia šteli za plačilno nesposobno,
                        
                     
                           —
                        
                        
                           dodelitev likvidnostne pomoči je bila zavarovana z zadostnimi jamstvi, ki jih je zagotovila Dexia ter za katera sta BNB in Banque de France uporabili visoke varnostne rezerve (haircut), odvisne od kakovosti teh jamstev,
                        
                     
                           —
                        
                        
                           likvidnostna pomoč je bila dodeljena po neugodnih ali celo previsokih obrestnih merah,
                        
                     
                           —
                        
                        
                           BNB in Banque de France sta vseskozi popolnoma neodvisno in popolnoma po lastni presoji odločali o dodelitvi likvidnostne pomoči, njenem podaljšanju in zneskih s tem povezanih posojil,
                        
                     
                           —
                        
                        
                           dodelitev likvidnostne pomoči je začasen ukrep: posojila, dodeljena v okviru ukrepa likvidnostne pomoči, so omejena na 1 dan (posojila čez noč), obnoviti pa jih je mogoče na podlagi odločitve centralne banke posojilodajalke.
                        
                     
         
               (106)
            
            
               Belgijski organi še poudarjajo, da je ukrep likvidnostne pomoči za skupino Dexia odobril Svet Evropske centralne banke (v nadaljnjem besedilu: ECB) (v višini največ […] milijard EUR). Če bi se ukrep likvidnostne pomoči štel za državno pomoč, bi bil nezdružljiv z načelom prepovedi denarnega financiranja, določenim v členu 123 PDEU. V skladu s tem načelom je namreč pravno nemogoče, da bi se državi članici pripisala ravnanja nacionalne centralne banke med izvajanjem njenih nalog, če ta centralna banka upošteva pogoje, ki jih je v zvezi z izvajanjem te naloge naložila ECB. Ukrep likvidnostne pomoči, dodeljene skupini Dexia, pa izpolnjuje vse pogoje, ki jih je naložila ECB. Izpolnjuje zlasti zahtevo, da mora likvidnostno pomoč popolnoma neodvisno in po lastni presoji zagotoviti ena ali več zadevnih nacionalnih centralnih bank.
            
         
               (107)
            
            
               Po navedbah belgijskih organov te ugotovitve ne more spremeniti dejstvo, da za vso likvidnostno pomoč, ki jo dodeli BNB, samodejno velja jamstvo države Belgije. Prvič, ko je upravni odbor banke BNB popolnoma neodvisno odločil o dodelitvi likvidnostne pomoči družbi Dexia, jamstvo države ni obstajalo. Torej se pri sprejetju odločitve ni moglo upoštevati. Predvsem dejstvo, da je moral belgijski zakonodajalec določiti izrecno jamstvo države Belgije za te ukrepe – ne da bi bilo to povezano z zadevo Dexia – medtem ko v drugih državah ni vedno tako, izhaja iz posebnosti lastniške strukture banke BNB kot družbe, ki kotira na borzi in ima zasebne delničarje, medtem ko druge nacionalne centralne banke po navadi nimajo zasebnih delničarjev. To jamstvo je torej sestavni del temeljnega statuta banke BNB, da ta lahko izpolni nalogo posojilodajalca v sili. Tako izrecno jamstvo ni nujno v primeru drugih centralnih bank, ki so v 100-odstotni lasti zadevne države. Samodejnost državnega jamstva je bila izrecno določena z namenom, da se zagotovi, da se z ukrepi likvidnostne pomoči banke BNB upoštevajo načela prepovedi denarnega financiranja in se tako izpolnijo merila prakse odločanja Komisije, kot so med drugim določena v odločitvi v zadevi Northern Rock (24).
            
         
               (108)
            
            
               Belgijski organi nazadnje poudarjajo, da, če bi morala Komisija ukrep likvidnostne pomoči kljub temu šteti za državno pomoč v smislu člena 107(1) PDEU, bi bilo treba znesek pomoči izračunati na podlagi razlike med uporabljeno obrestno mero in referenčno obrestno mero iz Sporočila Komisije o spremembi metode določanja referenčnih obrestnih mer in diskontnih stopenj (v nadaljnjem besedilu: Sporočilo o referenčnih obrestnih merah) (25). Poleg tega bi moral biti znesek pomoči vsekakor omejen na polovico skupnega zneska likvidnostne pomoči, kar je enako znesku, ki ga je banka BNB dejansko dodelila družbi Dexia, saj je bila druga polovica dodeljena za račun in na odgovornost Banque de France. Vendar zanjo ne velja nobeno izrecno jamstvo države Francije, jamstva države Belgije pa seveda ni mogoče uporabiti za ukrep za račun in na odgovornost tuje centralne banke.
            
         7.2.1.3   
         Ukrep za družbo FSA
      
   
   
               (109)
            
            
               Po mnenju organov zadevnih držav članic je verjetnost, da bi se jamstvo, ki sta ga državi Belgija in Francija dodelili za premoženje družbe FSAM, dejansko uveljavilo, majhna: prag 4,5 milijarde USD, ki je zgornja meja za tveganje prvih izgub skupine Dexia, je namreč višji kot po najbolj pesimističnih scenarijih gospodarskih izgub portfelja. Zato naj bi se znesek morebitne pomoči držav celo po pesimističnem scenariju štel za ničnega.
            
         7.2.2   ZDRUŽLJIVOST PRIGLAŠENIH UKREPOV
   7.2.2.1   
         Ukrep za družbo FSA
      
   
   
               (110)
            
            
               Prvič, zadevne države članice Komisijo opozarjajo, da ukrep za družbo FSA po njihovem mnenju ne spada na področje uporabe Sporočila Komisije o obravnavanju oslabljenih sredstev v bančnem sektorju Skupnosti (26) (v nadaljnjem besedilu: Sporočilo o oslabljenih sredstvih), ker:
               
                           —
                        
                        
                           ukrep za družbo FSA strogo vzeto ni jamstvo za sredstva, ampak jamstvo za obveznosti skupine Dexia do družbe FSAM iz naslova njenega lastnega jamstva (na podlagi opcijske pogodbe): jamstvo Belgije in Francije se vpokliče samo, če Dexia ne more izpolniti svojih obveznosti v zvezi z odkupom zadevnih sredstev družbe FSAM v primeru izvajanja opcijske pogodbe; ukrep za družbo FSA zato ne povzroči niti prenosa niti samodejne odprodaje sredstev,
                        
                     
                           —
                        
                        
                           namen ukrepa ni jamčiti za portfelj družbe FSAM v korist skupine Dexia, temveč omogočiti takojšnjo odprodajo, ki je v primeru prestrukturiranja skupine Dexia nujna,
                        
                     
                           —
                        
                        
                           navedena odprodaja je bila izvedena na podlagi odprtega in preglednega postopka, zato naj bi bilo mogoče po analogiji s privatizacijo sklepati, da ne vsebuje nobenega elementa državne pomoči,
                        
                     
                           —
                        
                        
                           ker je bil ukrep, priglašen pred datumom sprejetja Sporočila o oslabljenih sredstvih (25. februar 2009), že razglašen za združljivega z odstavkom 16 Smernic Skupnosti o državni pomoči za reševanje in prestrukturiranje podjetij v težavah (27), ni treba zahtevati, da mora biti združljiv tudi s Sporočilom o oslabljenih sredstvih.
                        
                     
         
               (111)
            
            
               Zadevne države članice še poudarjajo, da tudi če bi bilo treba ukrep proučiti ob upoštevanju Sporočila Komisije o oslabljenih sredstvih, ima Komisija na voljo vse elemente, na podlagi katerih lahko ugotovi, da je zadevni ukrep združljiv z notranjim trgom, zlasti ker:
               
                           —
                        
                        
                           je porazdelitev stroškov v skladu s Sporočilom o oslabljenih sredstvih, med drugim zaradi zneska prvih izgub skupine Dexia, ki pomeni več kot 36 % nominalnega zneska portfelja zavarovanih sredstev, kar je precej nad 10-odstotnim minimumom, določenim v Sporočilu o oslabljenih sredstvih; poleg tega Dexia v primeru vpoklica jamstva Belgije in Francije, ki je večje od prve tranše izgub, te nadomesti z vrednostnimi papirji iz lastnih sredstev, katerih izdaja bo slabo vplivala na druge delničarje skupine,
                        
                     
                           —
                        
                        
                           za ukrep se dodeli tržno nadomestilo, enako povprečju petletnih poslov kreditnih zamenjav skupine Dexia (za obdobje od 1. januarja 2007 do 31. avgusta 2008), povečanemu za 70 bazičnih točk, kar znaša 113 bazičnih točk; zadevne države članice v zvezi s tem poudarjajo, da se je stopnja nadomestila povečala za 21 bazičnih točk v primerjavi z zneskom, ki je bil prvotno priglašen Komisiji,
                        
                     
                           —
                        
                        
                           gospodarsko izgubo sredstev, zavarovanih z ukrepom, kot so jo neodvisne stranke ocenile na podlagi metodologije, ki so jo potrdili nacionalni nadzorni organi, v celoti krije Dexia, ker je, kot je bilo navedeno zgoraj, najvišja izguba še vedno nižja od zneska prvih izgub skupine Dexia.
                        
                     
         
               (112)
            
            
               Zadevne države članice zato menijo, da je ukrep za družbo FSA združljiv z notranjim trgom in da je znesek pomoči iz ukrepa nič.
            
         7.2.2.2   
         Prvotni načrt prestrukturiranja
      
   
   
               (113)
            
            
               Zadevne države članice ne soglašajo s pomisleki Komisije glede zmožnosti, da bi se s prvotnim načrtom prestrukturiranja, ki je bil Komisiji priglašen februarja 2009, ponovno vzpostavilo dolgoročno uspešno poslovanje banke, preprečilo neupravičeno izkrivljanje konkurence in zagotovila ustrezna porazdelitev stroškov prestrukturiranja.
            
         
               (114)
            
            
               Zadevne države članice namreč v pripombah menijo, da je z ukrepi, priglašenimi Komisiji, mogoče zagotoviti dolgoročno uspešno poslovanje skupine Dexia, ker
               
                           —
                        
                        
                           predvideno zmanjšanje portfelja obveznic skupine Dexia za leto 2010 znaša [15–30] milijard EUR (od tega […] milijard EUR iz odprodaj), enako kot znesek za leto 2011, kar se zdi verjetna in celo konservativna napoved glede na nedavne izkušnje skupine Dexia,
                        
                     
                           —
                        
                        
                           je scenarij ponovne vzpostavitve likvidnosti, katerega namen je med drugim do konca leta 2010 zmanjšati potrebe skupine Dexia po kratkoročnem financiranju za 100 milijard EUR, realen, zlasti zaradi ponovne vzpostavitve pogojev financiranja na trgu obveznic in trgu hipotekarnih obveznic,
                        
                     
                           —
                        
                        
                           so makroekonomske predpostavke, na katerih temelji načrt prestrukturiranja skupine Dexia, zelo konservativne,
                        
                     
                           —
                        
                        
                           negotovosti, ki jih je Komisija navedla v zvezi s prihodnjim razvojem trga financiranja lokalnih skupnosti, le malo vplivajo na dejavnost skupine Dexia, saj ta trg ni občutljiv na makroekonomske pogoje, upad novih posojil lokalnim skupnostim pa tudi sicer neznatno vpliva na prihodke skupine Dexia.
                        
                     
         
               (115)
            
            
               Zadevne države članice še poudarjajo, da vsi ukrepi prestrukturiranja, priglašeni februarja 2009, zadevajo dobičkonosne dejavnosti, tako pri dejavnostih PWB kot pri zmanjšanju obsega dejavnosti RCB. Posledično je treba vse predlagane ukrepe upoštevati pri oceni ukrepov za zmanjšanje neupravičenega izkrivljanja konkurence.
            
         
               (116)
            
            
               Nazadnje, zadevne države članice menijo, da je ocenjeni znesek pomoči iz odločitve Komisije z dne 13. marca 2009 nepravilen, ker so sešteti napačni in neenakovredni zneski, na podlagi katerih je dobljen skupni znesek pomoči v višini [170–210] milijard EUR. Ta znesek, ki je podlaga za oceno porazdelitve stroškov prestrukturiranja med skupino Dexia in zadevne države članice, naj bi bil torej previsok. Po drugi strani je ocenjena udeležba skupine Dexia pri stroških prestrukturiranja po mnenju zadevnih držav članic prenizka, ker ne upošteva zmanjšanja dejavnosti novih posojil, ki so ga Dexia in zadevne države članice predvidele v načrtu prestrukturiranja in ki ga je treba šteti za lasten prispevek skupine Dexia k stroškom prestrukturiranja.
            
         
               (117)
            
            
               Skratka, zadevne države članice se strinjajo z odločitvijo Komisije, da dokončno odobri ukrep za družbo FSA in tako omogoči odprodajo družbe FSA družbi Assured Guaranty, ki je bistvena za ponovno vzpostavitev uspešnega poslovanja in zmanjšanje profila tveganja skupine. Po drugi strani menijo, da so dvomi Komisije glede drugih ukrepov neutemeljeni.
            
         7.3   PRIPOMBE DRŽAV ČLANIC GLEDE NAČRTA PRESTRUKTURIRANJA
   
   
               (118)
            
            
               Zadevne države članice so Komisiji v dopolnitev zgoraj navedenih pripomb v zvezi s prvotnim načrtom prestrukturiranja, ki je bil Komisiji priglašen februarja 2009, poslale pripombe glede dodatnih ukrepov prestrukturiranja, ki so bili Komisiji priglašeni 9. februarja 2010.
            
         
               (119)
            
            
               Zadevne države članice v zvezi s tem menijo, da bi bilo z načrtom prestrukturiranja mogoče okrepiti dolgoročno uspešno poslovanje skupine, tako da bi lahko Dexia hitreje izstopila iz jamstvene sheme za refinanciranje, odpravljeni pa bi bili tudi vsi drugi pomisleki, ki jih je Komisija navedla v odločitvah z dne 13. marca 2009 in 30. oktobra 2009. Vsi ukrepi prestrukturiranja, priglašeni med februarjem 2009 in februarjem 2010, naj bi skupaj sestavljali projekt prestrukturiranja in nadomestilo za morebitno izkrivljanje konkurence, skladen z zahtevami, ki jih je Komisija določila v odločitvah ter na sestankih s predstavniki zadevnih držav članic in skupine Dexia.
            
         
               (120)
            
            
               Zadevne države članice še poudarjajo, da mora Komisija pri presoji načrta prestrukturiranja upoštevati objektivne razlike med položajem skupine Dexia in položajem drugih bančnih ustanov, katerih načrt prestrukturiranja je Komisija odobrila v zadnjih mesecih. Natančneje, za razliko od drugih ustanov:
               
                           —
                        
                        
                           Dexia že zdaj znova posluje z dobičkom, saj je neto pozitivni poslovni izid imela že v prvem četrtletju leta 2009 in v naslednjih četrtletjih,
                        
                     
                           —
                        
                        
                           se načrti za ponovno vzpostavitev dolgoročnega uspešnega poslovanja skupine Dexia že obširno izvajajo, zlasti z odprodajo družbe FSA in zmanjšanjem potrebe po kratkoročnem financiranju za 100 milijard EUR, cilj, ki je bil v 75 % dosežen v tretjem četrtletju 2009,
                        
                     
                           —
                        
                        
                           profil tveganja glavnih dejavnosti skupine Dexia (PWB in RCB) je sam po sebi nizek. Ta razlikovalni dejavnik je upoštevan pri nadomestilu, ki ga pričakuje tržni vlagatelj in ki omogoča nižjo stopnjo donosa na lastniški kapital kot pri drugih bolj tveganih ustanovah,
                        
                     
                           —
                        
                        
                           je Dexia zadevnim državam članicam v zameno za dodeljeno pomoč izplačala precejšnje nadomestilo, ki je v nekaterih primerih (zlasti jamstvo za portfelj finančnih proizvodov (FP) družbe FSA) višje od nadomestila, določenega s smernicami Komisije.
                        
                     
         VIII.   PRESOJA POMOČI
   
   8.1   OBSTOJ POMOČI
   
   
               (121)
            
            
               Komisija mora presoditi, ali zadevni ukrepi pomenijo državno pomoč v smislu člena 107(1) PDEU. Navedeni člen namreč določa, da je, „razen če Pogodbi ne določata drugače, vsaka pomoč, ki jo dodeli država članica, ali kakršna koli vrsta pomoči iz državnih sredstev, ki izkrivlja ali bi lahko izkrivljala konkurenco z dajanjem prednosti posameznim podjetjem ali proizvodnji posameznega blaga, nezdružljiva z notranjim trgom, kolikor prizadene trgovino med državami članicami“. Komisija mora torej za vsak ukrep proučiti, ali so izpolnjena kumulativna merila iz člena 107(1) PDEU.
            
         8.1.1   DOKAPITALIZACIJA
   
               (122)
            
            
               Kar zadeva obstoj pomoči, povezane z dokapitalizacijo, se Komisija sklicuje na odločitev z dne 13. marca 2009, v kateri je ugotovila, da pomoč Belgije in belgijskih regij ter Francije in Luksemburga pomeni državno pomoč v smislu člena 107(1) PDEU. Poleg tega Komisija glede na posebne okoliščine tega primera meni, da je tudi ravnanje družb CDC in Holding Communal mogoče pripisati državi.
            
         
               (123)
            
            
               V skladu s sodno prakso zgolj dejstvo, da je gospodarski subjekt pod državnim nadzorom, ne zadostuje za to, da bi se ukrepi, ki jih sprejme ta subjekt, pripisali državi. (28) Ker pa bi Komisija zaradi privilegiranih odnosov med družbama CDC in Holding Communal po eni strani in zadevno državo po drugi zelo težko dokazala, da so bile v obravnavanem primeru odločitve za kapitalske vložke v skupino Dexia dejansko sprejete po navodilih javnih organov, iz sodne prakse Sodišča tudi izhaja, da je mogoče te ukrepe pripisati državi na podlagi več indicev, značilnih za okoliščine, v katerih so bili ti ukrepi sprejeti. (29)
               
            
         
               (124)
            
            
               Indici, kot na primer „integracija podjetja v strukturo javne uprave, narava njegovih dejavnosti in njihovo izvajanje na trgu v običajnih razmerah konkurence z drugimi zasebnimi gospodarskimi subjekti, pravni status podjetja, ali to spada v javno pravo ali pravo družb, intenzivnost vpliva javnih organov na upravljanje podjetja ali drugi indici, ki v posameznem primeru kažejo na vpletenost javnih organov ali na težko verjetni neobstoj vpletenosti pri sprejetju ukrepa, tudi ob upoštevanju razsežnosti tega, njegove vsebine ali pogojev, ki jih vsebuje“, so lahko upoštevni za to, da se državi pripiše ukrep pomoči, ki ga je sprejelo javno podjetje. (30)
               
            
         
               (125)
            
            
               V obravnavanem primeru je treba po eni strani ugotoviti, da:
               
                           —
                        
                        
                           je CDC javna ustanova, ki jo na podlagi francoskega finančnega zakona z dne 28. aprila 1816 nadzoruje in zanjo jamči zakonodajni organ, ki izvaja naloge splošnega interesa (med drugim financiranje ustanov javne službe), ki je urejena z zakoni in drugimi predpisi, njenega generalnega direktorja in vodstvo pa imenujeta predsednik Francoske republike in francoska vlada (31); CDC ob nastanku dejanskega stanja z odstopanjem od splošnega prava ni bila pod nadzorom francoske komisije za bančništvo ali agencije za državne naložbe, niti ni zanjo veljal zakon o davku od dobička pravnih oseb, saj je v državno blagajno namenjala „prostovoljni prispevek“,
                        
                     
                           —
                        
                        
                           med delničarji družbe Holding communal, ki predstavlja glavni vir financiranja lokalnih skupnosti, je 599 belgijskih občin in dežel; vsi člani njenega upravnega odbora so občinski svetniki, župani in ali njihovi namestniki; v statutu družbe Holding Communal je določeno, da jo nadzorujeta ministrstvi za finance in notranje zadeve, in sicer v skladu s podrobnimi pravili, določenimi z zakonom; v zvezi s tem je treba navesti, da imata dva vladna komisarja (predstavnika ministrstva za finance in ministrstva za notranje zadeve) pravico nasprotovati odločitvi upravnega odbora družbe Holding Communal; v skladu s sodno prakso (32) pa obstoj pravice do veta ali pristojnosti države za odobritev pomeni, da se ravnanje pravnega subjekta pripiše državi, kar v obravnavanem primeru velja za družbo Holding Communal.
                        
                     Po drugi strani je treba ugotoviti, da je bil v tej zadevi kapitalski vložek družb CDC in Holding Communal izveden hkrati z drugimi ukrepi, ki so jih sprejele države (neposredni kapitalski vložek držav in dežel, jamstvo držav, ukrep za družbo FSA, ukrep likvidnostne pomoči, za katerega je jamčila Belgija). Ti vložki skupaj z drugimi ukrepi sestavljajo skladno celoto ukrepov za rešitev družbe Dexia konec septembra 2009.
               Vendar je glede na istočasnost teh posredovanj v povezavi z zgoraj navedenimi dejstvi malo verjetno, da javni organi niso bili vpleteni v odločitvi družb CDC in Holding Communal, da sodelujeta pri dokapitalizaciji družbe Dexia. Treba je torej ugotoviti, da je mogoče kapitalske vložke, v katere sta privolili družbi CDC in Holding Communal, pripisati zadevnima državama članicama.
            
         
               (126)
            
            
               Komisija meni, da pri dokapitalizaciji, ki so jo izvedli tako imenovani „glavni“ delničarji, ni bilo izpolnjeno merilo iz sodne prakse, to je merilo zasebnega vlagatelja v tržnem gospodarstvu. Samo na podlagi dejstva, da so pri dokapitalizaciji skupine Dexia sodelovali delničarji, katerih ravnanja ni mogoče pripisati državi, in sicer samo v višini 12,4 % celotnega povečanja kapitala, ni mogoče ugotoviti, da so glavni delničarji delovali kot zasebni vlagatelji v tržnem gospodarstvu. Načelo zasebnega vlagatelja v tržnem gospodarstvu se uporablja samo v običajnih tržnih razmerah. (33) Glavni delničarji so za rešitev skupine Dexia posredovali na vrhuncu finančne krize v običajnih tržnih razmerah, ki pa so bile popolnoma neobičajne. Poleg tega je bilo to posredovanje „glavnih“ delničarjev del svežnja ukrepov za rešitev skupine Dexia, podjetja v resnih težavah, ki je sistemsko pomembno za gospodarstvo vseh treh zadevnih držav članic. Vendar je treba navesti, da se javnopolitična, gospodarska in družbena stališča ne smejo upoštevati pri presoji načela zasebnega vlagatelja v tržnem gospodarstvu. (34) Dalje, da je izpolnjeno merilo zasebnega vlagatelja v tržnem gospodarstvu, mora biti kredibilnost naložbe potrjena s predhodnim poslovnim načrtom, po možnosti s predhodnim poslovnim načrtom, ki ga potrdijo neodvisni revizorji in ki je potrjen s simulacijami kriznih scenarijev (v nadaljnjem besedilu: stresni test). (35)
               
            
         
               (127)
            
            
               Nazadnje, tudi če ima zasebni vlagatelj status lastnika (kar velja za glavna delničarja, katerih ravnanje je mogoče pripisati državi, in sicer družbi CDC in Holding Communal), je treba pri primerjavi z zasebnim vlagateljem v tržnem gospodarstvu preveriti, ali vlagatelj ravna kot preudaren vlagatelj, ki ne sprejme večjega tveganja, kot bi ga sprejel zasebni vlagatelj v tržnem gospodarstvu. (36) Dejstvo, da gre za glavnega vlagatelja, torej ni upravičen razlog za „prožnejšo“ uporabo načela zasebnega vlagatelja v tržnem gospodarstvu.
            
         
               (128)
            
            
               Komisija tudi meni, da je dokapitalizacija, ki jo je mogoče pripisati zadevnim državam članicam, selektivna, saj se nanaša na eno samo podjetje, skupino Dexia. Komisija glede na velikost skupine Dexia ter njen pomen na belgijskem, francoskem in luksemburškem trgu in dejstvo, da bi lahko skupina brez pomoči postala plačilno nesposobna, zaradi česar bi se struktura bančnega trga na vseh treh ozemljih bistveno spremenila, meni, da zadevni ukrepi vplivajo na trgovino med državami članicami.
            
         
               (129)
            
            
               Skratka, Komisija meni, da kapitalska vložka družb CDC in Holding Communal pomenita pomoč za skupino Dexia v smislu člena 107(1) PDEU.
            
         
               (130)
            
            
               Po drugi strani Komisija meni, da sredstva, ki so bila skupini Dexia dodeljena na podlagi ravnanj družb Ethias (ki ob dokapitalizaciji ni bila v državni lasti), Arcofin (ki je v večinski lasti zasebnih delničarjev) in CNP Assurance (ki je v večinski lasti zasebnih delničarjev, in sicer Banque Populaire Caisses d’Épargne in imetnikov spremenljivega kapitala), niso državna sredstva.
            
         8.1.2   JAMSTVO DRŽAV
   
               (131)
            
            
               Komisija je ugotovila, da jamstvo pomeni pomoč, v odločitvah z dne 19. novembra 2008 (uvodne izjave od 24 do 27) in z dne 30. oktobra 2009 (uvodna izjava 13). V zvezi s tem meni, da obrazložitev iz teh odločitev še naprej velja in da ukrep pomeni državno pomoč v smislu člena 107(1) PDEU.
            
         8.1.3   UKREP LIKVIDNOSTNE POMOČI
   
               (132)
            
            
               Kar zadeva obstoj pomoči, povezane z ukrepom likvidnostne pomoči, se je Komisija seznanila s pripombami belgijskih organov glede ukrepa likvidnostne pomoči, ki ga je banka BNB izvedla v korist skupine Dexia. Vendar te pripombe po mnenju Komisije ne morejo spremeniti njenih ugotovitev glede elementa pomoči, povezanega z ukrepom likvidnostne pomoči, v odločitvi z dne 19. novembra 2008.
            
         
               (133)
            
            
               Komisija je namreč v točki 51 sporočila o uporabi pravil o državni pomoči za ukrepe v zvezi s finančnimi institucijami v okviru trenutne svetovne finančne krize (37) (v nadaljnjem besedilu: Sporočilo bančništvu) navedla, da dodelitve sredstev centralne banke finančni ustanovi ne pomeni državne pomoči, če so izpolnjeni določeni pogoji (38).
            
         
               (134)
            
            
               Eden od pogojev za neobstoj pomoči, opredeljen v Sporočilu o bančništvu, je, da „ukrepa […] ne podpira nobeno posredno jamstvo države“. Komisija je v obravnavanem primeru navedla, da za posojila, ki jih je dodelila banka BNB, velja jamstvo države Belgije (z učinkom za nazaj) na podlagi zakona z dne 15. oktobra 2008 o ukrepih za spodbujanje finančne stabilnosti in zlasti o uvedbi državnega jamstva za dodeljena posojila in druge ukrepe v okviru finančne stabilnosti. Ker je za ukrep likvidnostne pomoči, ki jo je dodelila banka BNB, veljalo jamstvo Belgije, pogoj iz Sporočila torej ni izpolnjen.
            
         
               (135)
            
            
               Pogoji, ki so v Sporočilu o bančništvu opredeljeni za izključitev obstoja državne pomoči, torej niso v celoti izpolnjeni. Zato je treba preveriti, ali so v resnici izpolnjeni pogoji za obstoj državne pomoči. Ker je banka BNB belgijska državna ustanova, so njena sredstva javna sredstva. To še toliko bolj velja v obravnavanem primeru, ker posredno jamstvo pomeni, da vse izgube neposredno pokrije Belgija. Poleg tega je likvidnostna pomoč ukrep, ki je bil selektivno dodeljen skupini Dexia. Z ukrepom se selektivno daje prednost skupini Dexia, saj so ji dodeljena finančna sredstva, ki jih banka na trgu ne bi mogla pridobiti. Ker Dexia posluje v več državah članicah in je z večino svojih dejavnosti v konkurenci z drugimi finančnimi ustanovami, od katerih večina ni prejela podobne pomoči, tako dajanje prednosti izkrivlja konkurenco in vpliva na trgovino med državami članicami.
            
         
               (136)
            
            
               Komisija ugotavlja, da ukrep likvidnostne pomoči, ki ga je banka BNB uvedla za svoj račun dejansko pomeni državno pomo v smislu člena 107(1) PDEU.
            
         8.1.4   UKREP ZA DRUŽBO FSA
   
               (137)
            
            
               Komisija, ki je v odločitvi z dne 13. marca 2009 (uvodne izjave od 53 do 56) ugotovila, da ukrep za družbo FSA pomeni državno pomoč, meni, da s pripombami zadevnih držav članic ni mogoče ovreči njenih ugotovitev.
            
         
               (138)
            
            
               Komisija ugotavlja, da ukrep za družbo FSA pomeni državno pomoč v smislu člena 107(1) PDEU.
            
         8.2   DOLOČITEV ZNESKA POMOČI
   
   
               (139)
            
            
               Komisija je v odločitvah z dne 19. novembra 2008 in 13. marca 2009 že izvedla prvo oceno zneska pomoči, povezanega z zadevnim ukrepom. Na podlagi te prve ocene in dodatnih informacij, ki so jih zadevne države članice poslale po 13. marcu 2009, je dobila znesek pomoči, ki vključuje naslednje elemente:
            
         8.2.1   DOKAPITALIZACIJA
   
               (140)
            
            
               Skupni znesek kapitalskega vložka, napovedanega 30. septembra 2008, znaša 6,4 milijarde EUR, od katerega je treba zaradi zgoraj navedenih razlogov odšteti kapitalske vložke družb Ethias, Arcofin in CNP Assurance, in sicer v zneskih 150 milijonov EUR, 350 milijonov EUR in 288 milijonov EUR.
            
         
               (141)
            
            
               Komisija še navaja, da se je Dexia v okviru svojega načrta prestrukturiranja odrekla dobičku v višini 376 milijonov EUR iz zamenljivih vrednostnih papirjev družbe Dexia BIL, ki bi jih moral vpisati Luksemburg, a se to ni nikoli zgodilo. Zato se tudi ta znesek odšteje od zneska, ki ga je treba upoštevati pri elementih pomoči, povezanih z dokapitalizacijo.
            
         
               (142)
            
            
               Skratka, skupni znesek pomoči, povezane z dokapitalizacijo, znaša 5,2 milijarde EUR. (39)
               
            
         8.2.2   JAMSTVO DRŽAV
   
               (143)
            
            
               V skladu s pogodbo o jamstvu, ki so jo Dexia in zadevne države članice podpisale 9. oktobra 2008, jamstvo zadevnih držav članic velja za znesek do 150 milijard EUR. Ta znesek je bil v pogodbi o jamstvu, ki je začela veljati 1. novembra 2009, znižan na 100 milijard EUR.
            
         
               (144)
            
            
               Zadevne države članice v pripombah glede odločitve o sprožitvi postopka navajajo, da bi bilo treba znesek pomoči, povezan z jamstvom, izračunati v skladu s Sporočilom Komisije o spremembi metode določanja referenčnih obrestnih mer in diskontnih stopenj (v nadaljnjem besedilu: Sporočilo o referenčnih obrestnih merah) (40). V skladu z določbami tega sporočila naj bi bili elementi pomoči, povezani z jamstvom, enaki razliki med stopnjo nadomestila za jamstvo in referenčno obrestno mero, ki je opredeljena kot medbančna obrestna mera (IBOR), povečana za 75 bazičnih točk.
            
         
               (145)
            
            
               Komisija v odgovor na te pripombe navaja, da se za podjetja v težavah ne uporablja referenčna obrestna mera, temelječa na tržnih obrestnih merah, saj Dexia brez jamstva ne bi mogla pridobiti finančnih sredstev na trgu. Komisija zato v skladu z ustaljeno prakso v primerih prestrukturiranja, ki so ji bili predloženi, meni, da lahko element pomoči, ki se upošteva pri jamstvu, doseže zneske, dejansko zavarovane z jamstvom, to je 100 milijard EUR, kar je enako najvišjemu znesku obveznosti skupine Dexia, ki se od 1. novembra 2009 dejansko lahko zavarujejo z jamstvom. (41)
               
            
         8.2.3   UKREP LIKVIDNOSTNE POMOČI
   
               (146)
            
            
               Komisija po analogiji s prejšnjim sklepanjem, povezanim z jamstvom, meni, da lahko element pomoči v okviru jamstva Belgije za ukrep likvidnostne pomoči, ki ga je sprejela banka BNB, sega do zneskov, ki so bili dejansko zavarovani z jamstvom, to je […] milijard EUR, kot znaša delež najvišjega zneska likvidnostne pomoči, ki ga je po odobritvi Sveta ECB zagotovila banka BNB in za katerega je veljalo jamstvo Belgije.
            
         8.2.4   UKREP ZA DRUŽBO FSA
   
               (147)
            
            
               Komisija v skladu s Sporočilom o oslabljenih sredstvih (42) meni, da je znesek, ki ga je treba upoštevati pri presoji zneska pomoči, povezanega z ukrepom obravnavanja oslabljenih sredstev, razlika med transferno ceno in tržno ceno zadevnega portfelja. V skladu s prakso Komisije (43) je transferna cena opredeljena kot odplačna nominalna vrednost, zmanjšana za znesek prve tranše, ki ga v celoti krije banka, ki ji je ukrep namenjen.
            
         
               (148)
            
            
               Ukrep za družbo FSA se nekoliko razlikuje od drugih ukrepov obravnavanja oslabljenih sredstev, o katerih se je morala izreči Komisija:
               
                           —
                        
                        
                           portfelj družbe FSAM (odplačna nominalna vrednost v višini 16,98 milijarde USD na dan 30. septembra 2008) obsega dva podportfelja: (i) nezavarovana sredstva (odplačna nominalna vrednost v višini 4,5 milijarde USD), zajeta z nezavarovano opcijsko pogodbo, in (ii) zavarovana sredstva (odplačna nominalna vrednost v višini 12,48 milijarde USD), zajeta z zavarovano opcijsko pogodbo, tako da je s pogodbo o jamstvu določeno, da se Belgija in Francija zavezujeta, da bosta v višini teh zavarovanih sredstev jamčili za obveznosti skupine Dexia iz naslova opcijske pogodbe. Komisija kljub temu ugotavlja, da se vsa vpoklicana sredstva iz naslova opcijske pogodbe (tako zavarovana kot tudi nezavarovana sredstva) upoštevajo pri odplačevanju prve tranše v višini 4,5 milijarde USD, ki jo je obdržala Dexia. Ta prva tranša v višini 4,5 milijarde USD se torej ne nanaša samo na portfelj sredstev, zavarovanih z ukrepom, ampak na celoten portfelj FSAM,
                        
                     
                           —
                        
                        
                           poleg tega je z ukrepom predvideno posredovanje Belgije in Francije na prvi poziv po potrebi tudi za prvo tranšo v višini 4,5 milijarde USD, pri čemer nato Belgija in Francija od skupine Dexia zahtevata nadomestilo za to pomoč v gotovini. S tem mehanizmom sta torej Belgija in Francija izpostavljeni tveganju izgub zavarovanih sredstev in tveganju neizpolnitve obveznosti skupine Dexia, in to že v okviru prve tranše v višini 4,5 milijarde USD. To pri ukrepih obravnavanja oslabljenih sredstev ni običajno.
                        
                     
         
               (149)
            
            
               Zaradi teh posebnosti se transferna cena izračuna za celotni portfelj FSAM in ne samo za portfelj zavarovanih sredstev. Odplačna nominalna vrednost je na dan 31. januarja 2009 znašala 16,6 milijarde USD. Transferna cena torej znaša 12,1 milijarde USD (in sicer je enaka razliki med 16,6 in 4,5 milijarde USD). Tržna cena je znašala [7–9] milijard USD, tako da znesek pomoči znaša [3,1–5,1] milijarde USD ali [2,4–4,0] milijarde EUR. (44)
               
            
         8.2.5   SKUPNI ZNESEK RAZLIČNIH UKREPOV POMOČI
   
               (150)
            
            
               Kot poudarjajo zadevne države članice v pripombah glede odločitve o sprožitvi postopka, je Komisija priznala, da ni primerno, da se zneski pomoči za dokapitalizacijo prištejejo k jamstvom za obveznosti, saj obe vrsti ukrepov ne povzročata enakega izkrivljanja konkurence. Posledično Komisija ugotavlja, da pomoč, ki jo je Dexia prejela v obliki dokapitalizacije in pomoči za obravnavanje oslabljenih sredstev (ukrep za družbo FSA), skupaj znaša 8,4 milijarde EUR ter da lahko pomoč v obliki jamstva in ukrepa likvidnostne pomoči znaša največ [95–135] milijard EUR.
            
         8.3   ZDRUŽLJIVOST POMOČI
   
   8.3.1   PRAVNA PODLAGA
   
               (151)
            
            
               V skladu s členom 107(3)(b) PDEU se „kot združljivo z notranjim trgom […] lahko šteje […] pomoč za […] odpravljanje resne motnje v gospodarstvu države članice“. Ob upoštevanju razmer na finančnih trgih po sprejetju zadevnih ukrepov Komisija meni, da je zadevne ukrepe mogoče presojati na podlagi člena 107(3)(b) PDEU. V zvezi z belgijskim, francoskim in luksemburškim gospodarstvom je bilo to potrjeno z različnimi odločitvami Komisije o odobritvi ukrepov, ki so jih te države članice sprejele za boj proti finančni krizi (45). Po zgledu odločitev z dne 19. novembra 2008, 13. marca 2009 in 30. oktobra 2009, ki so se nanašale na skupino Dexia, je pravna podlaga za presojo zadevnih ukrepov pomoči še vedno člen 107(3)(b) PDEU.
            
         
               (152)
            
            
               Komisija je v okviru sedanje krize pojasnila pogoje, pod katerimi je treba uporabiti pomoči za obravnavanje oslabljenih sredstev in pomoči za prestrukturiranje podjetij v težavah. Ta načela so navedena v Sporočilu o oslabljenih sredstvih in v Sporočilu o prestrukturiranju.
            
         8.3.2   ZDRUŽLJIVOST UKREPA ZA DRUŽBO FSA
   
               (153)
            
            
               Kot je bilo navedeno v odločitvi z dne 13. marca 2009, spada ukrep za družbo FSA na področje uporabe Sporočila o oslabljenih sredstvih, čeprav je bil njegov glavni cilj omogočiti prodajo družbe FSA. Ta ukrep je torej treba proučiti na podlagi pogojev iz Sporočila o oslabljenih sredstvih. Komisija je v zvezi s tem v odločitvi z dne 13. marca 2009 ugotovila, da so jamstvo kot tako, njegova uporaba za zavarovanje sredstev in porazdelitev stroškov med skupino Dexia ter Belgijo in Francijo združljivi z notranjim trgom. Preveriti je bilo treba še oceno sredstev, nadomestilo za ukrep in nadomestilo za vrednostne papirje, ki jih je morala Dexia izdati nad prvo tranšo v višini 4,5 milijarde USD.
            
         8.3.2.1   
         Ocena sredstev
      
   
   
               (154)
            
            
               Komisija je proučila, ali je uporabljena metodologija za ocenjevanje REV izpolnjevala zahteve iz Sporočila o oslabljenih sredstvih, še zlasti, ali (i) je kar najbolj temeljila na ugotovljivih podatkih, ali (ii) je izhajala iz realnih in previdnih predpostavk v zvezi s prihodnjimi denarnimi tokovi ter ali (iii) je ob ocenjevanju temeljila na previdnih stresnih simulacijah.
            
         
               (155)
            
            
               Ta proučitev metodologije ocenjevanja uporabljenih sredstev je bila izvedena ob strokovni pomoči izvedencev, ki pogodbeno sodelujejo s Komisijo. Nanašala se je na vsakega od glavnih razredov sredstev iz proučenega portfelja FSAM, izvedena pa je bila po osnovnem in stresnem scenariju. Komisija je na podlagi proučitve metodologije in predpostavk, na katerih je temeljila ocena REV, o njih sprejela pozitivno mnenje. Komisija tako navaja, da so upoštevane predpostavke na splošno konservativne:
               
                           —
                        
                        
                           stopnje neizpolnitve obveznosti so bile glede na zadnje usmeritve rezultatov teh sredstev previdno napovedane na ravneh, ki se štejejo za konservativne,
                        
                     
                           —
                        
                        
                           napovedane stopnje plačil (vključno s stroški zapiranja pozicij in plačil) so bile previdne, tako da so odražale zadnje usmeritve, v prihodnjih letih pa niso napovedovale izboljšanja,
                        
                     
                           —
                        
                        
                           tudi predpostavke o predčasnih vračilih so konservativne in v skladu z zadnjimi ugotovljenimi usmeritvami.
                        
                     
         
               (156)
            
            
               […]
            
         
               (157)
            
            
               Prva tranša v višini 4,5 milijarde USD, ki jo mora Dexia povrniti v gotovini, je večja od pričakovanih izgub po previdnih ocenah ter v skladu s Sporočilom o oslabljenih sredstvih, in sicer po osnovnem scenariju kot tudi po stresnem scenariju in tako za celoten portfelj FSAM kot za porfelj FSAM po odbitku izvzetih sredstev. Transferna cena v višini 12,1 milijarde USD je nižja od REV tako po osnovnem scenariju ([13,6 – 14,6] milijarde USD) kot po stresnem scenariju ([12 – 13] milijard USD).
            
         8.3.2.2   
         Nadomestilo za ukrep za družbo FSA
      
   
   
               (158)
            
            
               Skupina Dexia za ukrep za družbo FSA Belgiji in Franciji vsako leto plača nadomestilo v višini 113 bazičnih točk iz naslova zavarovanja tveganja neizpolnitve obveznosti na podlagi zavarovane opcijske pogodbe, čemur se prišteje 32 bazičnih točk iz naslova zavarovanja tveganja neizpolnitve likvidnostnih zavez skupine Dexia do družbe FSAM.
            
         
               (159)
            
            
               Komisija pozitivno ocenjuje dejstvo, da je bila prva tranša v višini 4,5 milijarde USD, ki jo mora Dexia povrniti v gotovini, na dan 31. januarja 2009 večja od pričakovanih izgub tako po osnovnem scenariju kot stresnem scenariju, saj se s tem zmanjšuje tveganje za Belgijo in Francijo. Natančneje, Komisija glede na stopnjo preostalega tveganja, ki sta ga prevzeli Belgija in Francija, pozitivno ocenjuje višino nadomestila, ki jima je bilo dodeljeno za ukrep za družbo FSA. Poleg tega se je v skladu s Sporočilom o oslabljenih sredstvih pri oceni nadomestila za ukrep za družbo FSA mogoče sklicevati na sprostitev regulatornega kapitala, pridobljenega na podlagi ukrepa. Glede na velikost prve tranše in dejstvo, da se ta pri izračunu regulatornega kapitala za prvo tranšo pomnoži s ponderjem 1 250 %, sta Belgija in Francija dokazali, da ukrep za družbo FSA ne sprosti regulatornega kapitala. Kot je navedeno v točki 21 (opomba 11) Sporočila o oslabljenih sredstvih, je treba ukrepe finančne pomoči za oslabljena sredstva nadomestiti na način, primerljiv s kapitalskim vložkom. Znesek kapitala, ki bi bil primerljiv z ukrepom za družbo FSA, je v tem primeru nič, ker regulatorni kapital ni bil sproščen. Po drugi strani ukrep za družbo FSA vključuje širši obseg sprožitvenih dogodkov in ne samo izgube zavarovanih sredstev. Komisija zato meni, da je letno nadomestilo za ukrep za družbo FSA ustrezno.
            
         8.3.2.3   
         Nadomestilo za izdajo vrednostnih papirjev
      
   
   
               (160)
            
            
               Komisija ugotavlja, da nadomestilo, ki ga prejmeta Belgija in Francija, če se uveljavi jamstvo večje od prve tranše v višini 4,5 milijarde USD, presega zahteve iz Sporočila o oslabljenih sredstvih.
            
         8.3.2.4   
         Ugotovitev o združljivosti ukrepa za družbo FSA s Sporočilom o oslabljenih sredstvih
      
   
   
               (161)
            
            
               Komisija torej ugotavlja, da je ukrep za družbo FSA združljiv z načeli iz Sporočila o oslabljenih sredstvih.
            
         8.3.3   ZDRUŽLJIVOST NAČRTA PRESTRUKTURIRANJA
   8.3.3.1   
         Zahtevana stopnja prestrukturiranja
      
   
   
               (162)
            
            
               Kot je bilo navedeno zgoraj, skupni znesek pomoči, povezan z dokapitalizacijo in ukrepom za družbo FSA, znaša 8,4 milijarde EUR. V skladu s točko 4 Sporočila o prestrukturiranju je treba ta znesek upoštevati pri presoji obveznosti predložitve načrta prestrukturiranja. Elemente pomoči, povezane z jamstvom in ukrepom likvidnostne pomoči, ki ga je sprejela banka BNB, pa je treba upoštevati pri presoji združljivosti načrta prestrukturiranja z notranjim trgom. (46)
               
            
         
               (163)
            
            
               Kot je navedeno v točki 4 (opomba 4) Sporočila o prestrukturiranju, se merila in posebne okoliščine, ki določajo obveznost predložitve načrta prestrukturiranja, nanašajo predvsem, vendar ne izključno, na primere, ko država dokapitalizira banko v težavah ali ko je banka, ki prejme finančno pomoč za oslabljena sredstva, že prejela državno pomoč v kakršni koli obliki, ki prispeva h kritju izgub ali preprečevanju njihovega nastanka in ki skupaj presega 2 % tveganju prilagojene tehtane aktive banke. Komisija pa je že v odločitvah z dne 19. novembra 2008, 13. marca 2009 in 30. oktobra 2009 dokazala, da je bila Dexia ob uvedbi ukrepov pomoči podjetje v težavah.
            
         
               (164)
            
            
               Elementi pomoči, povezani z dokapitalizacijo in ukrepom za družbo FSA, obsegajo 5,5 % tveganju prilagojene tehtane aktive skupine na dan 31. decembra 2008, kar je precej več od 2 % tveganju prilagojene tehtane aktive, namenjene kritju izgub skupine Dexia. V skladu s temi načeli mora Dexia torej predložiti načrt prestrukturiranja.
            
         
               (165)
            
            
               Zahtevana stopnja prestrukturiranja je odvisna od resnosti težav, s katerimi se sooča posamezna banka, in prejetega zneska pomoči. V zvezi s tem je treba upoštevati vso pomoč, ki izhaja iz ukrepov dokapitalizacije in obravnavanja oslabljenih sredstev, pa tudi iz pridobljenih jamstev. Združljivost načrta prestrukturiranja je treba presojati z vidika pogojev iz Sporočila o prestrukturiranju. Ti pogoji so naslednji:
               
                           —
                        
                        
                           z načrtom prestrukturiranja je treba omogočiti ponovno vzpostavitev dolgoročnega uspešnega poslovanja podjetja,
                        
                     
                           —
                        
                        
                           z načrt om prestrukturiranja je treba omogočiti pravično porazdelitev stroškov prestrukturiranja med države in banko,
                        
                     
                           —
                        
                        
                           z načrtom prestrukturiranja je treba omogočiti odpravo neupravičenega izkrivljanja konkurence zaradi pomoči.
                        
                     
         8.3.3.2   
         Ponovna vzpostavitev dolgoročnega uspešnega poslovanja podjetja
      
   
   
               (166)
            
            
               V skladu s poglavjem 2 Sporočila o prestrukturiranju mora načrt prestrukturiranja omogočiti ponovno vzpostavitev dolgoročnega uspešnega poslovanja podjetja, to pomeni, da mora biti načrt prestrukturiranja celovit in podroben, temeljiti mora na usklajenem konceptu ter mora pokazati, kako bo banka čim prej (najpozneje v petih letih) začela dolgoročno uspešno poslovati brez državne pomoči. Načrt prestrukturiranja mora zlasti zajemati primerjavo z drugimi možnostmi, vključno z razdelitvijo ali pripojitvijo k drugi banki, opredeljeni morajo biti vzroki za težave banke, zagotoviti je treba informacije o poslovnem modelu, predvideti opustitev dejavnosti, ki bi iz strukturnih razlogov še naprej ustvarjale izgubo, predvideti ustrezno donosnost lastniškega kapitala (in sicer po osnovnem scenariju in stresnem scenariju) ter določiti podrobna pravila za vračilo državne pomoči.
            
         (a)   Ocena poslovnega modela skupine Dexia
   
   
               (167)
            
            
               Komisija najprej odobrava dejstvo, da je Dexia v prvih treh četrtletjih leta 2009 dosegla pozitiven poslovni izid. Vendar Komisija na podlagi tega poslovnega izida ugotavlja tudi naslednje:
               
                           —
                        
                        
                           poslovna uspešnost skupine se je v istem letu 2009 razmeroma zmanjšala, saj je med prvim in tretjim četrtletjem leta 2009 padla za 44 %,
                        
                     
                           —
                        
                        
                           velik del poslovnega izida skupine, ki je po ocenah skupine Dexia znašal približno [300–500] milijonov EUR v letu 2009, izhaja iz izkaza denarnih tokov, zlasti iz dejavnosti preoblikovanja, ki jih je bilo mogoče izvesti zaradi močnega naraščanja krivulje dospelosti do enega leta,
                        
                     
                           —
                        
                        
                           Dexia verjetno ne bi poslovala z dobičkom, če ne bi prejela tako velikih finančnih sredstev z jamstvom zadevnih držav članic (katerih razpon je med največjimi v Evropi).
                        
                     
         
               (168)
            
            
               Komisija je na podlagi podrobnih informacij, ki so jih ji poslale Dexia in zadevne države članice, izpostavila dva glavna vira dobička skupine Dexia: trajen dobiček iz tradicionalnih bančnih dejavnosti skupine Dexia po eni strani in manj stabilen dobiček po drugi. Prvi v glavnem obsega prihodke iz posojil in portfelja obveznic, prihodke od provizij, stroške refinanciranja, stroške tveganja in stroške poslovanja. Drugi izhaja iz dejavnosti preoblikovanja kratkoročnih sredstev, tržnih dejavnosti za lasten račun in izrednih prihodkov, na primer iz prodaje sredstev, črpanja rezerv ali odprtih postavk na izvedenih finančnih instrumentih.
            
         
               (169)
            
            
               Iz podatkov, ki so jih Komisiji poslale zadevne države članice, je razvidno […], da bi bilo mogoče analizo glavnih virov dobička skupine izvesti z vidika marž v primerjavi z medbančnimi referenčnimi obrestnimi merami. Komisija je na podlagi te analize za leto 2009 menila, da bi imele tradicionalne bančne dejavnosti skupine Dexia zelo nizko ali celo negativno donosnost. Tako analizo potrjuje tudi proučitev pozitivnega poslovnega izida v prvih treh četrtletjih leta 2009, povezanih z obstojem zgoraj navedenih posebnih okoliščin.
            
         
               (170)
            
            
               Poleg tega ob upoštevanju razumnih napovedi prihodnjega gibanja glavnih virov dobička skupine glede na sedanje stanje ni mogoče pričakovati morebitnega izboljšanja poslovnega izida tradicionalnih bančnih dejavnosti skupine Dexia. Namreč:
               
                           —
                        
                        
                           povprečna marža za posojilne dejavnosti PWB in portfelj obveznic naj bi bila še naprej trajno nizka zaradi (i) nizkih prihodkov iz teh dejavnosti (po podatkih iz načrta prestrukturiranja med […] bazičnimi točkami), (ii) razmeroma počasne amortizacije teh sredstev glede na povprečno (dolgoročno) dospelost posojil PWB in obveznic ter (iii) dejstva, da bi Dexia ta sredstva ob dospelosti težko zamenjala za nova posojila, ki bi ustvarila večje prihodke. V zvezi z zadnjim Komisija ugotavlja, da si je Dexia zastavila nov prihodkovni cilj iz dejavnosti PWB v višini […] milijard EUR v letu 2009, ki je v prvih 11 mesecih leta 2009 dosegel […] predvidenega zneska ([…] milijard EUR), in sicer zaradi večje konkurence pri teh dejavnostih na tradicionalnih trgih skupine Dexia ter pritiska na znižanje marž,
                        
                     
                           —
                        
                        
                           prihodki od provizij, katerih pomemben vir v preteklosti je bila prodaja strukturiranih finančnih instrumentov v okviru storitev, ki jih je Dexia ponujala lokalnim skupnostim, bi se v prihodnje lahko znižali zaradi pričakovanega usihanja teh virov (manjše trženje strukturiranih finančnih instrumentov zaradi znižanja novih prihodkov iz dejavnosti PWB in majhnega zanimanja lokalnih skupnosti za to vrsto finančnih instrumentov v prihodnje) in večje konkurence pri dejavnostih, ki prinašajo provizije,
                        
                     
                           —
                        
                        
                           stroški financiranja naj bi se povečali, saj mora Dexia kratkoročno financiranje in/ali financiranje, ki ga zagotavljajo centralne banke, postopoma nujno zamenjati z dolgoročnejšimi oblikami financiranja, pridobljenega (i) na trgu obveznic, po višjih stroških kot pred finančno krizo, ali (ii) na trgu hipotekarnih obveznic, prav tako po višjih stroških kot pred krizo in ob upoštevanju absorpcijskih sposobnosti tega trga, ki bi se lahko v prihodnosti skrčil zaradi pričakovane zaostritve pogojev v zvezi z upravičenostjo do jamstva ECB, ali celo (iii) z depoziti podjetij in institucionalnih strank, vendar v konkurenčnejšem okolju,
                        
                     
                           —
                        
                        
                           stroški poslovanja in strukturni stroški (izraženi v bazičnih točkah glede na bilančno vsoto) bi lahko ostali na sedanji ravni, ali se celo povečali, in to kljub načrtovanemu 15-odstotnemu znižanju stroškov do 31. decembra 2012, saj je treba to znižanje primerjati z znižanjem bilančne vsote skupine v istem obdobju, ki je večje od 15 %,
                        
                     
                           —
                        
                        
                           gibanje stroškov tveganja bi bilo lahko v prihodnjih letih ugodno, o čemer pričajo ponovni prevzemi rezervacij, ki jih je Dexia izvedla leta 2009. Vendar bo znižanje stroškov tveganja še naprej omejeno zaradi poslabšanja kreditne kvalitete nekaterih subjektov iz javnega sektorja, ki jim je izpostavljena Dexia.
                        
                     
         
               (171)
            
            
               Komisija na podlagi te analize torej meni, da se morajo z načrtom prestrukturiranja (i) znižati raven finančnega vzvoda skupine Dexia, da bi ta lahko pokrila višje stroške financiranja in nizke marže na sredstva, (ii) izboljšati kakovost in sestava teh virov financiranja ter (iii) znižati njeni osnovni fiksni stroški.
            
         
               (172)
            
            
               V zvezi s tem Komisija meni, da načrt prestrukturiranja, priglašen 9. februarja 2010, pomeni zadovoljiv odgovor na vprašanje dolgoročnega uspešnega poslovanja skupine, če bo izveden v skladu z zavezami, ki so jih sprejele zadevne države članice.
            
         
               (173)
            
            
               Najprej, z načrtom prestrukturiranja bo mogoče do leta 2014 za 35 % znižati bilančno vsoto skupine Dexia v primerjavi z zneskom na dan 31. decembra 2008, dejavnosti skupine pa ponovno usmeriti na njene tradicionalne bančne dejavnosti:
               
                           —
                        
                        
                           s prodajo družbe FSA družbi Assured Guaranty 1. julija 2009 se je precej izboljšal profil tveganja skupine Dexia, saj se je zmanjšala njena izpostavljenost tveganjem, povezanim z javnim sektorjem in ameriškimi strukturiranimi finančnimi instrumenti. Vrednostni papirji družbe Assured Guaranty, ki jih je Dexia pridobila z odprodajo družbe FSA, bodo prav tako prodani, tako da bo skupina Dexia sektorju zavarovalnic za zavarovanje kreditnih tveganj še toliko manj izpostavljena,
                        
                     
                           —
                        
                        
                           velik del dejavnosti upravljanja portfelja obveznic in nekatere dejavnosti PWB na trgih skupine Dexia, ki niso njeni tradicionalni trgi (zlasti v Avstraliji, na Japonskem, v Mehiki, na Švedskem in v Švici), so izločene iz tradicionalne bančne dejavnosti skupine in predvidene za likvidacijo. Vse te dejavnosti v LPMD so na dan 31. decembra 2009 skupaj znašale 161,7 milijarde EUR, kar je bilo takrat 27,9 % bilančne vsote skupine Dexia. Zadevne države članice načrtujejo progresivno amortizacijo LPMD, kot je navedeno v tabeli 4. Komisija opozarja, da je amortizacija dejavnosti LPMD kljub pospešeni odprodaji portfelja obveznic, predvideni v načrtu prestrukturiranja, počasna zaradi dolge ročnosti zadevnih sredstev (LPMD naj bi do leta 2014 obsegal 17,9 % bilančne vsote skupine Dexia). Te dejavnosti bodo v prihodnjih letih torej še naprej vplivale na dobičkonosnost skupine. Kljub temu Komisija odobrava dejstvo, da uporaba konservativnih pravil pri kapitalizaciji LPMD (upoštevanje [10-15]-odstotnega deleža temeljnega kapitala prvega reda) omejuje možnosti za razdelitev skupine in tako prispeva h kapitalizaciji dobička. Tudi upoštevanje strogih pravil pri financiranju (dodelitev stabilnih sredstev LPMD: izdaje zavarovanih in nezavarovanih obveznic, hipotekarne obveznice in depoziti) mora omogočiti zajezitev likvidnostnih in pretvorbenih tveganj, povezanih z LPMD. Z ločitvijo dejavnosti LPMD od preostalih dejavnosti skupine jih lahko opazovalci trga lažje spremljajo,
                        
                     
                           —
                        
                        
                           dejavnosti PWB skupine Dexia zunaj njenih tradicionalnih trgov (v Franciji, Belgiji in Luksemburgu) so se prav tako znatno znižale: italijanska (Dexia Crediop, katere bilančna vsota je 30. junija 2009 znašala 61,2 milijarde EUR) in španska odvisna družba (Dexia Sabadell, katere bilančna vsota je 31. decembra 2008 znašala 15,6 milijarde EUR) se odprodata do 31. decembra 2012 oziroma 31. decembra 2013, kot se je leta 2008 zgodilo z deležem skupine Dexia v družbi Kommunalkredit Austria in leta 2009 z indijskim subjektom PWB. Prenehanje dejavnosti PWB zunaj tradicionalnih trgov skupine Dexia naj bi pripomoglo k zmanjšanju pritiska na marže iz dejavnosti PWB skupine Dexia,
                        
                     
                           —
                        
                        
                           dejavnosti trgovanja za svoj račun po sprejetju tega sklepa prenehajo, tržne dejavnosti pa se znatno zmanjšajo, s čimer se zmanjša izpostavljenosti skupine Dexia tržnim tveganjem in tveganjem nasprotne stranke pri zunajbilančnih transakcijah: dejavnosti v okviru stand-up aranžmaja o nakupu obveznic in izdaje opcijskih obveznic na podlagi razpisa se likvidirajo, omejitve v zvezi s tvegano vrednostjo skupine Dexia pa se zmanjšajo za 44 % v primerjavi z letom 2008. Popolno prenehanje dejavnosti trgovanja za svoj račun pomeni, da Dexia dejavnosti trgovanja obdrži samo za prejemanje, prenašanje in izvajanje nabavnih in prodajnih naročil svojih strank. V nobenem primeru Dexia ne obdrži odprtih pozicij za svoj račun, razen če take pozicije izhajajo iz nezmožnosti skupine Dexia, da izvede nekatera naročila svojih strank, in to v natančno opredeljenih okvirih, tako da nista ogrožena plačilna sposobnost in/ali likvidnost skupine.
                        
                     
         
               (174)
            
            
               Skupina Dexia lahko z zmanjšanjem finančnega vzvoda skupine in ponovno usmeritvijo njenih dejavnosti na tradicionalne bančne dejavnosti postopoma znova uravnoteži svojo bilanco, saj se bo zmanjšal delež dejavnosti z nizko maržo (zlasti neporavnanih obveznosti iz naslova PWB in portfelja obveznic) ter povečal delež bolj dobičkonosnih dejavnosti (zlasti nov obseg dejavnosti PWB in RCB ter financiranje projektov). V zvezi s tem Komisija odobrava dejstvo, da ponovno usmeritev dejavnosti skupine Dexia spremlja podroben nadzor nad dobičkonosnostjo njenih dejavnosti, zlasti PWB. Ker se Dexia po sprejetju tega sklepa vzdrži dajanja posojil svojim strankam PWB po stopnji RAROC, nižji od 10 %, se lahko z dejavnostmi PWB do 31. decembra 2014 zagotovi minimalen donos gospodarskega kapitala. Napovedi poslovnega izida skupine Dexia v obdobju 2009–2014, ki so jih zadevne države članice poslale Komisiji (47), potrjujejo, da bo v navedenem obdobju mogoče zagotoviti splošno dobičkonosnost dejavnosti skupine in da se bodo lahko načrtovane izgube iz dejavnosti v likvidaciji (LPMD) izravnale z dobički glavnega sektorja.
            
         
               (175)
            
            
               Ponovno usmeritev dejavnosti skupine Dexia na njene tradicionalne dejavnosti in trge, spremlja postopno izboljšanje likvidnostnega profila skupine, saj se ročnost njenega financiranja še bolj poravna z ročnostjo njenih sredstev. To izboljšanje likvidnostnega profila je posledica treh glavnih ukrepov:
               
                           —
                        
                        
                           podaljšanja povprečne ročnosti dolgoročnih oblik financiranja in povečanja virov stabilnega financiranja skupine. V zvezi s tem Komisija pozitivno ocenjuje ciljne deleže kratkoročnih oblik financiranja, ki so v načrtu prestrukturiranja določeni glede na bilančno vsoto, ter povprečno ročnost obveznosti skupine in vire stabilnega financiranja glede na celotna sredstva skupine. Komisija meni, da bo Dexia pod strogim pogojem, da se ti deleži upoštevajo za določene dospelosti, manj izpostavljena likvidnostnim in pretvorbenim tveganjem, kar bo ugodno vplivalo na ponovno vzpostavitev njenega dolgoročnega uspešnega poslovanja. Tak razvoj je tudi skladen z novimi mednarodnimi standardi merjenja in nadzorovanja likvidnosti, o katerih trenutno razpravljajo v Baselskem odboru za bančni nadzor,
                        
                     
                           —
                        
                        
                           postopne in predčasne izključitve dolžniških obveznic skupine Dexia iz jamstvenega mehanizma do 30. junija 2010. Komisija pozitivno ocenjuje tako predčasno izključitev iz jamstva v okviru ponovne vzpostavitve dolgoročnega uspešnega poslovanja skupine Dexia brez državne pomoči,
                        
                     
                           —
                        
                        
                           znižanja finančnih sredstev, ki jih Dexia namenja svoji odvisni družbi DenizBank, na ničelno raven. S tem ukrepom je namreč mogoče zagotoviti, da se bo predvideni razvoj dejavnosti RCB družbe DenizBank financiral iz njenih lastnih sredstev in ne bo več bremenil finančnih potreb celotne skupine.
                        
                     
         (b)   Stresni scenariji, poslani v okviru načrta prestrukturiranja
   
   
               (176)
            
            
               Komisija je v skladu s točko 13 Sporočila o prestrukturiranju od zadevnih držav članic zahtevala, naj opravijo nekatere primere stresnih testov in tako preverijo odpornost skupine Dexia na vrsto mogočih pretresov ter ugotovijo, kakšne so možnosti dolgoročnega preživetja skupine.
            
         
               (177)
            
            
               Treba je pojasniti, da je Komisija svojo analizo oprla na rezultate testov, ki so jih predložile zadevne države članice. […].
            
         (i)   Prvi stresni test
   
   
               (178)
            
            
               Komisija v zvezi s prvim stresnim testom, katerega namen je bil preveriti odpornost skupine Dexia na spremembo glavnih makroekonomskih spremenljivk (PIB, obrestna mera in menjalni tečaj), ugotavlja naslednje:
               
                           —
                        
                        
                           prvič, gibanje dobička skupine Dexia na izjemnih ravneh stopnje rasti se zdi na prvi pogled razmeroma neprožno. Kljub simulaciji izredno neobičajnih stopenj rasti glede na pretekla opažanja bi se dobiček skupine Dexia seveda znižal zaradi večjih stroškov tveganja, vendar bi bila skupina še naprej precej dobičkonosna. Razlog za to bi bili lahko (i) razmeroma velik obseg in dobra kreditna kvaliteta portfelja javnih financ in portfelja obveznic v likvidaciji (48) ter (ii) dejstvo, da se je Dexia upravičeno odločila, da prihodkov skupine ob pretresih znotraj svojega poslovnega modela pravzaprav ne bo prilagodila,
                        
                     
                           —
                        
                        
                           drugič, zdi se, da v poslovnem modelu skupine Dexia, ki se je uporabil pri stresnem testu, ni vzpostavljena dejanska povezava med stopnjo rasti in stroški financiranja skupine Dexia, ter da, splošneje, spremenljivka stroškov financiranja, to je razlika nad medbančno obrestno mero, ki bi jo Dexia plačala za nova financiranja, ni bila izjemna. S tem bi bilo mogoče pojasniti tudi precejšnjo neelastičnost dobička skupine Dexia v izjemnih razmerah. Ta dejavnik je še toliko pomembnejši, če upoštevamo, da je Dexia precej odvisna od tržnega in kratkoročnega financiranja, zaradi česar se povečujeta tako razpon kot tudi hitrost, s katero bi se lahko tako povečanje stroškov financiranja preneslo na skupino Dexia. Komisija je za proučitev tega vprašanja zahtevala, naj se ločeno izvede še druga vrsta stresnega testa,
                        
                     
                           —
                        
                        
                           tretjič, kar zadeva drugi dve spremenljivki, so bile predpostavke iz stresnega scenarija razmeroma podobne kot v osnovnem scenariju. Na primer, tako po osnovnem scenariju kot po stresnem scenariju so bile predvidene trimesečne obrestne mere EURIBOR v višini […] % in petletne menjalne obrestne mere v višini […] % in […] %, kar kaže na zelo majhno izravnavo krivulje. Menjalni tečaji so bili po obeh scenarijih podobni. Komisija je zato zahtevala, naj se ločeno izvede analiza občutljivosti (glej uvodne izjave od 186 do 195).
                        
                     
         
               (179)
            
            
               Komisija zato v zvezi s prvim stresnim testom ugotavlja, da se je Dexia zaradi razmeroma velikega obsega in dobre kreditne kakovosti portfelja javnih financ in portfelja obveznic v likvidaciji, sposobna soočiti z velikim povečanjem stroškov tveganja v močno oslabljenem makroekonomskem okolju, tako da je prestala stresni test.
            
         (ii)   Drugi stresni test
   
   
               (180)
            
            
               Kar zadeva drugi stresni test, katerega namen je bil preveriti odpornost skupine Dexia na povečanje njenih stroškov tržnega financiranja, se zdi, da bi se ob dodatnem povečanju stroškov financiranja za 100 bazičnih točk in 200 bazičnih točk v trimesečnem obdobju dobiček pred obdavčitvijo zmanjšal za […] oziroma […] milijonov EUR. Posledice bi bile verjetno dejansko še večje, če bi Dexia uporabila predpostavke, ki jih je Komisija določila v svojem stresnem testu, […]. Predpostavke, kot jih je spremenila Dexia, so:
               
                           —
                        
                        
                           Simulacija povečanja stroškov financiranja se je nanašala na krajše obdobje […]. Komisija v zvezi s tem ugotavlja, da so se nekateri elementi, kot so posli kreditnih zamenjav skupine Dexia ali stroški dolgoročnega financiranja v obliki nadrejenih nezavarovanih obveznic, povečali za več kot […] bazičnih točk v obdobju, daljšem od […]. Tudi stroški kratkoročnega financiranja bi se brez predhodnih posredovanj zadevnih držav članic in centralnih bank, ki naj jih več ne bi bilo, močno povečali.
                        
                     
                           —
                        
                        
                           Dexia je spremenila svojo mešanico finančnih instrumentov in v obdobju izjemnih stroškov financiranja Dexia predpostavlja samo uporabo kratkoročnih oblik financiranja. Komisija v zvezi s tem ugotavlja, da so take predpostavke v nasprotju z nedavnimi izkušnjami skupine Dexia, saj je ta kljub vztrajnemu večanju stroškov financiranja povečala delež dolgoročnega financiranja.
                        
                     
                           —
                        
                        
                           Pri stresnem scenariju Dexia ni uporabila podobnih predpostavk, kot so bile uporabljene pri nedavnih podobnih testih v Evropi.
                        
                     
         
               (181)
            
            
               Komisija na podlagi tega torej ugotavlja, da […]. Komisija še ugotavlja, da se ta parameter v resnici ni upošteval pri drugih stresnih testih, ki jih je izvedla Dexia, in sicer pri testu v okviru drugih podobnih preverjanj, ki so bila pred kratkim izvedena po Evropi, in testu likvidnosti.
            
         
               (182)
            
            
               Dexia trdi, da (i) so predpostavke, na katerih je temeljil njen poslovni načrt pred simulacijo zvišanja za […] ali […] bazičnih točk, že same po sebi izjemne, saj izražajo pogoje financiranja iz julija 2009, ki so bili zagotovo boljši od tistih konec leta 2008 ali v začetku leta 2009, ne izražajo pa pozitivnega gibanja v drugi polovici leta 2009; (ii) naj predpostavka o nespremenjeni mešanici finančnih instrumentov ne bi izražala ravnanja tržnega akterja v takih okoliščinah. Komisija potrjuje, da so predpostavke v zvezi s stroški financiranja pred stresno simulacijo konservativne glede na izkušnje skupine Dexia v letu 2009. Vendar glede na izjemne ukrepe, ki so bili v bančnem sektorju odobreni v letu 2009, in negotove prihodnje obete ne more napovedati prihodnjega gibanja stroškov financiranja skupine Dexia. Stresni test za zadnji element je koristen, saj kaže na to, da je pomembno, da se z načrtom prestrukturiranja (i) zmanjša odvisnost skupine Dexia od tržnega financiranja in (ii) poveča povprečna dospelost njenega financiranja, da bi se tako zmanjšala občutljivost skupine Dexia na povečanje stroškov financiranja. Prav to je eden od elementov, ki jih je vodstvo skupine Dexia upoštevalo med 30. septembrom 2008 in 30. septembrom 2009 ter ki naj bi bili vključeni v načrt prestrukturiranja. Potreba po dinamičnem kratkoročnem financiranju, ki je konec leta 2008 znašala [200–300] milijard EUR, se je do 30. septembra 2009 znižala na [150–200] milijard EUR, z načrtom prestrukturiranja pa je določeno, da se bo delež kratkoročnih oblik financiranja glede na skupno bilančno vsoto zmanjšal s 30 % na dan 31. decembra 2009 na 11 % na dan 31. decembra 2014. Taka stopnja kratkoročnega financiranja je za Komisijo popolnoma zadostna, saj znatno zmanjšuje občutljivost skupine Dexia na pretrese zaradi dolgotrajnega povečevanja stroškov financiranja.
            
         
               (183)
            
            
               Komisija zato v zvezi z drugim stresnim testom ugotavlja, da, čeprav je Dexia zaradi sedanje strukture financiranja občutljiva na izrazite pretrese v zvezi s stroški financiranja, načrt prestrukturiranja pomeni postopno in zadovoljivo rešitev za občutljivost skupine Dexia na povečanje njenih stroškov financiranja. Sicer pa Komisija pozitivno ocenjuje dejstvo, da ima Dexia na voljo visoko stanje sredstev (vključno s sredstvi v okviru sektorja LPMD), ki so kakovostna in upravičena do pridobitve finančnih sredstev po nekoliko nižjih cenah na trgu medbančnih repo poslov, po potrebi pa tudi pri centralnih bankah.
            
         (iii)   Tretji stresni test
   
   
               (184)
            
            
               Komisija v zvezi s tretjim stresnim testom, katerega namen je bil preveriti likvidnostni profil skupine, ugotavlja, da sta oba testa, tako test, ki ga je izvedla Dexia, kot tudi test, ki ga je izvedla CBFA, pokazala, da skupina ustreza zahtevam testa za obdobje enega meseca. Komisija ugotavlja naslednje:
               
                           —
                        
                        
                           modela testa likvidnosti v izjemnih razmerah, kot sta ju določila Dexia in nadzorni organ, očitno ne temeljita na predpostavkah v zvezi s stroški tega zagotavljanja likvidnosti v izjemnih razmerah in brez državne pomoči. V zvezi s tem je Komisija od skupine zahtevala, naj izvede ločen stresni test za simulacijo spremenljivke stroškov financiranja (glej uvodne izjave od 180 do 183),
                        
                     
                           —
                        
                        
                           predpostavke v okviru stresnega testa, ki ga je izvedla CBFA, navedene v okrožnici z dne 8. maja 2009, so konservativne in kažejo nedavne izkušnje iz krize. Med njimi so na primer naslednje predpostavke: (i) banka se na denarnem in kapitalskem trgu ne more več financirati brez jamstva; (ii) uporaba konservativnih stopenj odbitkov za financiranje repo poslov; (iii) stranke poslovanja z občani v enem tednu dvignejo 5 % svojih vlog na vpogled in hranilnih vlog, v enem mesecu pa 20 % teh vlog; (iv) stranke s področja poslovanja s podjetji v enem tednu dvignejo 100 % neposredno razpoložljivih vlog (ki niso zavarovane z likvidnimi finančnimi sredstvi) in vlog brez dospelosti; (v) neobnovitev vseh vezanih vlog banke ob njihovi naslednji zapadlosti,
                        
                     
                           —
                        
                        
                           pozitivni rezultati testa likvidnosti v izjemnih razmerah odražajo (i) izboljšave, ki jih je vodstvo skupine Dexia uvedlo med letom 2009 za zmanjšanje dinamičnih potreb po kratkoročnem financiranju, in (ii) na splošno ugodne razmere na finančnih trgih. Vendar dejstvo, da je skupina v danem trenutku prestala test likvidnosti v izjemnih razmerah, še ne pomeni, da ga bo prestala tudi v prihodnje. Ta stresni test bo torej mogoče vsakič prestati samo, če se bo v prihodnjih mesecih in letih vzdrževala določena disciplina (pri politiki financiranja). S tega vidika bodo zaveze, priglašene v načrtu prestrukturiranja, pripomogle k izboljšanju likvidnosti skupine, omogočile pa bodo tudi redno preverjanje njihovega uresničevanja.
                        
                     
         
               (185)
            
            
               Komisija zato ugotavlja, da je Dexia prestala ta tretji stresni test.
            
         (iv)   Druge ugotovitve v zvezi s stresnimi testi
   
   
               (186)
            
            
               Prvič, na podlagi proučitve nekaterih predpostavk iz modelov skupine Dexia, se zdi, da:
               
                           —
                        
                        
                           za nekatere vrste sektorjev ali nasprotnih strank predpostavke v zvezi z verjetnostjo neizpolnitve obveznosti in/ali izgube ob neizpolnitvi obveznosti („loss given default“ ali „LGD“) niso zelo previdne, če jih primerjamo z nekaterimi javno dostopnimi informacijami,
                        
                     
                           —
                        
                        
                           za portfelj posojil lokalnim skupnostim ni predpostavk v zvezi s spremembo bonitetne ocene, ki bi izražala poslabšanje prihodnje usmeritve javnih financ.
                        
                     
         
               (187)
            
            
               Vendar je treba poudariti, da je primerjava z javno dostopnimi podatki težka, saj obseg izpostavljenosti skupine Dexia ni podoben obsegu javno dostopnih informacij. Metoda, ki jo je Dexia uporabila za izračun pričakovanih izgub, temelji na internih ocenah, pri čemer združuje povprečne, dolgoročne, konservativne in na celotnem ciklu temelječe povprečne parametre verjetnosti neizpolnitve obveznosti in izgube ob neplačilu, prilagojene glede na negotovost in nestabilnost nekaterih podatkov. Take parametre proučijo in potrdijo CBFA, francoska komisija za bančništvo in CSSF. Po navedbah zadevnih držav članic so parametri tveganja, ki jih je uporabila Dexia, za 10 % do 30 % bolj konservativni od minimalnih zahtev iz bonitetnih pravil iz sporazuma Basel II.
            
         
               (188)
            
            
               Drugič, Komisija opozarja, da je skupina, tako v absolutnih kot relativnih zneskih, zelo izpostavljena dolgovom nekaterih držav in nekaterih finančnih ustanov. Pri izpostavljenosti deželnim tveganjem Komisija opozarja zlasti na izpostavljenost konec leta 2008 […]. […].
            
         
               (189)
            
            
               Vendar je treba poudariti, da:
               
                           —
                        
                        
                           taka izpostavljenost sama po sebi ne bi smela dejansko vplivati na poslovni izid skupine, zlasti če skupina ne namerava prodati svojih sredstev pred pogodbeno dospelostjo (lahko bi se povečala nestabilnost rezerve za prodajo razpoložljivih sredstev, vključene v bilanco stanja skupine),
                        
                     
                           —
                        
                        
                           naj bi se v okviru načrta prestrukturiranja skupine Dexia ta izpostavljenost zmanjšala, saj je predvideno precejšnje zmanjšanje porfelja obveznic.
                        
                     
         
               (190)
            
            
               Tretjič, Komisija odobrava težnjo skupine glede potreb po kratkoročnem financiranju. Vendar poudarja, da je skupina v glavnem zmanjšala svojo potrebo po financiranju od 0 mecesev do 1 meseca. Kot je v odstotkih skupnega financiranja izraženo v spodnji tabeli št. 7, se zdi, da se je financiranje od 0 mesecev do 1 meseca od 31. decembra 2008 do 30. septembra 2009 zmanjšalo z […] % na […] %. Vendar se je delež financiranja od 1 do 3 mesecev in od 6 do 12 mesecev povečal z […] % na […] % oziroma z […] % na […] %. Financiranje od 1 do 5 let se je povečalo z […] % na […] %. Vendar je večina financiranja v tem obdobju od 1 do 2 let. […].
               
                  Tabela 7
               
               
                  Delež različnih virov financiranja v skupnem financiranju skupine Dexia
               
               […]
            
         
               (191)
            
            
               V zvezi s tem je v načrtu prestrukturiranja, priglašenem Komisiji, določeno (i) znižanje portfelja obveznic sektorja LPMD za 83 milijard EUR; (ii) povečanje deleža stabilnejših virov financiranja (kot so depoziti pravnih oseb in hipotekarne obveznice) s 36 % na 58 %; (iii) postopno podaljšanje povprečne ročnosti obveznosti do virov sredstev. Tako bi se lahko zmanjšalo tveganje težav pri refinanciranju skupine Dexia. Treba je še poudariti, da je postopno povečevanje stroškov financiranja, povezano s to spremembo politike financiranja, del napovedi izkaza poslovnega izida in potrjuje, da bi bila Dexia med prestrukturiranjem še naprej dobičkonosna.
            
         
               (192)
            
            
               Četrtič, kljub izboljšanju tržnih razmer so stroški financiranja skupine Dexia še naprej razmeroma visoki v primerjavi z drugimi bankami. Stopnja petletnih poslov kreditnih zamenjav je med najvišjimi v Evropi in ostaja pri približno 180 bazičnih točkah; sekundarne ravni kreditnih razmikov nezavarovanih standardnih izdaj skupine Dexia so še naprej visoke in se gibljejo okrog 140 do 150 bazičnih točk za dospelosti od 4 do 5 let; tudi stroški financiranja z zavarovanimi obveznicami so še naprej visoki in se gibljejo okrog 50 do 60 bazičnih točk za dobe, ki so precej podobne kot pri financiranih sredstvih.
            
         
               (193)
            
            
               Petič, da bi lahko izmerili občutljivost skupine Dexia na spreminjanje obrestnih mer, je Dexia poslala tabelo, v kateri je za vsako dospelost prikazana občutljivost na 1-odstotno zvišanje obrestnih mer. Skupina Dexia tako očitno meni, da ob enakomernem zviševanju krivulje obrestnih mer ne bi izgubila več kot […] milijonov EUR. (49) Ta raven občutljivosti se zdi popolnoma razumna in je deloma posledica politike skupine Dexia, da […], s čimer se zmanjša občutljivost na skoke obrestnih mer. Vendar Komisija ugotavlja, da v ta izračun občutljivosti ni vključenih […] milijard EUR kratkoročnega financiranja skupine, kar kaže na to, da je Dexia razmeroma občutljiva na gibanje krivulje obrestnih mer za dospelosti, krajše od enega leta. To je potrdila tudi Dexia, saj ocenjuje, da je v letu 2009 okrog […] milijonov EUR dobička ustvarila samo zaradi učinka naraščanja krivulje medbančnih obrestnih mer, krajših od enega leta. Učinek precejšnjega znižanja prihodkov iz preoblikovanja se je kljub temu upošteval v napovedih skupine Dexia, ki kažejo, da bi bila skupina v naslednjih letih še naprej dobičkonosna.
            
         
               (194)
            
            
               Šestič, absolutna in relativna raven negativne rezerve za prodajo razpoložljivih sredstev skupine Dexia je še naprej zelo visoka kljub ugotovljenemu izboljšanju v letu 2009. Negativna rezerva za prodajo razpoložljivih sredstev se je znižala z 12,7 milijarde EUR na dan 31. marca 2009 na 7,2 milijarde EUR na dan 30. septembra 2009. Glede na (i) višino kapitala skupine Dexia (17,1 milijarde EUR kapitala prvega reda in 19,6 milijarde EUR celotnega regulatornega kapitala na dan 30. septembra 2009) ter (ii) sedanjo izključenost rezerve za prodajo razpoložljivih sredstev iz izračuna regulatornega kapitala se Komisija boji, da je dejstvo, da je v okviru trenutnih razprav Baselskega odbora ta rezerva vključena v delež regulatornega kapitala, neugodno za skupino Dexia. V zvezi s tem Komisija ugotavlja naslednje:
               
                           —
                        
                        
                           tudi če bi se negativna rezerva za prodajo razpoložljivih sredstev v celoti vključila v izračun regulatornega kapitala, bi Dexia na dan 30. septembra 2009 še naprej izpolnjevala zahteve v zvezi z regulatornim kapitalom. Delež kapitala prvega reda bi tako znašal […], delež celotnega kapitala pa […],
                        
                     
                           —
                        
                        
                           taka regulatorna sprememba bi vplivala na številne druge banke,
                        
                     
                           —
                        
                        
                           taka regulatorna sprememba bi bila po navedbah zadevnih držav članic mogoča šele po letu 2012. Do takrat je z načrtom prestrukturiranja predvideno od 30- do 40-odstotno zmanjšanje portfelja sektorja LPMD (ki je glavni razlog za oblikovanje te negativne rezerve za prodajo razpoložljivih sredstev), s čimer naj bi se v sicer enakih okoliščinah znižal znesek negativne rezerve za prodajo razpoložljivih sredstev.
                        
                     
         
               (195)
            
            
               Sedmič, čeprav so se zunajbilančne obveznosti skupine Dexia med letom 2009 zmanjšale, so ostale nekatere razmeroma pomembne obveznosti. Vendar so bile pri stresnih testih po navedbah skupine Dexia upoštevane.
            
         (c)   Dejavnosti v zvezi z izvedenimi finančnimi instrumenti
   
   
               (196)
            
            
               Iz analize bilance stanja skupine Dexia konec leta 2008 izhaja, da tržna vrednost izvedenih finančnih instrumentov na strani sredstev znaša 55 milijard EUR, na strani obveznosti pa 75 milijard EUR, kar ustvarja precejšnjo negativno razliko v višini 20 milijard EUR, ki v glavnem izhaja iz obrestnih mer izvedenih finančnih instrumentov. Komisija je to razliko primerjala z razliko, ki so jo prikazale druge finančne ustanove. Ta razlika, izražena v deležu bilančne vsote in deležu lastnih sredstev, ni samo negativna, temveč je za skupino Dexia tudi še posebej visoka v primerjavi z drugimi ustanovami.
            
         
               (197)
            
            
               Dexia to upravičuje s (i) tako rekoč sistematično politiko […], (ii) padcem obrestnih mer (iii) veliko razliko med povprečno ročnostjo sredstev in povprečno ročnostjo obveznosti, (iv) […]. Komisija se strinja s temi pojasnili, vendar kljub temu ugotavlja, da (i) je razpon te negativne razlike resnično velik in (ii) za skupino Dexia verjetno zahteva precejšnja jamstva, tako da bi lahko znižal jamstveno osnovo, primerno za financiranje s strani centralnih bank ali na medbančnem trgu repo poslov. Vendar so se take potrebe upoštevale v stresnih testih.
            
         (d)   Ugotovitev glede uspešnega poslovanja
   
   
               (198)
            
            
               Komisija na podlagi zgoraj navedene analize sklepa, da bo z načrtom prestrukturiranja mogoče ponovno vzpostaviti dolgoročno uspešno poslovanje skupine Dexia. V zvezi s tem še ugotavlja, da bo načrt prestrukturiranja skupini Dexia omogočil, da se sooči s pričakovano zaostritvijo bonitetnih pravil. Po eni strani je zmanjševanje deleža posojilnih finančnih instrumentov, ki je posledica prestrukturiranja, v skladu z morebitno uvedbo najvišje stopnje finančnega vzvoda. Po drugi strani sta izboljšanje in povečanje raznovrstnosti virov financiranja skupine Dexia skladna z uvedbo novih standardov merjenja in nadzorovanja likvidnostnega tveganja kreditnih institucij. (50)
               
            
         8.3.3.3   
         Lastni prispevek banke
      
   
   
               (199)
            
            
               V skladu z razdelkom 3 Sporočila o prestrukturiranju je treba z načrtom prestrukturiranja zagotoviti enakomerno porazdelitev stroškov prestrukturiranja med zadevne države članice in banko, to pomeni, da mora biti z načrtom prestrukturiranja določen čim večji prispevek banke in njenih delničarjev iz lastnih sredstev. Taka porazdelitev je namreč nujna, da se zagotovi, da bodo rešene banke prevzele primerno odgovornost za posledice svojih preteklih ravnanj in da se ustvarijo ustrezne spodbude za njihovo ravnanje v prihodnosti.
            
         
               (200)
            
            
               Dexia, njeni delničarji in zadevne države članice so iz lastnih sredstev že prispevali k prestrukturiranju, zlasti z zmanjšanjem kapitalskega deleža delničarjev, ki so obstajali pred dokapitalizacijo banke (francoski in belgijski organi so k dokapitalizaciji, napovedani septembra 2008, neposredno prispevali 3 milijarde EUR od 6,4 milijarde EUR).
            
         
               (201)
            
            
               Komisija še ugotavlja, da številni neugodni elementi spremljajo ukinitev razdelitve dividend, predvideno v načrtu prestrukturiranja:
               
                           —
                        
                        
                           začasni preklic razdelitve dividend ne velja za odvisne družbe, ki so v 50-odstotni lasti skupine Dexia, saj zadeva samo subjekte, nad katerimi ima Dexia SA neposredno ali posredno izključni nadzor (51) in
                        
                     
                           —
                        
                        
                           kot izhaja iz načrta prestrukturiranja, začasen preklic (do konca leta 2011) razdelitve dividend iz hibridnih instrumentov kapitala prvega reda ali kapitala drugega reda ne vpliva na transakcije, ki jih mora Dexia izvesti v skladu s pogodbami, sklenjenimi pred 1. februarjem 2010.
                        
                     
         
               (202)
            
            
               Komisija še ugotavlja, da začasen preklic izplačila dividend ali kuponov iz hibridnih instrumentov kapitala prvega reda ali kapitala drugega reda velja za pogodbe, sklenjene pred 1. februarjem 2010, ker Dexia na podlagi odločitve z dne 30. oktobra 2009 (52) štiri mesece ni smela izplačevati kuponov in izvajati opcije predčasnega plačila iz svojih hibridnih instrumentov lastnih sredstev (Tier 1 in Upper Tier 2). V zvezi s tem Komisija ugotavlja, da so hibridni instrumenti skupine Dexia na dan 31. decembra 2008 znašali 1,4 milijarde EUR.
            
         
               (203)
            
            
               Za zagotovitev, da se kuponi iz hibridnih vrednostnih papirjev (Tier 1 in Upper Tier 2) skupine Dexia ne izplačajo v nasprotju z načeli iz Sporočila o prestrukturiranju, Komisija pogojuje ta sklep tudi s tem, da mora Dexia pred vsakim izplačilom kupona iz hibridnih instrumentov Tier 1 ali Upper Tier 2, izdanih pred 1. februarjem 2010, in najpozneje dva tedna preden začne teči rok za obvestilo o izplačilu kupona vlagateljem, Komisiji do 31. decembra 2011 priglasiti svojo namero za izplačilo takega kupona in dokazati, da je tako izplačilo (i) obvezno, (ii) neodložljivo, (iii) nediskrecijsko in (iv) da ni neposredna posledica izplačila kakršnih koli dividend skupine Dexia S.A. ali ene od njenih odvisnih družb, razen izdaje instrumenta Tier 1, ki ga izda DFL. Komisija si pridržuje pravico, da ne dovoli takega izplačila, če eden od štirih zgoraj navedenih kumulativnih pogojev ni izpolnjen.
            
         
               (204)
            
            
               Sicer pa Komisija še ugotavlja, da začasen preklic izplačila dividend ne velja za razdelitve dividend, ki so bile v celoti izvedene z dodelitvijo novih delnic. Kljub temu je treba navesti, da izplačilo dividend z dodelitvijo novih delnic, ki je mogoče, kadar je ustvarjen razdeljivi dobiček, ni v nasprotju s Sporočilom o prestrukturiranju, ker bi se tako izplačilo na računih skupine Dexia prikazalo kot vključitev rezerv v kapital in razdelitev dividend iz dobička zadnjega zaključenega poslovnega leta, ki so jih delničarji vložili v kapital skupine Dexia. Dodelitev teh delnic torej ne bi vplivala na lastna sredstva skupine Dexia.
            
         
               (205)
            
            
               Komisija še ugotavlja, da izplačilo dividend z delnicami skupine Dexia ne povzroči plačila kuponov iz hibridnih vrednostnih papirjev (Tier 1 ali Tier 2) skupine Dexia, edina izjema je izdaja s strani družbe Dexia Funding Luxembourg SA (v nadaljnjem besedilu: DFL) v letu 2006. Vendar je treba pojasniti, da je bila ta izjema odobrena v splošnem okviru načrta prestrukturiranja. Kot je navedeno v uvodni izjavi 204, Komisija na splošno ne nasprotuje razdelitvi dividend, izplačanih izključno v obliki delnic, saj te ne povzročijo obveznosti izplačila dividend ali kuponov iz drugih kategorij vrednostnih papirjev, ki so del lastnih sredstev. V obravnavanem primeru obveznost skupine Dexia, da izplača kupon iz izdaje družbe DFL, ne more spremeniti stališča Komisije glede na dejstvo, da spada izjema v okvir načrta prestrukturiranja, da se nanaša na eno samo izdajo, ki povzroči izplačilo omejenega kupona, in da Dexia v obdobju prestrukturiranja načrtuje dobiček.
            
         
               (206)
            
            
               Nazadnje, Komisija ugotavlja, da je pomoč omejena na najnižjo potrebno s:
               
                           (a)
                        
                        
                           prodajo sredstev in odvisnih družb, med katerimi so precej dobičkonosne odvisne družbe, kot so „Dexia Sabadell“, „Dexia Banka Slovensko“ (v nadaljnjem besedilu: DBS) in „Deniz Emeklilik“ (odvisna zavarovalnica odvisne družbe DenizBank, ki v glavnem posluje na trgu RCB v Turčiji), ter
                        
                     
                           (b)
                        
                        
                           ustreznim nadomestilom za pomoč v obliki jamstva zadevnih držav članic za obveznosti do virov sredstev in oslabljena sredstva skupine Dexia (glej uvodni izjavi 158 in 159).
                        
                     
         
               (207)
            
            
               Zgornje ugotovitve več kot odtehtajo številne pogoje in pridržke, ki jih je Komisija ocenila negativno in ki spremljajo začasen preklic razdelitve dividend, določen v načrtu prestrukturiranja. Komisija zato meni, da Dexia in njeni delničarji k prestrukturiranju dovolj prispevajo iz lastnih sredstev.
            
         8.3.3.4   
         Ukrepi za odpravo izkrivljanja konkurence
      
   
   
               (208)
            
            
               V skladu z razdelkom 4 Sporočila o prestrukturiranju mora načrt prestrukturiranja omogočiti omejitev neupravičenega izkrivljanja konkurence zaradi pomoči, to pomeni, da mora načrt prestrukturiranja določati strukturne ukrepe (odprodaja in/ali zmanjšanje obsega dejavnosti) in varovalke v zvezi z ravnanjem bank. Uvesti je treba ustrezne ukrepe, da se čim bolj zmanjša izkrivljanje konkurence in prepreči, da bi se z državnimi pomočmi za skupino Dexia nadaljevalo izkrivljanje, ki so ga v preteklosti povzročili čezmerna tveganja in neučinkovit poslovni model.
            
         
               (209)
            
            
               V skladu s točko 30 Sporočila o prestrukturiranju se narava in oblika ukrepov za omejitev izkrivljanja konkurence določita na podlagi dveh meril: prvič, na podlagi višine pomoči ter pogojev in okoliščin, v katerih je bila pomoč dodeljena, in drugič, na podlagi značilnosti trgov, na katerih bo poslovala banka upravičenka.
            
         
               (210)
            
            
               V zvezi z zadnjim merilom Komisija ugotavlja, da je Dexia pomemben akter na trgu financiranja lokalnih skupnosti (PWB), predvsem v Franciji, Belgiji in Italiji, precej je prisotna tudi v Španiji. Trg PWB je močno skoncentriran v Belgiji (53), Franciji (54) in Italiji (55), kjer je vstop na trg oviran (56).
            
         
               (211)
            
            
               Komisija še ugotavlja, da načrt prestrukturiranja zagotavlja, da bo Dexia sprejela potrebne ukrepe za odprtje trga financiranja lokalnih skupnosti in na njem omejila izkrivljanje konkurence zaradi prejete pomoči:
               
                           —
                        
                        
                           najprej, z omejitvijo dejavnosti PWB na glavne trge skupine Dexia, in sicer z zmanjšanjem ali celo opustitvijo dejavnosti PWB International, bo mogoče na nekaterih trgih povečati konkurenco. V zvezi s tem je Dexia zagotovila, da bo odprodala družbo Crediop, ki je pomemben akter pri financiranju lokalnih skupnosti v Italiji, in družbo Dexia Sabadell, ki posluje na španskem trgu,
                        
                     
                           —
                        
                        
                           dalje, na osrednjih trgih, na katerih Dexia še naprej posluje, bo omejitev obsega novih dejavnosti omogočila tudi vstop novih akterjev in spodbudila konkurenco na teh trgih (Dexia je letni obseg novih dejavnosti PWB omejila na 12 milijard EUR v letu 2009, 15 milijard EUR v letu 2010 in 18 milijard EUR v obdobju 2011–2014, kar je znatno manj v primerjavi s 34 milijardami, ustvarjenimi v letu 2008),
                        
                     
                           —
                        
                        
                           nazadnje, Dexia se je obvezala, da se bo odrekla svojemu večinskemu deležu v odvisni družbi AdInfo, ki se ukvarja z zagotavljanjem informacijskih storitev lokalnim skupnostim v Belgiji. Ta odvisna družba je skupini Dexia omogočila dostop do številnih javnih strank na celotnem belgijskem ozemlju, tako da je lahko okrepila svoj položaj referenčne banke lokalnih akterjev v Belgiji in razvila tehnološke rešitve, združljive s finančnimi storitvami, ki jih ponuja lokalnim skupnostim. Komisija tako meni, da se bo lahko z odprodajo te odvisne družbe povečala konkurenca na trgu PWB v Belgiji.
                        
                     
         
               (212)
            
            
               Dexia se je še obvezala, da bo stopnja RAROC pri vseh posojilih strankam PWB še naprej več kot 10-odstotna, kar zagotavlja, da bodo tarife, ki jih Dexia zaračunava tem strankam, v skladu s tržnimi, in preprečuje, da bi Dexia v prihodnje postala prevladujoč akter na tem trgu, če bi zaračunavala nižje tarife, kot veljajo na trgu.
            
         
               (213)
            
            
               Na trgu bančnih storitev za občane Dexia ni tako prisotna kot pri financiranju lokalnih skupnosti. Skupina izvaja dejavnosti bančnega poslovanja z občani prek svojih odvisnih družb v štirih glavnih državah: v Belgiji prek banke DBB, v Luksemburgu prek banke Dexia BIL, na Slovaškem prek banke Dexia Banka Slovensko (DBS) in v Turčiji prek banke DenizBank. Z vidika depozitov ima Dexia v Belgiji približno [10–15]-odstotni tržni delež, v Luksemburgu [10–15]-odstotni delež, na Slovaškem [0–5]-odstotni delež in v Turčiji [0–5]-odstotni delež.
            
         
               (214)
            
            
               Ker trg bančnih storitev za občane ni tako skoncentriran kot trg financiranja lokalnih skupnosti v Franciji, Belgiji, Italiji in Španiji, so ukrepi za omejitev izkrivljanja konkurence tu manj nujni. Zlasti v Belgiji, kjer ima Dexia največji tržni delež, a je kljub temu šele na tretjem mestu.
            
         
               (215)
            
            
               Komisija vsekakor pozitivno ocenjuje naslednje ukrepe, za katere se je Dexia zavezala glede bančnih storitev za občane:
               
                           —
                        
                        
                           odprodaja družbe Dexia Banka Slovensko,
                        
                     
                           —
                        
                        
                           opustitev financiranja znotraj skupine za družbo DenizBank do konca leta 2014,
                        
                     
                           —
                        
                        
                           odprodaja družbe Dexia Epargne Pension, ki se ukvarja z inženiringom in življenjskimi zavarovanji v Franciji,
                        
                     
                           —
                        
                        
                           prodaja deleža v družbi Crédit du Nord, ki deluje na francoskem trgu bančnih storitev za občane, in
                        
                     
                           —
                        
                        
                           odprodaja zavarovalniške dejavnosti v Turčiji.
                        
                     
         
               (216)
            
            
               Na podlagi načrta prestrukturiranja bo skupna bilančna vsota skupine Dexia v letu 2014 nižja za 35 % v primerjavi z letom 2008. To znižanje je tudi posledica likvidacije dejavnosti iz LPMD, ponovne usmeritve dejavnosti skupine Dexia na tradicionalne trge, odprodaje dejavnosti in omejitve obsega novih dejavnosti PWB.
            
         
               (217)
            
            
               Za skupino Dexia veljajo nekatere varovalke pri ravnanju, na primer dejstvo, da (do 30. decembra 2011) ne bo pridobila več kot 5 % kapitalskega deleža drugih kreditnih institucij ali naložbenih podjetij. (57) Taka varovalka zagotavlja, da Dexia načeloma ne bo prevzela druge kreditne institucije ali naložbenega podjetja, da bi nad njo izvajala nadzor v smislu predpisov o koncentracijah. Tako načelo je med drugim v skladu s točko 40 Sporočila o prestrukturiranju.
            
         
               (218)
            
            
               Komisija glede na lastni prispevek skupine Dexia in ukrepe na njenih glavnih trgih ugotavlja, da bo z vsemi strukturnimi ukrepi iz načrta prestrukturiranja mogoče omejiti neupravičeno izkrivljanje konkurence zaradi zadevnih pomoči.
            
         
               (219)
            
            
               Nazadnje, Dexia bo upoštevala načela v zvezi s prejemki, določena v okviru G-20 in zadevnih nacionalnih organov, kar zadeva plačilo članov upravnih in izvršnih odborov skupine Dexia in njenih glavnih delujočih subjektov.
            
         8.3.4   SPREMLJANJE UKREPOV
   
               (220)
            
            
               Komisija navaja, da je v točki 46 Sporočila o prestrukturiranju priporočeno, da zadevne države članice Komisiji redno pošiljajo podrobna poročila, da ta lahko preveri, ali se načrt prestrukturiranja izvaja v skladu s priglašenimi zavezami. V ta namen se Komisiji vsako leto pred 1. oktobrom in 30. aprilom predložijo polletna poročila neodvisnega strokovnjaka, odgovornega za spremljanje načrta prestrukturiranja.
            
         IX.   SKLEPNE UGOTOVITVE
   
   
               (221)
            
            
               Komisija ugotavlja, da so Belgija, Francija in Luksemburg nezakonito dodelili pomoči v obliki dokapitalizacije, jamstva in zajamčenih ukrepov likvidnostne pomoči ter tako kršili člen 108(3) PDEU.
            
         
               (222)
            
            
               Komisija na podlagi informacij in zavez, ki so jih Komisiji poslale zadevne države članice, dovoljuje načrt prestrukturiranja skupine Dexia in pretvorbo nujnih pomoči v pomoči za prestrukturiranje pod pogoji iz člena 2. Meni tudi, da načrt prestrukturiranja izpolnjuje zahteve iz pritožbe, ki jo je prejela, ne da bi to vplivalo na pravico pritožnika, da uveljavlja svoje pravice za obdobje, v katerem zadevne pomoči niso bile odobrene –
            
         SPREJELA NASLEDNJI SKLEP:
   Člen 1
   1.   Ukrepi, ki so jih Belgija, Francija in Luksemburg izvedli v korist skupine Dexia, in sicer v znesku 8,4 milijarde EUR v obliki dokapitalizacije in pomoči za obravnavanje oslabljenih sredstev ter v znesku [95-135] milijard EUR v obliki jamstva in zajamčenega ukrepa likvidnostne pomoči („Liquidity Assistance“ ali LA), pomenijo državne pomoči v smislu člena 107(1) PDEU.
   2.   Navedene pomoči so združljive z notranjim trgom pod pogoji iz člena 2:
   Člen 2
   1.   Belgija, Francija in Luksemburg v predpisanih rokih izpolnijo vse zaveze in pogoje iz Priloge I k temu sklepu.
   2.   Pred vsakim izplačilom kupona iz hibridnih instrumentov Tier 1 ali Upper Tier 2, izdanih pred 1. februarjem 2010, in najpozneje dva tedna pred začetkom roka za obvestilo o izplačilu kuponov vlagateljem, Dexia Komisiji do 31. decembra 2011 priglasi svojo namero za izplačilo takih kuponov in dokaže, da je navedeno izplačilo:
   
               (i)
            
            
               obvezno;
            
         
               (ii)
            
            
               neodložljivo;
            
         
               (iii)
            
            
               nediskrecijsko in
            
         
               (iv)
            
            
               da ni neposredna posledica izplačila kakršnih koli dividend skupine Dexia S.A. ali ene od njenih odvisnih družb, razen izdaje instrumenta Tier 1, ki ga izda DFL (koda ISIN XS0273230572).
            
         Komisija si pridržuje pravico, da ne dovoli takega izplačila, če ni izpolnjen eden od štirih zgoraj navedenih kumulativnih pogojev.
   Člen 3
   Belgija, Francija in Luksemburg v dveh mesecih po prejetju uradnega obvestila o tem sklepu Komisijo obvestijo o ukrepih, ki so jih sprejeli za njegovo upoštevanje.
   Belgija, Francija in Luksemburg v celotnem obdobju izvajanja načrta prestrukturiranja vsakih šest mesecev pošljejo Komisiji podrobno poročilo o izvajanju ukrepov prestrukturiranja, navedenih v njihovih zavezah, ki so jih Komisiji priglasili 9. februarja 2010 (navedene v Prilogi I k temu sklepu). Prvo poročilo je treba poslati v šestih mesecih od sprejetja tega sklepa.
   Člen 4
   Ta sklep je naslovljen na Kraljevino Belgijo, Francosko republiko in Veliko vojvodstvo Luksemburg.
   
      V Bruslju, 26. februarja 2010
      
         
            Za Komisijo
         
         Joaquín ALMUNIA
         
            Podpredsednik
         
      
   
   
      (1)  UL C 181, 4.8.2009, str. 42.
   
      (2)  Glej opombo 1.
   
      (3)  UL C 115, 9.5.2008, str. 91.
   
      (4)  UL C 181, 4.8.2009, str. 42.
   
      (5)  UL C 181, 4.8.2009, str. 42.
   
      (6)  UL C 305, 16.12.2009, str. 3.
   
      (7)  Zaupne informacije […].
   
      (8)  Za več informacij o dejavnostih in prodaji družbe FSA se Komisija sklicuje na svojo odločitev z dne 13. marca 2009.
   
      (9)  To podaljšanje skrajnega roka zapadlosti velja samo za obveznice, izdane po sprejetju odločitve Komisije z dne 30. oktobra 2009.
   
      (10)  Glej: http://www.nbb.be/DOC/DQ/warandia/index.htm
   
      (11)  Moniteur belge (Uradni list Belgije) z dne 17. oktobra 2008, 2. izdaja, str. 55634 in naslednje.
   
      (12)  CES = Closed-end second mortgages (zaprte sekundarne hipoteke) / HELOC = Home equity line of credit (gospodinjska posojila)
   
      (13)  CES = Closed-end second mortgages (zaprte sekundarne hipoteke) / HELOC = Home equity line of credit (gospodinjska posojila); posojila Option ARM (hipotekarna posojila z variabilno obrestno mero)
   
      (14)  […]
   
      (15)  Kratkoročne oblike financiranja vključujejo: vse vrste repo poslov (s centralnimi bankami, dvostranske ali tristranske), potrdila o vlogah in komercialne zapise, medbančne vloge, fiduciarne depozite ter druge oblike financiranja podjetij.
   
      (16)  Obveznosti do virov sredstev skupine, na katere se nanaša ta delež, vključujejo (i) dolgoročno stanje vseh hipotekarnih obveznic, ki jih je izdala skupina, in izdaj v obliki EMTN (zavarovane, nezavarovane in dane na medbančni trg ali prek mreže bančnega poslovanja z občani) in (ii) kratkoročno stanje vseh kratkoročnih oblik financiranja v bilanci skupine.
   
      (17)  Ekonomski kapital se izračuna po metodologiji Baselskega odbora za bančni nadzor (glej: Mednarodno približevanje merjenja kapitalske ustreznosti in kapitalskih standardov – spremenjeni okvir (junij 2006)).
   
      (18)  Zadevne države članice so Komisiji poslale dopis skupine Dexia z dne 12. februarja 2010, v katerem je potrjeno, da subjekti skupine niso izdali hibridnih in podrejenih dolžniških instrumentov, katerih pogoji bi določali obvezno izplačilo kupona („coupon pusher“), če bi Dexia SA izplačala dividende v obliki delnic, pri čemer je edina izjema izdaja v višini 500 milijonov EUR, ki jo je Dexia Funding Luxembourg SA realizirala v letu 2006 (koda ISIN: XS0273230572).
   
      (19)  Skupini Dexia svojega deleža v družbi Crediop ne bo treba prodati po prenizki ceni (manj kot […]-kratna knjigovodska vrednost v letih 2010 in 2011 ter […]-kratna knjigovodska vrednost v letu 2012).
   
      (20)  Skupini Dexia družbe DBS ne bo treba prodati po prenizki ceni (manj kot […]-kratna knjigovodska vrednost leta 2010 in […]-kratna v letu 2011).
   
      (21)  Stopnja RAROC kaže stroške sektorja PWB, metodologija in izračun stopnje RAROC ter sestavin pa sta natančna.
   
      (22)  UL L 83, 27.3.1999, str. 1.
   
      (23)  UL C 195, 19.8.2009, str. 9.
   
      (24)  Odločitev Komisije z dne 5. decembra 2007, Northern Rock, zadeva NN 70/07 (UL C 43, 16.2.2008) in izjava za javnost IP/08/1557 z dne 16. februarja 2008.
   
      (25)  Sporočilo Komisije o spremembi metode določanja referenčnih obrestnih mer in diskontnih stopenj (UL C 14, 19.1.2008, str. 6).
   
      (26)  UL C 72, 26.3.2009, str. 1.
   
      (27)  UL C 244, 1.10.2004, str. 2.
   
      (28)  Glej v tem smislu sodbo z dne 16. maja 2002 v zadevi Francija proti Komisiji (tako imenovana sodba Stardust), C-482/99, Recueil, str. I-4397, točki 52 in 58.
   
      (29)  Francija proti Komisiji, kot je navedeno v prejšnji opombi, točke 52, 55 in 56.
   
      (30)  Zgoraj navedena sodba Stardust, točki 56 in 57:
   
      
                  „(56)
               
               
                  Poleg tega bi lahko bili po potrebi za ugotovitev, da je državi mogoče pripisati ukrep pomoči, ki ga je sprejelo javno podjetje, upoštevani tudi drugi indici, kot je zlasti njegova integracija v strukturo javne uprave, narava njegovih dejavnosti in njihovo izvajanje na trgu v običajnih razmerah konkurence z drugimi zasebnimi gospodarskimi subjekti, pravni status podjetja, ali to spada v javno pravo ali pravo družb, intenzivnost vpliva javnih organov na upravljanje podjetja in drugi indici, ki v posameznem primeru kažejo na vpletenost javnih organov ali na težko verjetni neobstoj vpletenosti pri sprejetju ukrepa, tudi ob upoštevanju razsežnosti tega, njegove vsebine ali pogojev, ki jih vsebuje.
               
            
                  (57)
               
               
                  Če okoliščina, da je javno podjetje ustanovljeno v obliki kapitalske družbe splošnega prava, ob upoštevanju avtonomije, ki mu jo lahko daje taka pravna oblika, ni dovolj za izključitev dejstva, da se nek ukrep pomoči, ki ga je sprejela taka družba, pripiše državi (glej v tem smislu zgoraj navedeno sodbo z dne 21. marca 1991 v zadevi Italija proti Komisiji, C-305/89, točka 13). Obstoj položaja nadzora in dejanske možnosti izvajanja prevladujočega vpliva v praksi preprečujejo takojšnjo izključitev vsakršne povezanosti države z ukrepom, ki ga je sprejela takšna družba, in posledično tveganje nespoštovanja pravil Pogodbe v zvezi z državnimi pomočmi, ne glede na samo upoštevnost pravne oblike javnega podjetja za indic, ki med drugim v posameznem primeru omogoča ugotovitev vpletenosti države.“
               
            
   
      (31)  V sodbi, imenovani Air France, je bilo mogoče na podlagi tega upravičeno ugotoviti, da se družba CDC šteje za ustanovo javnega sektorja, katere ravnanje je mogoče pripisati državi (glej zlasti točke od 58 do 61 sodbe z dne 12. decembra 1996 v zadevi Air France proti Komisiji, T-358/94, Recueil, str. II-2019).
   
      (32)  Glej zlasti sodbo Sodišča z dne 2. februarja 1988 v združenih zadevah Van der Kooy in drugi proti Komisiji, 67, 68 in 90/85, Recueil, str. 219, točka 36.
   
      (33)  Komisija je po dopisu državam članicam z dne 17. septembra 1984 (SG(84) D/11853) o uporabi členov 92 in 93 Pogodbe EGS za kapitalske deleže, ki jih imajo javni organi v podjetjih, pojasnila, da se načelo zasebnega vlagatelja v tržnem gospodarstvu uporablja samo v običajnih tržnih razmerah. Sodišče je to potrdilo v sodbi WestLB z dne 6. marca 2003, T-228/99 in T-233/99, v združenih zadevah Westdeutsche Landesbank Girozentrale proti Komisiji, Recueil, str. II-435, točka 267.
   
      (34)  Glej sodbo Meura z dne 10. julija 1986 v zadevi Belgija proti Komisiji, Recueil, str. 2263, točka 14.
   
      (35)  Glej odločitve Komisije iz leta 2005 o dokapitalizaciji nemških „Landesbanken“, na primer NN 71/2005, HSH Nordbank, in NN 72/05, Bayern LB, neobjavljene v UL. Glej tudi odločbo, ki jo je Komisija izdala v zadevi Shetland Shellfish (Odločba 2005/336 (UL L 81, 18.3.2006, str. 36)) in v kateri je zavrnila poročili, ki ju je javni organ Shetlandskih otokov predložil v zvezi z naložbo ter sta vsebovali načrtovani izkaz poslovnega izida, načrtovano bilanco stanja in načrtovani izkaz finančnega izida za leta 2000, 2001 in 2002. Združeno kraljestvo je poudarilo, da so študije predhodne, predpostavke, na katerih temeljijo, pa „konservativne in previdne“, vendar je Komisija ugotovila, da se zasebnemu vlagatelju ne bi zdele zadostne, čeprav so bili zadevni zneski razmeroma skromni.
   
      (36)  Zgoraj navedena sodba West LB, točka 255.
   
      (37)  UL C 270, 25.10.2008, str. 8.
   
      (38)  Glej tudi odločitev Northern Rock, zadeva NN 70/07 in izjavo za javnost IP/08/1557.
   
      (39)  6,376 – (0,150 + 0,350 + 0,288 + 0,376) = 5,212 milijarde EUR.
   
      (40)  UL C 14, 19.1.2008, str. 6.
   
      (41)  Najvišji znesek obveznosti skupine Dexia, ki so bile zavarovane z jamstvom, ni nikoli presegel 100 milijard EUR, niti med 9. oktobrom 2008 in 1. novembrom 2009, v obdobju, ko je najvišji znesek iz naslova pogodbe o jamstvu znašal 150 milijard EUR. Najvišji znesek jamstev, ki jih je uporabila Dexia, znaša 95,6 milijarde EUR. Ta znesek je bil evidentiran 27. maja 2009.
   
      (42)  Glej točko 20.
   
      (43)  Glej zlasti odločitev Komisije z dne 15. decembra 2009, LBBW, v zadevi C17/09, še neobjavljena, in izjavo za javnost IP/09/1927 z dne 15. decembra 2009.
   
      (44)  Po menjalnem tečaju 1 EUR za 1,2816 USD, ki se je uporabljal 30. januarja 2009.
   
      (45)  Glej zlasti odločitve Komisije v zadevah v zvezi z državnimi pomočmi N 574/08, Garantie Fortis (UL C 38, 17.2.2009, str. 2); NN 42/08, Fortis (UL C 80, 3.4.2009, str. 7); NN 57/09, nujna pomoč za Ethias (UL C 176, 29.7.2009, str. 1); C 18/09 KBC (UL C 216, 10.9.2009, str. 10); odločitev z dne 18. novembra 2009, C 18/09 KBC, še neobjavljena; N 548/08, Ukrepi refinanciranja v korist finančnih institucij – Francija (UL C 123, 3.6.2009, str. 1); N 251/09, Podaljšanje instrumenta refinanciranja v korist finančnih institucij – Francija (UL C 174, 28.7.2009, str. 2); N 613/08, Instrument dokapitalizacije – Francija (UL C 06, 8.5.2009, str. 15); N 29/09, Sprememba sheme za dokapitalizacijo – Francija (UL C 116, 21.5.2009, str. 5); C 123/09, Sprememba instrumenta dokapitalizacije – Francija (UL C 123, 3.6.2009, str. 3); N 23/09, Začasna shema pomoči v obliki jamstev – Francija (UL C 62, 17.3.2009, str. 11); N 128/09, Začasna jamstvena shema za oživitev gospodarstva – Luksemburg (UL C 106, 8.5.2009, str. 9).
   
      (46)  Glej zlasti točko 31 Sporočila o prestrukturiranju.
   
      (47)  Glej uvodno izjavo 64.
   
      (48)  Na primer, od 161,7 milijarde EUR sredstev, ki so sestavljala sektor LPMD na dan 31. decembra 2009, jih ima 97 % višjo bonitetno oceno („investment grade“) (AAA 32 %, AA 28 %, A 25 %, BBB 12 %).
   
      (49)  Na dan 30. septembra 2009.
   
      (50)  Glej zlasti Baselski odbor za bančni nadzor, International framework for liquidity risk measurement, standards and monitoring (Consultative Document), december 2009.
   
      (51)  Glej točko 9 Priloge I k temu sklepu.
   
      (52)  Glej „State aid: Commission recalls rules concerning Tier 1 and Tier 2 capital transactions for banks subject to a restructuring aid investigation“, MEMO/09/441 z dne 8. oktobra 2009, ki je na voljo na spletni strani Komisije na naslovu: http://europa.eu/rapid/pressReleasesAction.do?reference=MEMO/09/441
   
      (53)  Glej zlasti odločitev Komisije v zvezi s koncentracijami v zadevi M. 2400 (Dexia/Artesia). Komisija v tej odločitvi navaja, da je Dexia skrajno prevladujoč akter na belgijskem trgu, z več kot 80- do 85-odstotnim tržnim deležem na nacionalnem trgu financiranja lokalnih organov in s 65- do 70-odstotnim tržnim deležem, če se upoštevajo tudi nelokalni organi, kot so regije in skupnosti.
   
      (54)  V Franciji ima po informacijah, ki jih ima na voljo Komisija, Dexia Crédit Local največji, to je [40–45] %, delež stanja dolgoročnih posojil lokalnim skupnostim, pri čemer so njeni največji konkurenti Caisses d’épargne (približno 20 %), Crédit Agricole (približno 15 %), Société Générale in BNP Paribas.
   
      (55)  V Italiji si po informacijah, ki jih ima na voljo Komisija, štiri bančne skupine delijo 80 % trga, pri čemer je Dexia na drugem mestu (približno [20–30] %) za skupino Cassa Depositi e Prestiti (CDP). Druga dva akterja sta Intesa SanPaolo (14 %) in BNL (10 %).
   
      (56)  Številni elementi med drugim kažejo, da javni razpisi niso vedno pregledni in odprti ter da so transferni stroški lokalnih skupnosti precej visoki (zlasti zato, ker banke kot tradicionalni ponudniki skupnostim ponujajo vrsto storitev, kot so storitve upravljanja denarnih sredstev, katerih financiranje je le eden od elementov).
   
      (57)  Glej točko 2 Priloge I k temu sklepu.
   
      PRILOGA I
      
         ZAVEZE ZADEVNIH DRŽAV ČLANIC, KI SO BILE KOMISIJI PRIGLAŠENE 9. FEBRUARJA 2010
      
      
         Vedenjske zaveze
      
      
                  1.
               
               
                  Razen če ni drugače določeno, spodnje zaveze, razen zaveze iz točke 7, veljajo do 31. decembra 2014.
               
            
                  2.
               
               
                  Dexia SA in odvisne družbe, nad katerimi ima izključni ali deljeni nadzor (v nadaljnjem besedilu: Dexia), do 31. decembra 2011 ne bodo pridobile več kot 5 % lastniškega kapitala drugih kreditnih institucij ali naložbenih podjetij (v smislu Direktive 2004/39/ES z dne 21. aprila 2004 o trgih finančnih instrumentov) ali zavarovalnic, razen če jim bo to dovolila Komisija.
                  Zgornja zaveza pa skupini Dexia ne preprečuje, da ob predhodnem soglasju Komisije pridobi delež kot nadomestilo za naložbo v delnice ali dejavnosti, izvedeno v okviru odprodaje ali združevanja (z združitvijo ali vložkom) sredstev ali dejavnosti, če v takem primeru Dexia z navedenim deležem ne pridobi izključnega ali deljenega nadzora nad subjektom, ki vložek prejme, ali če izhaja iz združitve.
                  Skupina Dexia Komisijo predhodno obvesti o vseh načrtovanih prevzemih, vključno s tistimi, ki jih načrtujejo podjetja, nad katerimi ima Dexia deljeni nadzor.
               
            
                  3.
               
               
                  
                              (a)
                           
                           
                              Skupina Dexia svojim strankam PWB posojil ne daje po stopnji tveganju prilagojene donosnosti kapitala (RAROC), nižji od 10 %. Pri izračunu stopnje RAROC se neto marža po obdavčitvi navezuje na ekonomski kapital. V smislu tega dopisa o zavezah,
                              
                                          (i)
                                       
                                       
                                          je bruto marža razlika med maržo, ki se zaračuna stranki (izraženo z bazičnimi točkami nad referenčno obrestno mero IBOR), in stroški financiranja skupine Dexia (izraženimi z bazičnimi točkami nad referenčno obrestno mero IBOR), ki jih pomeni notranja prenosna cena;
                                       
                                    
                                          (ii)
                                       
                                       
                                          notranja prenosna cena izraža ocenjeni strošek novega financiranja skupine Dexia ob upoštevanju značilnosti posojil (ročnost, primernost za refinanciranje z zavarovanimi obveznicami itd.), dodeljenih strankam PWB;
                                       
                                    
                                          (iii)
                                       
                                       
                                          neto marža je enaka bruto marži, zmanjšani za (i) vse vrste stroškov (splošni stroški, stroški plač, stroški poslovanja, amortizacije itd.), ocenjenih na podlagi spremljanja stroškov dejavnosti posojil strankam PWB, (ii) stroške srednjeročnega tveganja, ki se za vsako transakcijo izračunajo ob upoštevanju metodologije Basel II (stroški srednjeročnega tveganja v daljšem obdobju) in (iii) davčno breme. Ekonomski kapital se izračuna po metodologiji Basel II.
                                       
                                    
                        
                              (b)
                           
                           
                              V skladu s podrobnimi pravili iz spodnje točke 17 je pooblaščen neodvisen strokovnjak, ki vsakih šest mesecev preveri, ali
                              
                                          (i)
                                       
                                       
                                          stopnja RAROC v smislu tega dopisa in njene sestavine (stroški novega financiranja, splošni stroški, stroški plač, stroški poslovanja, amortizacije, stroški tveganja, davčno breme itd.) izražajo prispevek dejavnosti dodeljevanja posojil strankam PWB k dobičkonosnosti skupine;
                                       
                                    
                                          (ii)
                                       
                                       
                                          je izračun stopnje RAROC pravilen, ter
                                       
                                    
                                          (iii)
                                       
                                       
                                          je upoštevana metodologija.
                                       
                                    
                        
                              (c)
                           
                           
                              Neodvisni strokovnjak vsakih šest mesecev preveri, ali je upoštevana zaveza iz točke 3(a).
                           
                        
                              (d)
                           
                           
                              Neodvisni strokovnjak ima dostop do poslovnika skupine Dexia, v katerem je pojasnjena in določena splošna uporaba stopnje RAROC (v smislu tega dopisa o zavezah), ter do seznama in pogojev za vsa posojila, ki jih je Dexia dodelila svojim strankam PWB.
                           
                        
            
                  4.
               
               
                  Dexia najpozneje do 30. junija 2011 v celoti ukine financiranje, ki ga zdaj namenja svoji turški odvisni družbi DenizBank, pri čemer se zavezuje, da ji do 31. decembra 2014 ne bo zagotovila novega financiranja znotraj skupine.
               
            
                  5.
               
               
                  Dexia zmanjša delež kratkoročnih oblik financiranja v svoji bilanci stanja in podaljša povprečno ročnost svojih dolgoročnih oblik financiranja. Upoštevanje te zaveze se presoja na splošno z uporabo treh količinskih kazalnikov. V okviru tega:
                  
                              (a)
                           
                           
                              Dexia na dan 31. decembra 2009 ohrani 30-odstotni delež kratkoročnih oblik financiranja glede na skupno bilančno vsoto, določen v Prilogi II k temu sklepu, največ 23-odstotni delež na dan 31. decembra 2010, največ 20-odstotni delež na dan 31. decembra 2011, največ 14-odstotni delež na dan 31. decembra 2012, največ 13-odstotni delež na dan 31. decembra 2013 in največ 11-odstotni delež na dan 31. decembra 2014. Za namene te zaveze se delež spremlja tudi kot letno povprečje celotnega referenčnega obdobja;
                           
                        
                              (b)
                           
                           
                              Dexia bo podaljšala ročnost svojega financiranja in zmanjšala vrzel v dospelosti, tako da bo povprečno ročnost obveznosti skupine, kot so opredeljene v Prilogi II k temu sklepu, obdržala na ravni, ki bo najmanj enaka spodnjim ravnem:
                              
                                          (leta)
                                       
                                    
                                          31.12.2009
                                       
                                       
                                          31.12.2010
                                       
                                       
                                          31.12.2011
                                       
                                       
                                          31.12.2012
                                       
                                       
                                          31.12.2013
                                       
                                       
                                          31.12.2014
                                       
                                    
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                    
                        
                              (c)
                           
                           
                              Dexia okrepi svoje stabilne vire financiranja. Izračuna se razmerje, katerega števec je enak vsoti financiranja z zavarovanimi obveznicami, financiranja z depoziti podjetij v okviru dejavnosti RCB in PWB, njegov imenovalec pa je enak vsoti vseh sredstev skupine Dexia. To razmerje, ki je na dan 31. decembra 2009 znašalo 36 %, bo moralo na dan 31. decembra 2010 znašati najmanj 40 %, na dan 31. decembra 2011 najmanj 45 %, na dan 31. decembra 2012 najmanj 53 %, na dan 31. decembra 2013 najmanj 55 % in na dan 31. decembra 2014 najmanj 58 %.
                           
                        
            
                  6.
               
               
                  Dexia do 31. oktobra 2014:
                  
                              (i)
                           
                           
                              svojega statusa banke, ki ima nekatere obveznosti zavarovane z jamstvom držav, ne uporabi za namene komercialnega oglaševanja pri tretjih osebah, ki niso upravičene tretje osebe, ter
                           
                        
                              (ii)
                           
                           
                              jamstva ne uporabi za posle, ki so zgolj in samo arbitraža.
                           
                        
            
                  7.
               
               
                  Dexia do 30. junija 2010 vzpostavi linijo poročanja, t. i. sektor za upravljanje preostanka portfelja (Legacy Portfolio Management Division). Sredstva, namenjena za to linijo, se likvidirajo ali prodajo v okviru zaveze iz spodnje točke 13(n). Ta sredstva so naslednja: (i) portfelj kreditnega razmika in portfelj javnega sektorja (ki naj bi 31. decembra 2009 po ocenah znašala približno 134 milijard EUR), (ii) portfelj finančnih proizvodov (FP, ki naj bi na dan 31. decembra 2009 po ocenah znašal približno 10,7 milijarde EUR) in (iii) portfelj sekundarnih posojil v okviru dejavnosti PWB (ki naj bi na dan 31. decembra 2009 po ocenah znašal 17 milijard EUR). Finančna sredstva, ki jih je zbrala Dexia in so upravičena do finančnega jamstva, se v celoti namenijo za to linijo.
               
            
                  8.
               
               
                  Dexia omeji znesek:
                  
                              (a)
                           
                           
                              vseh oblik dividend, ki jih Dexia SA razdeli iz naslova svojih rednih delnic, in
                           
                        
                              (b)
                           
                           
                              vseh predčasnih diskrecijskih povračil ali izplačil kuponov za hibridne instrumente Tier 1 ali instrumente Tier 2 (i), ki jih izdajo subjekti, nad katerimi ima Dexia izključni nadzor, (ii) ki niso v lasti skupine Dexia SA in njenih odvisnih družb in (iii) katerih plačilo ali izvajanje je diskrecijsko na podlagi pogodbenih določb, ki veljajo za te instrumente,
                              tako da po razdelitvi ali predvidenem izplačilu (in ob upoštevanju morebitnih izplačil, ki so postala obvezna zaradi izplačila dividende iz naslova rednih delnic) Core Tier 1 skupine Dexia (izračunan glede na zadnje konsolidirane zaključne račune, pripravljene v skladu s standardi MSRP)
                              
                                          (i).
                                       
                                       
                                          ostane najmanj enak spodnji stopnji in;
                                          
                                                      31.12.2009
                                                   
                                                   
                                                      31.12.2010
                                                   
                                                   
                                                      31.12.2011
                                                   
                                                   
                                                      31.12.2012
                                                   
                                                   
                                                      31.12.2013
                                                   
                                                   
                                                      31.12.2014
                                                   
                                                
                                                      10,7 %
                                                   
                                                   
                                                      10,6 %
                                                   
                                                   
                                                      […] %
                                                   
                                                   
                                                      […] %
                                                   
                                                   
                                                      […] %
                                                   
                                                   
                                                      […] %
                                                   
                                                
                                    
                                          (ii)
                                       
                                       
                                          ostane najmanj enak vsoti:
                                          
                                                      (i)
                                                   
                                                   
                                                      12,5 % tveganju prilagojenih sredstev („risk weighted assets“) sektorja za upravljanje preostanka portfelja („Legacy Portfolio Management Division“), kot je opredeljen v točki 7 zgoraj, in
                                                   
                                                
                                                      (ii)
                                                   
                                                   
                                                      9,5 % tveganju prilagojenih sredstev („risk weighted assets“) drugih dejavnosti skupine (glavni sektor).
                                                   
                                                Zgornja zaveza:
                                          
                                                      (i)
                                                   
                                                   
                                                      ne vpliva na zahtevo po razdeljivem dobičku (v smislu člena 617 belgijskega zakonika o gospodarskih družbah) na ravni skupine Dexia;
                                                   
                                                
                                                      (ii)
                                                   
                                                   
                                                      ne vpliva na transakcije, ki jih mora Dexia po zakonu izvesti v zvezi s hibridnima instrumentoma Tier 1 ali Tier 2, ali transakcije, ki jih mora Dexia v zvezi s tema instrumentoma izvesti na podlagi pogodb, sklenjenih pred 1. februarjem 2010;
                                                   
                                                
                                                      (iii)
                                                   
                                                   
                                                      se popravi, če se bistveno spremeni opredelitev lastnih virov sredstev za zagotovitev skrbnega in varnega poslovanja in računovodskih standardov, ki veljajo za skupino Dexia; in
                                                   
                                                
                                                      (iv)
                                                   
                                                   
                                                      velja za vse razdelitve do 31. decembra 2014.
                                                   
                                                
                                    
                        
            
                  9.
               
               
                  Poleg tega se Dexia, ne da bi to vplivalo na transakcije, ki jih mora izvesti po zakonu, ali transakcije, ki jih mora izvesti na podlagi pogodb, sklenjenih pred 1. februarjem 2010, v zvezi s hibridnima instrumentoma Tier 1 ali Tier 2, do 31. decembra 2011 vzdrži:
                  
                              (a)
                           
                           
                              izplačila kuponov za hibridne instrumente Tier 1 ali instrumente Tier 2, ki niso v lasti družbe Dexia SA in njenih odvisnih družb in ki so diskrecijski glede na pogodbene določbe, ki veljajo za te instrumente
                           
                        
                              (b)
                           
                           
                              odobritve ali glasovanja v prid izplačilu kakršne koli oblike dividende s strani katerega od subjektov, nad katerimi ima Dexia SA neposredno ali posredno izključni nadzor (vključno s subjekti, ki so 100-odstotno v njeni lasti), če bi tako izplačilo povzročilo obveznost izplačila kuponov za hibridne instrumente Tier 1 ali instrumente Tier 2, ki niso v lasti družbe Dexia SA in njenih odvisnih družb; ter
                           
                        
                              (c)
                           
                           
                              izvajanja diskrecijske opcije predčasnega izplačila za hibridne instrumente Tier 1 ali instrumente Tier 2 iz zgornje točke (a).
                           
                        Dexia SA se do 31. decembra 2011 vzdrži razdelitve dividend na svoje redne delnice. Ta prepoved ne velja za razdelitve dividend, ki se v celoti izvedejo z dodelitvijo novih delnic, če je znesek teh razdelitev (i) v skladu z zgornjo točko 8 in (ii) za razdelitve v letu 2010 ne presega 40 % neto poslovnega izida skupine Dexia SA v poslovnem letu 2009, za razdelitve v letu 2011 pa ne presega 40 % neto poslovnega izida, ki ga skupina Dexia SA ustvari v poslovnem letu 2010.
               
            
                  10.
               
               
                  Dexia še naprej upošteva načela v zvezi s prejemki, določena v okviru G-20 in zadevnih nacionalnih organov, kar zadeva plačilo članov upravnih in izvršnih odborov skupine Dexia ter njenih glavnih delujočih subjektov.
               
            
                  11.
               
               
                  Dexia v skladu z načrtom prestrukturiranja, predloženim 17. decembra 2009:
                  
                              (a)
                           
                           
                              v skladu s svojo politiko novega obsega dejavnosti dejavnost PWB v letu 2009 zmanjša na 12 milijard EUR, v letu 2010 na 15 milijard EUR in v obdobju 2011–2014 na 18 milijard EUR;
                           
                        
                              (b)
                           
                           
                              do 31. decembra 2012 svoje obratovalne stroške zniža za 15 %;
                           
                        
                              (c)
                           
                           
                              v okviru svojega trgovanja pazi, da ne prevzame tveganj za svoj račun, ki ne bi bila v skladu s ciljem ponovne vzpostavitve uspešnega poslovanja na podlagi preudarnega upravljanja. Dexia zato zmanjša svoje dejavnosti trgovanja (44-odstotno znižanje povprečne letne tvegane vrednosti, ki je leta 2008 znašala 126 milijard EUR) in po sprejetju tega sklepa Komisije preneha z dejavnostmi trgovanja za svoj račun;
                           
                        
                              (d)
                           
                           
                              se dokončno in s takojšnjim učinkom po sprejetju sklepa Komisije odreče dobičku iz zamenljivih obveznic družbe Dexia BIL v višini 376 milijonov EUR, k vpisu katerih se je Luksemburg zavezal septembra 2008.
                           
                        
            
         Finančno jamstvo
      
      
                  12.
               
               
                  Finančno jamstvo za skupino Dexia, kot je bilo podaljšano z dodatkom k pogodbi z dne 14. oktobra 2009 (v nadaljnjem besedilu: jamstvo), se omeji z naslednjimi pogoji:
                  
                              (a)
                           
                           
                              Dexia ni več upravičena do jamstva za vse depozitne pogodbe, sklenjene od 31. marca 2010;
                           
                        
                              (b)
                           
                           
                              Dexia ni več upravičena do finančnega jamstva za vse kratkoročne izdaje (do enega leta) po 31. maju 2010;
                           
                        
                              (c)
                           
                           
                              Dexia ni več upravičena do finančnega jamstva za vse izdaje ali pogodbe, izvedene ali sklenjene po 30. juniju 2010;
                           
                        
                              (d)
                           
                           
                              skupni znesek zavarovanih neporavnanih obveznosti ne sme preseči 100 milijard EUR;
                           
                        
                              (e)
                           
                           
                              Dexia med uporabo jamstva zadevnim državam članicam plača dodatno nadomestilo za znesek prekoračitve ob prekoračitvi naslednjih pragov zavarovanih neporavnanih obveznosti:
                              
                                          Prag/tranša (zavarovane neporavnane obveznosti v mrd. EUR)
                                       
                                       
                                          [60–70]
                                       
                                       
                                          [70–80]
                                       
                                       
                                          [80–100]
                                       
                                    
                                          Dodatno nadomestilo za prekoračitev v bazičnih točkah
                                       
                                       
                                          + 50
                                       
                                       
                                          + 65
                                       
                                       
                                          + 80
                                       
                                    
                        
            
         Odprodaje in likvidacija
      
      
                  13.
               
               
                  Dexia odproda sredstva po spodnjem seznamu in časovnem razporedu:
                  
                              (a)
                           
                           
                              Odprodaja ali uvrstitev 70-odstotnega deleža skupine v italijanski odvisni družbi Crediop v borzno kotacijo do 31. oktobra 2012. Na podlagi točke 15 Sporočila o prestrukturiranju bank skupini Dexia deleža v družbi Crediop ne bo treba prodati po prenizki ceni (manj kot […]-kratna knjigovodska vrednost v letih 2010 in 2011 ter […]-kratna knjigovodska vrednost v letu 2012).
                           
                        
                              (b)
                           
                           
                              Do 30. junija 2010 odprodaja družbe Dexia Epargne-Pension (DEP), francoske odvisne družbe DIB (Dexia Insurance Belgium), ki se ukvarja z življenjskimi zavarovanji in socialnim inženiringom. Dogovor o odprodaji je bil podpisan 9. decembra 2009, prodaja naj bi bila izvedena v prvi polovici leta 2010.
                           
                        
                              (c)
                           
                           
                              Do 31. decembra 2010 odprodaja ali uvrstitev 51-odstotnega deleža skupine Dexia v odvisni družbi AdInfo, ki se ukvarja z zagotavljanjem informacijskih storitev lokalnim skupnostim v Belgiji, v borzno kotacijo.
                           
                        
                              (d)
                           
                           
                              Odprodaja deleža skupine Dexia v SPE do 31. decembra 2010.
                           
                        
                              (e)
                           
                           
                              Odprodaja 20-odstotnega deleža skupine Dexia v družbi Crédit du Nord. Ta odprodaja je bila izvedena 11. decembra 2009 (dejanski prenos vrednostnih papirjev in gotovine).
                           
                        
                              (f)
                           
                           
                              Do leta 2010 zaprtje približno 80 poslovalnic v Belgiji v okviru novega razdelitvenega načrta skupine.
                           
                        
                              (g)
                           
                           
                              Prenehanje naslednjih dejavnosti družbe RCB International:
                              
                                          (i)
                                       
                                       
                                          med letom 2009 in v začetku leta 2010 so bile izvedene odprodaja družbe Experta Jersey, likvidacija družbe Dexia PB Jersey, prenehanje dejavnosti PB iz Montevidea, zaustavitev razvojnega projekta PB v Singapurju, zaustavitev projekta potrošniškega financiranja v Rusiji in prenehanje dejavnosti Dexia Asset Management (DAM) v državah Srednje in Vzhodne Evrope, odprodaja fiduciarnih poslov družbe Experta v Švici;
                                       
                                    
                                          (ii)
                                       
                                       
                                          odprodaja fiduciarnih poslov, ki jih je Experta opravljala na Bahamih, in odprodaja danske odvisne družbe matične družbe Dexia BIL, ki se ukvarja z upravljanjem sredstev, zasebnim bančništvom in tržnimi/organizacijskimi dejavnostmi, se izvedeta do 31. decembra 2011.
                                       
                                    
                        
                              (h)
                           
                           
                              Do 31. oktobra 2012 odprodaja ali uvrstitev deleža skupine Dexia v njeni slovaški odvisni družbi Dexia Banka Slovensko (DBS) v borzno kotacijo. Na podlagi točke 15 Sporočila o prestrukturiranju bank skupini Dexia družbe DBS ne bo treba prodati po prenizki ceni (manj kot […]-kratna knjigovodska vrednost v letu 2010 in […]-kratna v letu 2011).
                           
                        
                              (i)
                           
                           
                              Prenehanje in likvidacija naslednjih dejavnosti družbe PWB International:
                              
                                          1.
                                       
                                       
                                          Indija: odprodaja subjekta, ustanovljenega leta 2009;
                                       
                                    
                                          2.
                                       
                                       
                                          Švica (Dexia Public Finance Switzerland) in Švedska (Dexia Norden): zaprtje in likvidacija do 31. decembra 2010;
                                       
                                    
                                          3.
                                       
                                       
                                          Mehika, Avstralija in Japonska: likvidacija bilance stanja in zmanjšanje števila zaposlenih. Mehiški subjekt je bil zaprt leta 2009, njegova sredstva pa so bila prenesena na DCL New York, kjer so v likvidacijskem postopku; število zaposlenih na Japonskem in v Avstraliji se je leta 2009 prepolovilo, s tem povezane dejavnosti pa se bodo likvidirale;
                                       
                                    
                        
                              (j)
                           
                           
                              Odprodaja družbe FSA (dokončana 1. julija 2009), nato odprodaja deležev skupine Dexia v družbi Assured Guaranty do 31. decembra 2011.
                           
                        
                              (k)
                           
                           
                              Odprodaja 49-odstotnega deleža skupine v družbi Kommunalkredit Austria (KA). Ta odprodaja je bila izvedena v četrtem četrtletju leta 2008.
                           
                        
                              (l)
                           
                           
                              Do 31. oktobra 2012 odprodaja ali uvrstitev družbe Deniz Emeklilik, odvisne zavarovalnice družbe DenizBank, v borzno kotacijo.
                           
                        
                              (m)
                           
                           
                              Do 31. decembra 2013 odprodaja 60-odstotnega deleža skupine v družbi Dexia Sabadell.
                           
                        
                              (n)
                           
                           
                              Pospešena odprodaja portfelja obveznic družbe Dexia v višini [10-20] milijard EUR na leto v letih 2010 in 2011, [5-15] milijard EUR do [10-20] milijard EUR v letu 2012, [0-10] do [5-15] milijard EUR na leto v letih 2013 in 2014.
                           
                        
                              (o)
                           
                           
                              V skladu z načrtom prestrukturiranja, predloženim 17. decembra 2009, prenehanje dejavnosti v okviru stand-up aranžmajev o nakupu obveznic (Standby Bond Purchase Agreements (SBPA)) in izdaje opcijskih obveznic na podlagi razpisa (Tender Option Bonds (TOB)) (ZDA/Kanada).
                           
                        Zaveze v zvezi z odprodajo iz zgornjih točk od (a) do (n) se štejejo za izpolnjene, ko Dexia in kupec skleneta zavezujočo in dokončno pogodbo (torej pogodbo, ki je Dexia ne more enostransko odpovedati brez plačila kazni) o odprodaji celotnega deleža skupine Dexia v subjektu ali zadevnega premoženja, tudi če ob podpisu pogodbe še niso pridobljena vsa dovoljenja in izjave o nenasprotovanju pristojnih nadzornih organov.
               
            
                  14.
               
               
                  Z odprodajo sredstev, opisanih v zgornji točki 13, ter amortizacijo sredstev in obveznosti skupine Dexia se dosežejo naslednji rezultati:
                  
                              (a)
                           
                           
                              za 35 % nižja skupna bilančna vsota skupine Dexia na dan 31. decembra 2014 v primerjavi z njenim zneskom na dan 31. decembra 2008, in sicer pod pogoji in v skladu z računovodskimi dogovori, opisanimi v dodatnih ukrepih načrta prestrukturiranja skupine Dexia, ki je bil Komisiji poslan 17. decembra 2009. V absolutni vrednosti se skupna bilančna vsota zniža s 651 milijard EUR na dan 31. decembra 2008 na 580 milijard EUR na dan 31. decembra 2009, na [510-550] milijard EUR na dan 31. decembra 2010, na [485-545] milijard EUR na dan 31. decembra 2011, na [425-490] milijard EUR na dan 31. decembra 2012, na [405-465] milijard EUR na dan 31. decembra 2013 in na 427 milijard EUR na dan 31. decembra 2014, kar pomeni znižanje za 224 milijard EUR. Te zneske je treba popraviti glede na spremembo tržne vrednosti izvedenih finančnih instrumentov, vključenih v bilanco stanja skupine Dexia, če je to gibanje drugačno od tistega, opisanega v načrtu prestrukturiranja skupine Dexia in če tako odstopanje ni posledica precejšnjega povečanja nominalnega zneska teh izvedenih finančnih instrumentov.
                           
                        
                              (b)
                           
                           
                              Skupna bilančna vsota glavnega sektorja znaša [390-410] milijard EUR na dan 31. decembra 2010, [385-415] milijard EUR na dan 31. decembra 2011, [345-380] milijard EUR na dan 31. decembra 2012, [335-365] milijard EUR na dan 31. decembra 2013 in 353 milijard EUR na dan 31. decembra 2014, kar je 45-odstotno znižanje v primerjavi s skupno bilančno vsoto skupine na dan 31. decembra 2008. Letno gibanje bilančne vsote glavnega sektorja in sektorja za upravljanje preostanka portfelja („Legacy Portfolio Management Division“) je v skladu z opisom iz Priloge II k temu sklepu.
                           
                        
            
         Fiduciar za odprodajo
      
      
                  15.
               
               
                  
                              (a)
                           
                           
                              Če ena od zavez o odprodaji sredstev iz točk 13(a), 13(c), 13(d), 13(h), 13(l) ali 13(m) ni izpolnjena v predpisanih rokih in če Komisija ne odobri nadomestne zaveze, francoski, belgijski in luksemburški organi Komisiji v predhodno odobritev najpozneje en mesec po datumu, določenem za odprodajo, predložijo seznam največ treh oseb, ki so jih v soglasju s skupino Dexia izbrali za imenovanje na položaj fiduciarja za navedene odprodaje.
                           
                        
                              (b)
                           
                           
                              Fiduciar za odprodajo je neodvisen, ustrezno usposobljen, med izvajanjem njegovega mandata pa ne sme prihajati do navzkrižja interesov.
                           
                        
                              (c)
                           
                           
                              Komisija lahko predlagane fiduciarje odobri ali zavrne. Če Komisija zavrne vse predlagane fiduciarje, Dexia ter francoski, belgijski in luksemburški organi v enem mesecu po tem, ko so obveščeni o zavrnitvi, predlagajo največ tri nove kandidate, ki jih mora Komisija prav tako odobriti ali zavrniti. Če bi Komisija nazadnje zavrnila vse nove predlagane kandidate, potem sama določi fiduciarja, ki ga Dexia imenuje ali omogoči njegovo imenovanje v skladu z mandatom fiduciarja, ki ga odobri Komisija.
                           
                        
                              (d)
                           
                           
                              Francoski, belgijski in luksemburški organi se zavezujejo, da bo Dexia fiduciarju za odprodajo dodelila potrebna in ustrezna zastopniška pooblastila:
                              
                                          (i)
                                       
                                       
                                          za izvedbo odprodaje sredstev iz zgornje točke (a) (vključno z vsemi potrebnimi pooblastili za zagotovitev pravilne izvedbe dokumentov, ki so potrebni za izvedbo odprodaje), in
                                       
                                    
                                          (ii)
                                       
                                       
                                          za izvedbo vseh ukrepov ali deklaracij, ki so potrebni ali ustrezni za izvedbo odprodaje, vključno z imenovanjem svetovalcev, ki spremljajo postopek odprodaje.
                                       
                                    
                        
                              (e)
                           
                           
                              Fiduciar za odprodajo v kupoprodajno pogodbo ali pogodbe vključi take običajne in razumne pogoje, kot so primerni za dokončanje odprodaje v enem letu po njegovem imenovanju za fiduciarja. Fiduciar za odprodajo prodajni postopek organizira tako, da se zagotovi odprodaja […].
                           
                        
                              (f)
                           
                           
                              Stroške storitev fiduciarja za odprodajo nosi Dexia.
                           
                        
            
         Uresničevanje zavez
      
      
                  16.
               
               
                  Komisija se lahko ob spremembi nadzora nad skupino Dexia odloči za prenehanje uporabe vseh ali večine zgornjih zavez. Pri tem upošteva učinek predvidenih sprememb na dolgoročno uspešno poslovanje in konkurenco, pri čemer uporabi zlasti načelo, da se prodaja upravičenca do pomoči konkurentu sama po sebi šteje za neke vrste nadomestilo za morebitno izkrivljanje konkurence.
               
            
                  17.
               
               
                  
                              (a)
                           
                           
                              Belgijski, francoski in luksemburški organi Komisiji v predhodno odobritev najpozneje en mesec po dokončnem sprejetju tega sklepa predložijo seznam največ treh oseb, ki so jih v soglasju s skupino Dexia izbrali za imenovanje na položaj neodvisnega strokovnjaka, pristojnega za podrobno preverjanje uresničevanja zgoraj navedenih zavez (v nadaljnjem besedilu: neodvisni strokovnjak).
                           
                        
                              (b)
                           
                           
                              Neodvisni strokovnjak mora biti ustrezno usposobljen, med izvajanjem njegovega mandata pa ne sme prihajati do navzkrižja interesov.
                           
                        
                              (c)
                           
                           
                              Komisija lahko predlagane neodvisne strokovnjake odobri ali zavrne. Če Komisija zavrne predlagane neodvisne strokovnjake, Dexia ter belgijski, francoski in luksemburški organi v enem mesecu po tem, ko so obveščeni o zavrnitvi, predlagajo največ tri nove kandidate, ki jih mora Komisija prav tako odobriti ali zavrniti.
                           
                        
                              (d)
                           
                           
                              Če Komisija nazadnje zavrne vse predlagane kandidate, neodvisnega strokovnjaka določi sama.
                           
                        
                              (e)
                           
                           
                              Stroške storitev neodvisnega strokovnjaka nosi Dexia.
                           
                        
            
                  18.
               
               
                  
                              (a)
                           
                           
                              Komisija ima ves čas izvajanja načrta prestrukturiranja neomejen dostop do informacij, potrebnih za izvajanje sklepa o odobritvi načrta prestrukturiranja. V soglasju z belgijskimi, francoskimi in luksemburškimi organi se lahko za potrebno razlago in pojasnila obrne neposredno na skupino Dexia. Belgijski, francoski in luksemburški organi ter Dexia zagotovijo polno sodelovanje pri vseh preverjanjih, ki bi jih lahko zahtevala Komisija ali, če je to primerno, neodvisni strokovnjak.
                           
                        
                              (b)
                           
                           
                              Neodvisni strokovnjak v sodelovanju s skupino Dexia vsakega pol leta Komisiji predloži poročilo o uresničevanju zgornjih zavez. Poročilo vsebuje podroben pregled uresničevanja načrta prestrukturiranja, zlasti: (i) zmanjšanja bilančne vsote, kot je določeno v zgornji točki 14, (ii) likvidnostnih in finančnih deležev iz zgornje točke 5, (iii) upoštevanja zaveze v zvezi s stopnjo RAROC v prejšnjem polletju iz zgornje točke 3, (iv) odprodaj in ukinitve dejavnosti iz zgornje točke 13, z navedbo datuma odprodaje ali ukinitve, knjigovodske vrednosti sredstev na dan 31. decembra 2008, vrednosti ob odprodaji, doseženega dobička ali izgube in podrobnosti o ukrepih, ki jih je še treba izvesti v okviru načrta prestrukturiranja. Poročilo vsebuje tudi stroškovne elemente in izračun stopnje RAROC (iz zgornje točke 3), ki veljajo za polletje po predložitvi poročila. Poročilo se pošlje najpozneje en mesec po predstavitvi polletnih računovodskih izkazov in potrditvi letnih računovodskih izkazov, vsekakor pa vsako leto pred 1. oktobrom in 30. aprilom.
                           
                        
                              (c)
                           
                           
                              Če neodvisni strokovnjak v poročilu, predloženem vsako leto pred 1. oktobrom, ugotovi nevarnost, da letni cilji iz načrta prestrukturiranja ne bodo doseženi do konca tekočega leta, belgijski, francoski in luksemburški organi v enem mesecu po predložitvi poročila Komisiji predstavijo ukrepe, načrtovane s skupino Dexia, na podlagi katerih bo mogoče te cilje z ustreznimi sredstvi doseči pred koncem leta.
                           
                        
                              (d)
                           
                           
                              Če neodvisni strokovnjak v poročilu, ki ga predloži vsako leto pred 30. aprilom, ugotovi, da letni cilji iz načrta prestrukturiranja niso bili doseženi, belgijski, francoski in luksemburški organi v enem mesecu po predložitvi poročila Komisiji predstavijo ukrepe, načrtovane s skupino Dexia, na podlagi katerih bo mogoče te cilje z ustreznimi sredstvi doseči do 30. junija tekočega leta.
                           
                        
            
                  19.
               
               
                  Če se ukrepi iz zgornjih točk 18(c) in 18(d) ne predložijo v predvidenem roku ali če cilji niso doseženi pred 30. junijem (za ukrepe, predložene, če je to primerno, po predložitvi poročila, ki ga je treba predložiti do 30. aprila), lahko Komisija na podlagi Uredbe (ES) št. 659/1999 znova sproži formalni postopek preiskave. […]
               
            
         Pregled zavez
      
      
                  20.
               
               
                  Komisija lahko na podlagi ustrezno obrazložene prošnje Francije, Belgije in Luksemburga:
                  
                              (a)
                           
                           
                              skupini Dexia dovoli, da odloži odprodajo enega ali več sredstev iz zgornje točke 13; ali
                           
                        
                              (b)
                           
                           
                              skupini Dexia dovoli, da odprodajo enega ali več sredstev iz zgornje točke 13 nadomesti z odprodajo sredstev z enakovrednim deležem v bilanci stanja skupine Dexia, ali
                           
                        
                              (c)
                           
                           
                              ukine eno od zgornjih zavez;
                           
                        
                              (d)
                           
                           
                              upošteva zmožnost družbe Dexia, da svoje potrebe po kratkoročnem financiranju pokrije s sprostitvijo rezervnih sredstev, primernih za repo posle, če ni dosežen eden od kazalnikov iz točke 5.
                           
                        
            
                  21.
               
               
                  Komisija lahko sprejme eno od odločitev iz zgornjega odstavka, če meni, da je to nujno, na primer za ohranitev učinkovite konkurence ali za ponovno vzpostavitev finančne stabilnosti med dolgotrajno finančno ali gospodarsko krizo, ali če je to upravičeno zaradi sprememb gospodarskega okolja, zlasti obrestnih mer, ali računovodskih in bonitetnih pravil.
               
            
         Konkurenčnost in preglednost bančnih posojil lokalnim skupnostim
      
      
                  22.
               
               
                  Za še večjo konkurenčnost in preglednost dodeljevanja bančnih posojil lokalnim skupnostim se Francija zavezuje, da bo poskrbela, da bodo lokalne skupnosti razvile postopke za zbiranje ponudb v okviru pridobivanja denarja ali kapitala.
                  Priporočila v zvezi s tem država izrecno pošlje ozemeljskim lokalnim skupnostim pred koncem leta 2010, in sicer tako glede bančnega financiranja kot tudi glede uporabe sestavljenih finančnih instrumentov.
                  V teh priporočilih je poudarjen gospodarski interes tega sektorja za izvajanje ukrepov zbiranja ponudb in navedejo se različna praktična pravila za izvedbo teh ukrepov. S priporočenimi dobrimi praksami se predvidi javna narava zbiranja ponudb za posojila v najvišjih zneskih.
                  S temi priporočili se seznanijo zlasti službe, pristojne za pomoč in svetovanje ozemeljskim skupnostim. Če bi se izkazalo, da s temi priporočili do leta 2013 ni mogoče zagotoviti splošne uporabe preglednih in nediskriminatornih zbiranj ponudb za bančno financiranje v lokalnih skupnostih, se Francija zavezuje, da bo v ta namen navedla normativne predloge.
               
            
                  23.
               
               
                  Za še večjo konkurenčnost in preglednost pri dodeljevanju bančnih posojil lokalnim skupnostim se belgijska vlada v soglasju z regijami zavezuje, da bo nadzorovala obvestila o oddaji naročil, ki jih bodo naročniki objavljali v zvezi s financiranjem lokalnih javnih organov.
               
            
   
      PRILOGA II
      1.   Gibanje skupne bilančne vsote glavnega in sekundarnega sektorja, vključno s financiranjem znotraj sektorjev
      
                  (v milijardah EUR)
               
            
                   
               
               
                  2009
               
               
                  2010
               
               
                  2011
               
               
                  2012
               
               
                  2013
               
               
                  2014
               
            
                  Sredstva glavne dejavnosti skupaj
               
               
                  419
               
               
                  [390–410]
               
               
                  [385–415]
               
               
                  [345–380]
               
               
                  [335–365]
               
               
                  353
               
            
                  Sredstva sekundarne dejavnosti skupaj
               
               
                  162
               
               
                  [120–140]
               
               
                  [100–120]
               
               
                  [80–110]
               
               
                  [70–100]
               
               
                  79
               
            2.   Skupna konsolidirana bilančna vsota skupine
      
                  (v milijardah EUR)
               
            
                  31.12.2008
               
               
                  31.12.2009
               
               
                  31.12.2010
               
               
                  31.12.2011
               
               
                  31.12.2012
               
               
                  31.12.2013
               
               
                  31.12.2014
               
            
                  651
               
               
                  580
               
               
                  [510–550]
               
               
                  [485–545]
               
               
                   
               
               
                  [405–465]
               
               
                  427
               
            3.   Opredelitev stopnje RAROC iz točke 3(a) zavez
      Stopnja RAROC se izračuna po naslednji formuli:
      
         
      Pri čemer so:
      Prihodki= dohodki
      EK= ekonomski kapital
      PI= pričakovana izguba
      Stroški= stroški transakcije v okviru dejavnosti
      Dajatve= davki
      4.   Opredelitev kratkoročnih oblik financiranja skupine, na katere se nanaša točka 5(a) zavez
      Kratkoročne oblike financiranja, povzete v točki 5(a), vključujejo: vse vrste repo poslov (s centralnimi bankami, dvostranske ali tristranske), potrdila o vlogah in komercialne zapise, medbančne vloge, fiduciarne depozite ter druge oblike financiranja podjetij. Vse to spremlja pristojni center za nadzor likvidnosti znotraj skupine, sestavljen v skladu s pravili, ki bodo poslana neodvisnemu strokovnjaku.
      5.   Opredelitev obveznosti skupine, na katere se nanaša točka 5(b) zavez
      Obveznosti skupine, na katere se nanaša točka 5(b), vključujejo:
      
                  (i)
               
               
                  dolgoročna stanja: vse krite obveznice, ki jih je izdala skupina, in izdaje v obliki EMTN (zavarovane, nezavarovane in dane na medbančni trg ali prek mreže bančnega poslovanja z občani);
               
            
                  (ii)
               
               
                  kratkoročna stanja: vse oblike kratkoročnega financiranja v bilanci stanja skupine.